Beyru qaumuthakugai dhivehin kuranee jihad eh noon: Raees Maumoon - vNews.mv\nބޭރު ގައުމުތަކުގައި ދިވެހިން ކުރަނީ ޖިހާދެއް ނޫން: ރައީސް މައުމޫން\nކޮންމެ ބަޔަކަށްވެސް ޖިހާދު ކުރެވޭނީ އެބައެއްގެ އަމިއްލަ ގައުމުގައި ތިބެގެން ކަމަށާއި، ބޭރުގެ އެހެން ގައުމުތަކަށް ގޮސް ދިވެހިން ބައިވެރިވެ ހަނގުރާމަ ކުރުމަކީ ޖިހާދުކުރުމެއް ނޫންކަމުގައި ރައީސް މައުމޫނު ވިދާޅުވެއްޖެއެެވެ.\nއެމަނިކުފާނު މިހެން ވިދާޅުވީ، މައުމޫނު ފައުންޑޭޝަންގެ ފަރާތުން މިރަމަޟާން މަހު ކުރިޔަށް ގެންދާ ރަމަޟާން މަހުގެ ރޭތައް އިހުޔާ ކުރުމުގެ ޕްރޮގްރާމްގެ ފުރަތަމަ ޖަލްސާގައި މިރޭ ދެއްކެވި ވާހަކަފުޅުގައެވެ.\nމިރޭގެ ޖަލްސާގައި ރައީސް މައުމޫނު ވާހަކަފުޅު ދެއްކެވީ އިސްލާމްދީނާއި ޖިހާދު މިމައުޟޫއަށެވެ.\nރައީސް މައުމޫނު ވިދާޅުވީ، ކޮންމެ ބަޔަކަށްވެސް ޖިހާދު ކުރެވޭނީ އެބައެއްގެ އަމިއްލަ ގައުމުގައި ތިބެގެން ކަމަށާއި، ބޭރުގެ އެހެން ގައުމުތަކަށް ގޮސް ދިވެހިން ބައިވެރިވެ ހަނގުރާމަ ކުރުމަކީ ޖިހާދުކުރުމެއް ނޫންކަމުގައެވެ.\nއަދި ޖިހާދު ކުރުމުގެ ނަމުގައި ދިވެހި ޒުވާނުންނަށް ބައެއް ފަރާާތްތަކުން އޮޅުވާލަމުން ގެންދާ ކަމަށާއި މައިން ބަފައިންނާއި ބެލެނިވެރިން އެކަން ދަންނަން ޖެހޭނެ ކަމުގައި ރައީސް މައުމޫން ވިދާޅުވިއެވެ.\n"ޖިހާދު ކުރަން ތަންތަނަށް ގޮސް، ދިވެހިންވެސް ގޮސް މަރުވަނީ، އެއީކީ ދީނުގައި އޮތް ގޮތެއް ނޫން. އަޅުގަނޑުމެން ޖިހާދުކުރާނީ އަޅުގަނޑުމެންގެ ގައުމުގައި ތިބެގެން. އެހެންތާކަށް ދާކަށް ނުޖެހޭނެ." ރައީސް މައުމޫން ވިދާޅުވިއެވެ.\nކުރީގެ ރައީސުލް ޖުމުހޫރިއްޔާ އަލްއުސްތާޛު މައުމޫނު ޢަބުދުލްޤައްޔޫމް ވިދާޅުވީ އިސްވެ އެއްވެސް ބަޔަކާއި ހަނގުރާމަކުރުމަކީ މުސްލިމުންނަށް ހުއްދަ ކަމެއް ނޫންކަމަށެވެ.\nޤުރުއާނާއި ސުންނަތުގެ ދަލީލުތައް ދައްކަވައި ރައީސް މައުމޫނުގެ ވާހަކަފުޅު ކުރިޔަށްގެންދަވަމުން ވިދާޅުވީ، އަރަބިބަހުގައި ޖިހާދު ކުރުމަކީ ގަދައަޅައި މަސައްކަތް ކުރުން ކަމަށެވެ. އަދި މުސްލިމުންނަށް ހަނގުރާމަ ކުރުން ހުއްދަވެގެން ވަނީ އަމިއްލަ ނަފުސާއި ދީނާއި ގައުމުގެ ދިފާއުގައި ކަމުގައިވެސް ވިދާޅުވިއެވެ.\n"ހަނގުރާމަ ކުރުމަކީ މަނާވެފައި އޮތް ކަމެއް. އެކަމުގެ ހުއްދަ ދެއްވީ އަމިއްލަ ނަފުސުގެ ދިފާޢުގައި. އަމިއްލަ ވަޒަނުގެ ދިފާއުގައި، އަމިއްލަ ދީނުގެ ދިފާއުގައި. ބަޔަކު މީހުން ހަމަލާ ދިނީމަ، އެކަމުން ސަލާމަތްވުމަށް ކުރާ މަސައްކަތެއްގެ ގޮތުގައި." ރައީސް މައުމޫނު ވިދާޅުވިއެވެ.\nރައީސް މައުމޫނު ވިދާޅުވީ، ހަނގުރާމަކުރާއި އިރުވެސް ހަނގުރާމައިގައި ބައިވެރި ނުވާބަޔަކު މެރުމަކީ އިސްލާމްދީން ހުއްދަ ކުރާކަމެއް ނޫންކަމަށެވެ.\nއަދި އެހެން ދީންތަކުގެ މީހުން އަޅުކަންކުރާ ތަންތަނަށް ގެއްލުން ނުދިނުމަށް އިސްލާމީ އުއްމަތުގެ ޤާއިދުންނަށް އިސްލާމީ ވެރިން އަމުރުކުރައްވާފައިވާ ކަމުގައިވެސް ވިދާޅުވިއެވެ.\nއިސްލާމް ދީނުގައި ޖިހާދު މިމައުލޫއަށް ރައީސް މައުމޫނު ދެއްކެވި ވާހަކަފުޅުގައި ވަނީ އަމިއްލައަށް ޖާނުގޮއްވާލައިގެންދޭ ހަމަލާތަކަކީ އިސްލާމްދީން ހުއްދަ ކުރާކަމެއް ނޫންކަމުގައިވެސް ވިދާޅުވެފެވެ.\nއަދި ހައްދު ފަހަނައެޅި ޓެރަރިސްޓް އަމަލުތައް ފެށިގެން އައީ 1930 ވަނަ އަހަރު ޔަހޫދީން ފަލަސްތީނަށް ވެރިވުމަށް ހިންގި ހަރަކާތްތަކުގެ ތެރޭގައި ކަމަށާއި މުސްލިމް ޖަމާއަތްތަކަށް ނިސްބަތްވާ ޓެރަރިސްޓް ހަމަލާތައް ފެށިފައިވަނީ 1973 ން ފެށިގެން ކަމުގައި ވިދާޅުވިއެވެ.


ކިޔަވައިދޭ ޓީޗަރުންނަކީ ކޮން ބައެއްކަން އެނގެން ޖެހޭ: އެމްޑީޕީ\nޗައިނާ އައުޓް ކިޔަން އާޒިމް ހިތްވަރު ދެއްވަނީ!\nމާވަށު ފެނުގެ ނިޒާމުގެ މަސައްކަތް ނިންމާ، ޓެސްޓުކޮށްފި\nލ. މާވަށު ފެނުގެ ނިޒާމު ގާއިމް ކުރުމުގެ މަސައްކަތް ނިންމާ، ޓެސްޓު ކޮށްފިއެވެ. ޕްލެނީން މިނިސްޓްރީން ބުނީ މާވަށު ފެނުގެ ނިޒާމްގެ މަސައްކަތް ނިންމާ، ޓެސްޓްކޮށް ކަމިޝަންކޮށްފައި ވަނީ މިމަހު 19 ވަނަ ދުވަހު ކަމަށެވެ. މި...\nހަތިޔާރު އެޅި ހަނގުރާމަވެރި ތޯލިބާން ޖަމާއަތުން އަފްގާނިސްތާނުގެ ކޮންޓްރޯލް ނެގިފަހުން ފާއިތުވީ5މަހެއްހާ ދުވަހުގެ ތެރޭގައި5ލައްކައަށް ވުރެ ގިނަ މީހުންގެ ވަޒީފާ ގެއްލިފައި ވާ ކަމަށް ހަބަރު ލިބިއްޖެއެވެ. މަސައްކަތްތެރިންނާ ބެހޭ...\nކޮވިޑާ ގުޅިގެން ކަސްޓަމާ ސާވިސް ބައެއް ހިދުމަތް ލަސްވެދާނެ: ބީއެމްއެލް\nޓޮންގާއަށް އަރާފައި ވަނީ 49 ފޫޓުގެ ސުނާމީއެއް: ސަރުކާރު\nތެޔޮ ފީފާއެއްގެ އަގު 100 ޑޮލަރަށް އެރުން އެކަށީގެންވޭ!\nކުރިއަށް އޮތް ދުވަސްތަކަކީ ފާއިތުވީ7އަހަރު ދުވަހުގެ ތެރޭގައި ނުއުފުލޭހާ މައްޗަށް ތެލުގެ އަގު އަގު އުފުލި، ފީފާއެއްގެ އަގު 100 ޑޮލަރަށް އެރުން އެކަށީގެންވާ ދުވަސްތަކެއް ކަމަށް، ބައިނަލްއަގުވާމީ ވިޔަފާރި މުރާސިލުން...\nފީފާއެއްގައި މަރާލާފައި އޮތް ކުއްޖާގެ މައްސަލާގައި ދައުވާ އުފުލައިފި\nކޮވިޑް: 10 އިން 1، 10 ދުވަސް ފަހުންވެސް ވައިރަސް ފަތުރާފާނެ!\nލަންކާގައި ހުރީ މިއަދު ހެނދުނުގެ ނިޔަލަށް ބޭނުން ކުރާނެ ހާ ހަކަތަ!


Mbappe PSG gai madu kuree faisaa aa hedhi eh noon: Al Khelaifi | Mihaaru\nއެމްބާޕޭ ޕީއެސްޖީގައި މަޑުކުރީ ފައިސާ އާ ހެދިއެއް ނޫން: އަލް ޚެލާފީ\nއެމްބާޕޭ އާއި އަލް ޚެލާފީ: އަލް ހެލާފީ ވިދާޅުވީ އެމްބާޕޭ ކޮންޓްރެކްޓް އާ ކުރީ ފައިސާ އާ ހެދި ނޫން ކަމަށް --- ފޮޓޯ: ޕީއެސްޖީ\n22 ޖޫން 2022 - 09:43\nޕެރިސް (22 ޖޫން) - ކިލިޔަން އެމްބާޕޭ ޕީއެސްޖީގައި މަޑު ކުރީ ފައިސާ އާ ހެދި ނޫން ކަމަށް، އެ ކްލަބްގެ ރައީސް ނަސީރު އަލް ޚެލާފީ ވިދާޅުވެއްޖެ އެވެ.\nއެމްބާޕޭ ޕީއެސްޖީގެ ކޮންޓްރެކްޓް އާ ކުރީ، ރެއާލް މެޑްރިޑުން އޭނާ ލައްވައި ސޮއި ކުރުވުމަށް މަސައްކަތް ކުރަމުން ދަނިކޮށެވެ.\nސްޕެއިންގެ ކުޅިވަރު ނޫސް "މާކާ" އަށް ދިން އިންޓަވިއުގައި އަލް ޚެލާފީ ވިދާޅުވީ، އޭނާ ގެންދަން ރެއާލުން ހުށަހެޅި ހުށަހެޅުން ޕީއެސްޖީގެ ހުށަހެޅުމަށް ވުރެ ބޮޑު ކަމަށެވެ. މިދިޔަ އަހަރު، އެމްބާޕޭ ގެންދަން ރެއާލް މެޑްރިޑުން 189 މިލިއަން ޑޮލަރު ހުށަހެޅި ކަމަށް އަލް ޚެލާފީ ވިދާޅުވި އެވެ. ނަމަވެސް އެކަމަށް ޕީއެސްޖީން އެއްބަސް ނުވީ، އެމްބާޕޭ ޕީއެސްޖީގައި މަޑުކުރަން ބޭނުންވާ ކަން އެނގުމުން ކަމަށް ވެސް އޭނާ ވިދާޅުވި އެވެ.\n"ކިލިޔަން ކޮންޓްރެކްޓް އާ ކުރަން ނިންމީ ފައިސާ އަކަށް ނޫން. އަހަރެމެންގެ ހުށަހެޅުމަށް ވުރެ މެޑްރިޑްގެ ހުށަހެޅުން މާ ރަނގަޅު. އެކަމަކު އޭނާ ނިންމީ އޭނާގެ ސިޓީ [ޕެރިހުގައި] ކުޅެން. އޭނާގެ އަމިއްލަ ގައުމުގައި ކުޅެން. އަދި އަހަރެމެންގެ ސްޕޯޓިން ޕްރޮޖެކްޓް ރަނގަޅުވީމަ އޭނާ މަޑު ކުރީ،" ގަތަރުގެ ޝާހީ އާއިލާ އާ ގާތް ގުޅުމެއް އޮންނަ އަލް ޚެލާފީ ވިދާޅުވި އެވެ.\n"އޭނާ އާ ވެސް އޭނާގެ އާއިލާ އާއެކު ވެސް ފައިސާގެ ވާހަކަ އެއް އަހަރެމެން ނުދައްކަން. އެ ވާހަކަ ދައްކަން ޖެހޭ އެންމެ ފަހު ވަގުތު ފިޔަވައި. އޭނާ އާ ދިމާލަށް އެގޮތަށް ނިސްބަތް ކުރުން ރަނގަޅެއް ނޫން. ފައިސާ އަކީ އެ މީހުންނަށް އެންމެ މުހިންމު ކަންތައްތަކެއް ނޫން. އެ މީހުން ބޭނުން ވަނީ ކާމިޔާބު ހޯދަން. އެހެންވެ އެ މީހުން ބެލީ ރަނގަޅު ޕްރޮޖެކްޓެއް އޮތް ކަލްބަކަށް."\nޕީއެސްޖީގެ ކޯޗު ކަމުން މައުރީސިއޯ ޕޮޗެޓީނޯ ވަނީ ދުރުކޮށްފަ އެވެ. އޭނާގެ ބަދަލުގައި ކޯޗަކު ހަމަޖެއްސުމަށް ޕީއެސްޖީން ދަނީ މަސައްކަތް ކުރަމުންނެވެ. ރެއާލް މެޑްރިޑްގެ ކުރީގެ ކޯޗު ޒައިނުއްދީން ޒިދާން ގެންދަން ޕީއެސްޖީން މަސައްކަތް ކުރި ކަމަށް އަޑު ފެތުރުނު ނަމަވެސް، ޒިދާން އާ ވާހަކަ ނުދައްކާ ކަމަށް އަލް ޚެލާފީ ވިދާޅުވި އެވެ.\nޕީއެސްޖީގެ ކޯޗަކަށް، ނީސްގެ ކްރިސްޓޯފް ގަލްޓިއޭ ހަމަޖެއްސުމަށް ޕީއެސްޖީން ދަނީ މަސައްކަތް ކުރަމުންނެވެ.\n"އަހަރެމެން މި ދަނީ އެ ކަމުގައި ނީސް އާ ވާހަކަ ދައްކަމުން،" ޕީއެސްޖީގެ ކޯޗަކަށް ގަލްޓިއޭ ގެންދަން ކުރަމުންދާ މަސައްކަތާ ބެހޭގޮތުން އަލް ޚެލާފީ ވާހަކަ ދެއްކި އެވެ.\nޕީއެސްޖީ ރިއަލް މެޑްރިޑް\nމެޑްރިޑް އެތިވަރުތައް ދެން ރޯލާ.


އިސްދޫ ދަރިކޮޅުން މުޡުހިރުއްދީން ރަސްގެފާނުގެ ޢާއިލާ (1)\nފުރަތަމަ ޞަފްޙާ ބަހާއި އަދަބުވަޒަންބަހުރުވަ ގަވާއިދު އަދަބިއްޔާތު ވާހަކަ ސަމާސާ އަދަބު ޝަޚްޞިއްޔަތު މަޢުލޫމާތު ތާރީޚާއި ސަގާފަތުދިވެހި ތާރީޚު ދުނިޔޭގެ ތާރީޚު އާދަކާދަ ތަރިކަ ސަގާފަތު ދީނާއި ދުނިޔެޢަޤީދާ ފިޤްހު އަޚްލާޤް މުޢާމަލާތު ޢިބާދާތު އިޖްތިމާޢީ އިސްލާމީ ތާރީޚު ޚަބަރާއި މަޢުލޫމާތުޚަބަރު މަޢުލޫމާތު ދުޅަހެއުކަމާއި ޞިއްޙަތުޞިއްޙީ މަޢުލޫމާތު ދުޅަހެއު ދިރިއުޅުން ޢާއްމުބައިޢާއްމު މަޢުލޫމާތު ޙަޤީޤަތް ތަފާސްހިސާބު ކުޅިވަރު ފިލްމާއި މިއުޒިކު ކުޑަކުދިންގެ ބައިވާހަކަ މަޢުލޫމާތު މަސައްކަތް ސަމާސާ އަދަބު އިސްދޫ ދަރިކޮޅުން މުޡުހިރުއްދީން ރަސްގެފާނުގެ ޢާއިލާ (1)\nކިޔުންތެރިން ދެކޭގޮތް: / 2\nދެރަވަރަށް ރަނގަޅު ތާރީޚާއި ސަގާފަތު\t- ދިވެހި ތާރީޚު\tއަންގާރަ, 08 މެއި 2012 00:00\tޢަބުދުﷲ ޙިލްމީ، މަދަރުސާދޮށުގެ، ގދ.ތިނަދޫ ތާރީޚުގައި ލިޔެވެންޖެހޭނީ ހިނގި ކަމެކެވެ. ހިނގާނޭ ކަމެއްނޫނެވެ. ތާރީޚަކީ ވަރަށްބޮޑު އަމާނާތެކެވެ. އެއަށް ރައްކައުތެރިވުން ލާޒިމް އެއްޗެކެވެ. ހިނގި ކަމެއް ކުރިމީހަކު ނެތި، ދުށްމީހަކު ނެތި، ދެނެހުރި މީހަކު ނެތި، ޔޯލަކޮށް ބަޔަކު ދެއްކި ނުއުފަންނަ ނުހައްދަވާ ކަމެއްގެ ވާހަކަ އޭގެ އެތައްއަހަރެއްގެ ފަހުން ތާރީޚީ ކަމެއްގެ ގޮތަށް އުފަންކުރުވަން އުޅެގެން ނުވާނެއެވެ. ތާރީޚުގައި ފާހަނގަކުރަންޖެހޭ ކަމެއް ހާމަކުރަންވާނީ އެކަމެއް ހިނގި ގޮތަށެވެ. ތިމާ ނުވަތަ ތިމާގެ ގާތްފަރާތެއްގެ މަޞްލަޙަތު އޮވެގެން ވިޔަސް ހިނގާފައިވާ ތާރީޚީކަމެއް ހިނގިގޮތަށް ނޫން ގޮތަކަށް ދުލުން ނުވަތަ ޤަލަމުންވިޔަސް ބަޔާންކުރުމަކީ ދޮގު ހެދުމުގެ އިތުރަށް ތާރީޚީ ވަރަށްބޮޑު ޖަރީމާއެކެވެ. ކުރިއްސުރެ ލިޔެވި ފެންނަންހުރި ދިވެހި ތާރީޚުގެ ޞަފުޙާތަކުގައި ގިނައިން ލިޔެވިފައިވަނީ ރަސްކަމާއި މާލެއާއި ގުޅުންބޮޑު ކަންކަމެވެ. ރާއްޖެތެރެއާއި ގުޅުންހުރި ރަސްރަސްކަލުންގެ ދިރިއުޅުއްވުމުގެ ބައެއް ޙާލަތާއި އެބޭފުޅުންގެ ޢާއިލާ ހިނގާފައިވާ ގޮތާއި ރާއްޖެތެރޭގެ ގިނަ ކަންކަން ދިވެހިތާރީޚުގެ ޞަފުޙާތަކުން ވަރަށް ނުފެނެއެވެ. މިހެންވާން ޖެހުމުގެ ޤަބޫލުކުރެވޭ ސަބަބާއި ޤަބޫލުކުރުން ދަތިވާ ސަބަބުތަކެއް ވެސް އޮވެދާނެއެވެ. ނަމަވެސް އެވާހަކަ ދެއްކުމަކީ މިލިޔުމުގެ ބޭނުމާއި ގުޅޭ ކަމެއް ނޫނެވެ. އިސްދޫ ދަރިކޮޅުގެ ތިން ބޭފުޅަކު ދިވެހި ރަސްކަމުގެ ތަޚުތުގައި ރެދަލި ކުރެއްވިއެވެ. އިސްދޫ *އިބްރާހީމް ވެލާނާތަކުރުފާނުގެ ޢަލީ (ހަތްވަނަ) ރަސްގެފާނާއި، އޭނާގެ ދަރިކަލުން ޙަސަން (ދިހަވަނަ) ރަސްގެފާނާއި، އަދި އިސްދޫ *އިބްރާހީމް ވެލާނާތަކުރުފާނުގެ ޙަސަން މާފަތްތަކުރުފާނުގެ އިބްރާހީމް މުޡުހިރުއްދީން ރަސްގެފާނެވެ. ދެއްވަދޫ ރަސްގެފާނުގެ އަނބިކަނބަލުން ޚަދީޖާ ކަނބާފާނަކީ އިސްދޫ *އިބްރާހީމް ވެލާނާތަކުރުފާނުގެ ބޭފުޅެކެވެ. ޚަދީޖާ ކަނބާފާނު އަވަހާރަވުމުން ދެން ދެއްވަދޫ ރަސްގެފާނު ކައިވެނިފުޅުކުރެއްވީ އިސްދޫ *އިބްރާހީމް ވެލާނާތަކުރުފާނުގެ ދަރިކަލުން ޙުސެން ތަކުރުފާނުންގެ، ސަންފާ ކަނބާފާނާއެވެ. ދެއްވަދޫ ރަސްގެފާނު އަވަހާރަވީއިރު މި އަނބިކަނބަލުން އިންނެވިއެވެ. ވިކިޕީޑިއާ ގައި ދެއްވަދޫ ރަސްގެފާނު ހިމަނާފައިވަނީ އިސްދޫ ދަރިކޮޅުގެ ރަސްކަލެއްގެ ގޮތުގައެވެ. ނަމަވެސް އިސްދޫ ދަރިކޮޅުގެ ދެބޭފުޅަކާއި ކައިވެނީގެ ގޮތުން ގުޅިވަޑައިގަތުން ފިޔަވައި އެދަރިކޮޅާއި އެރަސްގެފާނާއި ހުރި ސީދާ ގުޅުމެއް ނުފެނެއެވެ. އެހެނެއްނޫނެވެ. އިސްދޫ ދަރިކޮޅުގެ ޢަލީ (ހަތްވަނަ) ރަސްގެފާނުގެ އަނބިކަނބަލުންނަކީ މީދޫ ޝަމްސުއްދީން ފަނޑިޔާރު ތަކުރުފާނުގެ އިބްރާހީމް ނާއިބު ފަޑިޔަތް ތަކުރުފާނުގެ، މާވައު ރަންދި ބީފާނުގެ، މުޙައްމަދު ފަޑިޔަތް ތަކުރުފާނުގެ، ޢާއިޝާ ކަނބާފާނު (ކަނބޯވަތި އައިސާ ކަނބާފާނު) އަށް ވެފައި، ދެއްވަދޫ ރަސްގެފާނަކީ ޝަމްސުއްދީން ފަނޑިޔާރު ތަކުރުފާނުގެ އަލްޙާއްޖު ޢަލީ ތުއްކަލާގެ ބޭފުޅަކަށް ވީމާ އެއީ އިސްދޫ ދަރިކޮޅަށް ނިސްބަތްވާން ޖެހޭ ގުޅުމެއްނަމަ އެގުޅުން އެބަ އޮތެވެ. މުޡުހިރުއްދީން ރަސްގެފާނަކީ އިސްދޫ ދަރިކޮޅަށް ނިސްބަތްވާ ރަސްކަލެއްކަމާއި މިރަދުންގެ ރަސްކަން ފެށުނުގޮތާއި ނިމުނުގޮތުގެ ޚުލާޞާ ލިޔުމެއް ދިވެހިތާރީޚުން ފެނުނަސް މިރަދުންނާއި ސީދާ ގުޅިގެން އުފެދުނު ޢާއިލާގެ ވާހަކައެއް ދިވެހިތާރީޚީ ޞަފުޙާއަކުން ނުފެނެއެވެ. ދިވެހިތާރީޚީ ލިޔުންތަކެއް ލިޔުއްވި މުއައްރިޚު އުސްތާޛު މަރުޙޫމު މުޙައްމަދު އިބްރާހީމް ލުޠުފީ ވެސް ތާރީޚުގެ މިބައި ލިޔުއްވާފައިވާތީ ނުދެކެމެވެ. ނަމަވެސް މިބައި ލިޔުއްވުމަށް އެންމެއައުލާ އެއްބޭފުޅަކީވެސް އެމުއައްރިޚު ކަމަށް އަޅުގަނޑު ދެކެމެވެ. މުޡުހިރުއްދީން ރަދުންގެ ޢާއިލާއާބެހޭ ގިނަ މަޢުލޫމާތު އެމުއައްރިޚަށް އެނގިވަޑައިގަނެއެވެ. އޭނާގެ އަރިހުގައި އެއްގެއްގައި އަހަރެއްހާ ދުވަހު އަޅުގަނޑު އުޅެންޖެހުމުން އެމުއައްރިޚަކީ ރާއްޖެއާއި ބެހޭ ވަރަށްގިނަ މަޢުލޫމާތު އެނގިވަޑައިގަންނަވާ ބޭފުޅެއްކަމަށް އަޅުގަނޑު ދެކެމެވެ. ޣާޒީރަދުންގެ ރަސްކަމުގެ ފަހުން ބައެއް ރަސްރަސްކަލުންގެ ދަރިކޮޅު ލިޔެވި ފެންނަފަށުގައި ވެއެވެ. ނަމަވެސް މުޡުހިރުއްދީން ރަދުންގެ ދަރިކޮޅު ނުފެނެއެވެ. މުޡުހިރުއްދީން ރަދުންނާއި ގާތް ބައެއް ބޭފުޅުން ދިވެހިތާރީޚުގެ ޞަފުޙާތަކެއްވެސް ލިޔުއްވައިފިއެވެ. އެބޭފުޅުންގެ ހަނދުމަފުޅެއްވެސް އެކަމަށް ނެތީބާއެވެ. އަދި މިރަދުންނާއި ގާތް ބައެއް ބޭފުޅުން ރާއްޖޭގެ އެންމެމަތީ ވެރިކަން ކުރައްވައިފިއެވެ. އެބޭފުޅުންގެ "އެދިވަޑައިގަތުމެއް، އަމުރުފުޅެއް"ވެސް އެކަމަށް ނެތީބާއެވެ. ތާރީޚީ ޞަފުޙާތަކެއް ވުޖޫދަށް ނެރުއްވި ޝައިޚް ޙުސައިން ޞަލާޙުއްދީނަކީ މުޡުހިރުއްދީން ރަދުންނާއި އެއްބަނޑު ފާޠިމާ މާވާކިލެގެފާނުގެ، ޢާއިޝާ ކަނބާފާނުގެ، ޢާއިޝާ ރަންދި ކަނބާފާނުގެ، މާވާ މަރިޔަމްދީދީގެ، މާވާ ޙުސައިންދީދީގެ، އާމިނާ މެދުދީދީގެ، ބޮޑުގަލު މޫސާދީދީގެ، ބޭފުޅެކެވެ. ތާރީޚީ ގިނަ ޞަފުޙާތަކެއް ވުޖޫދަށް ނެރުއްވި އުސްތާޛު މަރުޙޫމް މުޙައްމަދު އިބްރާހީމް ލުޠުފީއަކީ މުޠުހިރުއްދީން ރަދުންގެ، މުޙައްމަދު މަނިކުފާނުގެ، މޫސާ މަނިކުފާނުގެ، ކޮނޑޭ ޢަލިމަނިކުފާނުގެ ހުޅެދޫދީދީ(އ)ގެ، ޢާއިޝާދީދީގެ، ޒުލޭޚާދީދީ (ދަލޭކާދީދީ، ނުވަތަ ދީދީ)ގެ، ފިޔޯރީ ދޮންދީދީގެ، އިބްރާހީމްދީދީ، (އިބްރާހީމް ލުޠުފީ، ނުވަތަ އައްޑޫ ތުއްތީދި)ގެ، ބޭފުޅެކެވެ. ތާރީޚީ ޞަފުޙާތަކެއް ވުޖޫދަށް ނެރުއްވި އަޙުމަދު ޝަފީޤަކީ މުޡުހިރުއްދީން ރަދުންނާއި އެއްބަނޑު ޙަސަން ހޮޅި ހަކުރާމަނިކުފާނުގެ، ވީރު ޢަލީ ދޮށިމޭނާކިލެގެފާނުގެ، ކީހި އިބްރާހީމްދީދީގެ، ވީރު ޙަސަންދީދީގެ، ޢަލީ މަލިމް މަނިކުފާނުގެ، މަލިންގޭ ޙަސަންދީދީގެ، ތުއްތުދީދީގެ، މަނިއްޕުޅު (ތުއްތުމަނިއްޕުޅު)ގެ، ބޭފުޅެކެވެ. ތާރީޚީ ޞަފުޙާތަކެއް ވުޖޫދަށް ނެރުއްވުމުގެ ބާރު ލިބިވަޑައިގެންނެވި ޝަމްސުއްދީން ރަދުންނަކީ މުޡުހިރުއްދީން ރަދުންނާއި އެއްބަނޑު ޙަސަން ހޮޅި ހަކުރާމަނިކުފާނުގެ، ވީރު ޢަލީ ދޮށިމޭނާކިލެގެފާނުގެ، ދޮންބީނާގޭ އާމިނާދީދީގެ، ޢާއިޝާ ރަނި ކިލެގެފާނު (ކަކާގޭ ކަޅުގޮމާ)ގެ، ޢަލީ ރަންނަބަނޑޭރި ކިލެގެފާނުގެ، ޚަދީޖާ ދޮށީދީދީގެ، ކަކާގޭ ގޮމާގެ، ބޭފުޅެކެވެ. ތާރީޚީ ޞަފުޙާތަކެއް އަމިއްލަފުޅަށް ވުޖޫދަށް ނެރުއްވުމާއި އަދި އެކަމަށް އަމުރުފުޅު ކުރެއްވުމުގެ ބާރު ލިބިވަޑައިގެންނެވި ރައީސް އަމީނަކީ މުޡުހިރުއްދީން ރަދުންނާއި އެއްބަނޑު ޙަސަން ހޮޅި ހަކުރާ މަނިކުފާނުގެ، ވީރު ޢަލީ ދޮށިމޭނާކިލެގެފާނުގެ، ދޮންބީނާގޭ އާމިނާދީދީގެ، ޢާއިޝާ ރަނި ކިލެގެފާނު (ކަކާގޭ ކަޅުގޮމާ)ގެ، ޢަލީ ރަންނަބަނޑޭރި ކިލެގެފާނުގެ، މަރިޔަމް ޅަދީދީގެ، އަޙުމަދު ދޮށިމޭނާ ކިލެގެފާނުގެ، ބޭފުޅެކެވެ. ތާރީޚީ ޞަފުޙާތަކެއް ވުޖޫދަށް ނެރުއްވުމުގެ ބާރު ލިބިވަޑައިގެންނެވި މުޙައްމަދު ފަރީދު ރަސްގެފާނަކީ މުޡުހިރުއްދީން ރަދުންނާއި އެއްބަނޑު ޙަސަން ހޮޅި ހަކުރާ މަނިކުފާނުގެ، ވީރު ޢަލީ ދޮށިމޭނާކިލެގެފާނުގެ، ދޮންބީނާގޭ އާމިނާދީދީގެ، ޢާއިޝާ ރަނި ކިލެގެފާނު (ކަކާގޭ ކަޅުގޮމާ)ގެ، ޢަލީ ރަންނަބަނޑޭރި ކިލެގެފާނުގެ، ޚަދީޖާ ދޮށީދީދީގެ، ކަކާގޭ ގޮމާގެ، ދޮންގޮމާގެ، ބޭފުޅެކެވެ. ތާރީޚީ ޞަފުޙާތަކެއް ވުޖޫދަށް ނެރުއްވުމުގެ ބާރު ލިބިވަޑައިގެންނެވި ރައީސް ނާޞިރަކީ މުޡުހިރުއްދީން ރަދުންނާއި އެއްބަނޑު ޙަސަން ހޮޅި ހަކުރާ މަނިކުފާނުގެ، ވީރު ޢަލީ ދޮށިމޭނާކިލެގެފާނުގެ، ކީހި އިބްރާހީމްދީދީގެ ވީރު ޙަސަންދީދީގެ ޢަލީ މަލިމް މަނިކުފާނުގެ މަލިންގޭ ޙަސަންދީދީގެ މުޙައްމަދުދީދީގެ އަޙުމަދުދީދީގެ ބޭފުޅެކެވެ. ރައީސް ނާޞިރުގެ މަންމާފުޅަކީ މުޡުހިރުއްދީން ރަދުންނާއި އެއްބަނޑު ފާޠިމާ މާވާ ކިލެގެފާނުގެ، ޢާއިޝާ ކަނބާފާނުގެ، ޙާޖީ ބަންޑާރައިން (ޣިޔާޘުއްދީން ރަދުން)ގެ، އިބުރާހީމް ފާމުލަދޭރި ކިލެގެފާނުގެ، ޙަސަންދީދީގެ، ޙުސައިންދީދީގެ، މަރިޔަމްދީދީގެ، މޫސާދީދީގެ، ޢާއިޝާދީދީއެވެ. ތާރީޚީ ޞަފުޙާތަކެއް ވުޖޫދަށް ނެރުއްވުމުގެ ބާރު ލިބިވަޑައިގެންނެވި ރައީސް މައުމޫންއަކީ މުޡުހިރުއްދީން ރަދުންގެ މުޙައްމަދު މަނިކުފާނުގެ މޫސާ މަނިކުފާނުގެ ކޮނޑޭ ޢަލިމަނިކުފާނުގެ ދޮންދީދީ(ކޮނޑޭދީދީ)ގެ މުޙައްމާދީދީގެ ޢާއިޝާދީދީގެ މަރިޔަމްދީދީގެ ޚަދީޖާދީދީ (ކަތްދާދީދީ)ގެ، ބޭފުޅެކެވެ. ދިވެހިރާއްޖޭގެ މޮޅު ތާރީޚީ ބައެއް ލިޔުންތެރިންނާއި އަދި ދިވެހިރާއްޖޭގެ އެންމެމަތީ ވެރިންގެ ބައެއް ބޭފުޅުންނާއި މުޡުހިރުއްދީން ރަދުންނާއި އެހާބޮޑަށް ގުޅިފައި ވެއެވެ. އެގުޅުމަކީ ކާކުގެދަރި ކާކުކަން އެނގޭގޮތަށް އެކަކު އަނެކަކާއި ގުޅިފައިވުމެވެ. އެއީ ދުރުތާ ތިމާގެވުންތޯ ގާތުން ތިމާގެވުންތޯ ދަރިންގެ ދަރި ދަރިންނަށްވުންތޯ ނިންމަވާނީ އޭގެ ޙައްގުވެރިންނެވެ. ކޮންމެގޮތެއްވިޔަސް މިދެންނެވި އެއްވެސް ބޭފުޅަކު މުޡުހިރުއްދީންގެ ފަރާތްޕުޅުން އުފެދުނު ޢާއިލާގެ ވާހަކައެއް ލިޔުއްވައި، ނުވަތަ އެވާހަކަ ލިޔުމަށް "ބާރެއް" އެޅުއްވިނަމަ، އެބައި ހާދަ ފުރިހަމަވީހެވެ.(ނުނިމޭ)\nމިލިޔުން ކިޔައިފައިވާ ޢަދަދު: 6664\nމިލިޔުމުގައި ރައީސް މައުމޫންގެ ޢާއިލީ ވަނަވަރެއް ލިޔެފައިވަނީ ލިޔުމުގައި ހާމަކޮށްފައިވާ ކަމަކާއި ގުޅިގެންނެވެ. ޢާއިލީވަނަވަރަކީ އެތައްފަރާތަކުން ލިޔެވިދާނެ އެއްޗެއްނޫންތޯއެވެ. މިހެންވުމުން ރައީސް މައުމޫންއަކީ މުޡުހިރުއްދީން ރަދުންގެ މުޙައްމަދު މަނިކުފާނުގެ މޫސާ މަނިކުފާނުގެ ކޮނޑޭ ޢަލިމަނިކުފާނުގެ ދޮންދީދީ(ކޮނޑޭދީދީ)ގެ މުޙައްމާދީދީގެ ޢާއިޝާދީދީގެ މަރިޔަމްދީދީގެ ޚަދީޖާދީދީ (ކަތްދާދީދީ)ގެ ބޭފުޅެއްކަމަށް ލިޔެފައިވުމުން އެމަނިކުފާނާއި ވިލިގިއްޔާއި ގުޅިވަޑައިގަންނަވާ ހިސާބަކީ ކޮބައިކަން އެވަނަވަރުން އެނގެންނެތީއެވެ. ނަމަވެސް އެވަނަވަރުގައި އެވާ މަރިޔަމްދީދީގެ ބައްޕައަކީ ކޮނޑޭ ޢަލިމަނިކުފާނުގެ ޢާއިޝާދީދީ އާއި ކޫއްޑޫ ޢީސާ ޚަޠީބުގެ ވިލިގިލީ ދޮންޢަލިތަކުރުފާނު ޚަޠީބާއި ދެކަނބަލުންގެ ދަރިކަލުން ވިލިގިލީ ދޮންމަނިކުފާނު ޚަޠީބު ކަމަށް ލިޔުނުނަމަ ރައީސް މައުމޫން އާއި ވިލިގިއްޔާއި ގުޅިވަޑައިގަންނަވާ ހިސާބު އެނގެން އޮތީހެވެ. މީގެއިތުރަށް މިސިލްސިލާގެ 5ވަނަބައި ބައްލަވައިލެއްވުމުންވެސް އަމްޖަދުގެ ސުވާލުގެ ޖަވާބު ލިބިވަޑައިގެންފާނެއެވެ.\nމިލިއުމުގައިވާގޮތުން އުސްތާޛު މައުމޫން ޢަބުދުލްގައްޔޫމާއި ގއ.ވިލިގިއްޔާއި ގުޅޭ ހިސާބެއް އޮޅުންފިލަން އެބައޮތްތޯއެވެ.\nފަތްތޫރައިގެ 25، 29 އަދި 30 މި އަދަދުތަކުގައި "އިސްދޫ އާއިލާގެ ފެށުން" މި ޞުރުހީގެ ދަށުން މުހަންމަދު އިބްރާހީމް ލުތުފީ ވަނީ ތާރީޚުގެ މި ބައި އެދުވަސްވަރާ އެކަށޭނަ މިންވަރަކަށް ތަފްސީލުކޮށް ލިޔުއްވާފައި ކަމުގައި ދަންނަވަމެވެ. ލިޔުންތެރިޔާ އެ މުހިންމު ލިޔުންކޮޅު ހޯއްދަވާ މި ލިޔުމުގައި އެ މުހިންމު ބައިތަކަށް ވެސް އަލިއަޅުއްވާލައްވާނެ ކަމަށް އުންމީދުކުރަމެވެ. އަދި މި ލިޔުމަކީ މިހައިތަނަށް ލިބިފައި ނުވާ އިތުރު މައުލޫމާތުތަކެއް ލިބިގެންދާނެ ލިޔުމަކަށް ވާނެކަމަށް ވެސް އުންމީދުކުރަމެވެ. މިފަދަ މުހިންމު މައުޟޫއުއެއްގައި ލިޔުއްވަން ޚިޔާރުކުރެއްވި ކަމަށްޓަކައި ޢަބްދުﷲ ޙިލްމީ އަށް ޢިޚްލާޞްތެރިކަމާއެކު ޝުކުރާއި ސާބަސް ރައްދުކުރަމެވެ. އުސްތާޛުލް މަރުހޫމް މުހަންމަދު އިބްރާހީމް ލުޠުފީ ފަދަ އިހުމާލުކުރެވިފައިވާ ތާރީޚީ ޙަޤީޤަތްތައް ގެނެސްދޭން މަސައްކަތްކުރާ ތާރީޚާ ރައްޓެހި ދިވެހި ދަރިން މިއަދު މިޤައުމަށް އެބަ ބޭނުންވެއެވެ...\nރައީސް މައުމޫނުގެ ދަރިކޮޅު ލިޔެފައިވަނީ ރަނގަޅަކަށް ނޫނެވެ. ރައީސް މައުމޫންއަކީ މުޡުހިރުއްދީން ރަދުންގެ، މުޙައްމަދު މަނިކުފާނުގެ، މޫސާ މަނިކުފާނުގެ، ކޮނޑޭ ޢަލިމަނިކުފާނުގެ، ދޮންދީދީގެ "ތުއްކަލާގެ" ދީދީގެ، ޢާއިޝާދީދީގެ (އާއި ވިލިގިލީ ދޮންމަނިކުފާނު ކައިވެނި ބައްލަވައިގެން ލިބިލެއްވި) މަރިޔަމްދީދީގެ، ޚަދީޖާދީދީ (ކަތްދާދީދީ)ގެ، ބޭފުޅެކެވެ. އާއިޝަތުދީދީގެ ދޮންމަނިކުފާނުގެ މަރިޔަމްދީދީއޭ އޮތުމުން ދޮން މަނިކުފާނަކީ ހީވަނީ ޢާއިޝަތުދީީދީގެ ބޭފުޅެއް ހެންނެވެ. (އެއީ ތުއްކަލާގެ ދީދީ އެކެވެ. ތުއްކަލާ ދީދީ އެއް ނޫނެވެ.)\nމުހަންމަދު އިބްރާހީމް ލުތުފީ ވަނީ ކޮންމެވެސް ވަރަކަށް މުޡްހިރުއްދީން ރަދުންގެ ދަރިކޮޅާ ބެހޭ ގޮތުން ލިޔުއްވާފައެވެ. މުޡްހިރުއްދީން ރަދުންގެ ދަރިކޮޅު، ލުތުފީގެ ހަޔާތުގައި ދިމާވި ކޮނޑޭ ބޭފުޅަކާ ހަމައަށް ލިޔުއްވާފައި ވަނިކޮށް ދެކުނީމެވެ. އަދި މުޘްހިރުއްދީން ރަދުންގެ ފުވައްމުލަކު ގޮތްޕަށް ވެސް ލުޠުފީ އަލިއަޅުއްވާލައްވާފައި ވަނިކޮށް ދެކުނީމެވެ. ފަތްތޫރައިގެ ކުރީ އަދަދުތައް ބެއްލެވީމަ މިކަން އެނގިލައްވާނެއެވެ.\nކޮމެންޓްކުރެއްވި ފަރާތަށް އިޙުތިރާމް އަދާކޮށް ޝުކުރު ދަންނަވަމެވެ. ތެދުފުޅެކެވެ. އޭގައި ނަންތައް ލިޔުމުގެ ކުށެއް އެބަވެއެވެ. އެކަމަށް މާފަށް އެދެމެވެ.ކޮމެންޓްގައި އެވާ ޢަލިމަނިކުފާނުގެ، "ދޮންދީދީ" އެއީ ޙާޖީ ބަންޑާރައިންގެ ކިލެގެފާނުގެ ޢާއިޝާދީދީ އާއި ޢަލިމަނިކުފާނާއި ދެބޭފުޅުންގެ ދޮންދީދީ(ކޮނޑޭދީދީ) އެވެ. ކޮމެންޓްގައި އެވާ "ތުއްކަލާދީދީ" އެއީ "ތުއްކަލާގެ ދީދީ" އެވެ. ދެއްވަދޫ ގަނޑުވަރު ދޮންދަލޭކާ ކަނބުލޭގެފާނުގެ ޙަސަންމަނިކުފާނު (ތުއްކަލާ) ކައިވެނިކުރެއްވީ ޙާޖީ ބަންޑާރައިންގެ ދޮންދީދީ(ކޮނޑޭދީދީ) އާއިއެވެ. ލިބިވަޑައިގަތީ އިބްރާހީމްދީދީ (ދީދީ)އެވެ. މިހެންވީމާ އެވަނީ ކުރިން ދެންނެވިހެން "ތުއްކަލާގެ ދީދީ" (ޙަސަންމަނިކުފާނުގެ އިބްރާހީމްދީދީ) އަށެވެ. އެއީ ތުއްކަލާދީދީ އެއް ނޫނެވެ.މި އިބްރާހީމްދީދީ ކައިވެނިކުރެއްވީ އޭނާގެ މަންމަ ފަރާތްޕުޅުގެ ބޮޑުބޭބެ (ޙާޖީ ބަންޑާރައިންގެ ކިލެގެފާނުގެ ޢާއިޝާދީދީ އާއި ޢަލިމަނިކުފާނާއި ދެބޭފުޅުންގެ) މުޙައްމަދުދީދީ (ތުއްކަލާދީދީ)ގެ ދޮންދީދީއާ އެވެ. ކައިވެނިކުރެއްވި ދެބޭފުޅުން ދެބެންގެ ދެދަރިއެވެ. ލިބިވަޑައިގަތީ މުޙައްމަދުދީދީ އާއި އިބުރާހީމްދީދީ އެވެ. ރައީސް މައުމޫންގެ މަންމާފުޅު ނިސްބަތްވަނީ މި މުޙައްމަދުދީދީގެ ޢާއިލާއަށެވެ.މިހެންވީމާ އެލިޔުމުގައި އޮންނަންވަނީ "ތާރީޚީ ޞަފުޙާތަކެއް ވުޖޫދަށް ނެރުއްވުމުގެ ބާރު ލިބިވަޑައިގެންނެވި ރައީސް މައުމޫންއަކީ މުޡުހިރުއްދީން ރަދުންގެ، މުޙައްމަދު މަނިކުފާނުގެ، މޫސާ މަނިކުފާނުގެ، ކޮނޑޭ ޢަލިމަނިކުފާނުގެ، ދޮންދީދީ(ކޮނޑޭދީދީ)ގެ މުޙައްމާދީދީގެ ޢާއިޝާދީދީގެ މަރިޔަމްދީދީގެ، ޚަދީޖާދީދީ (ކަތްދާދީދީ)ގެ، ބޭފުޅެކެވެ."ކޮނޑޭ ޢަލިމަނިކުފާނުގެ ދަރިކޮޅުގެ މިބައި ލިޔެ މީގެ 15 ވަރަކަށް އަހަރުގެ ކުރިން އެލިޔުންވާނީ އެލިޔުމާއި ގުޅުންހުރި ބައެއް ބޭފުޅުންނަށް ލިބިވަޑައިގެންފައެވެ. މިދަރިކޮޅުގެ މަޢުލޫމާތު ހޯއްދަވައި އެއްކުރައްވާފައިވަނީ ތިނަދޫ ޖަނަވަރީގޭ އަލްމަރުޙޫމް ޙަސަން ޙިލްމީއާއި ކޮނޑޭ ދާރުއްސަލާމް އިބްރާހީމް އިސްމާޢީލްދީދީ އާއި ތިނަދޫ އޯޝަންޕާކް އަލްމަރުޙޫމް ވިލިގިލީ ޙުސޭން އެވެ. މިއީ ހުވަދުއަތޮޅުގެ ދުވަސްވީ ޢާއިލީ މަޢުލޫމާތު މުއްސަނދި އަދި މަޢުލޫމާތުގެ ސީދާކަން ފާހަނގަކުރެވޭ ބޭފުޅުންކަމަށް ދަންނަވަންޖެހެއެވެ. ޙަސަން ޙިލްމީއާއި އިބްރާހީމް އިސްމާޢީލްދީދީ ވެސް ކޮނޑޭ ޢަލިމަނިކުފާނުގެ ދަރިފަސްކޮޅަށް ނިސްބަތްވެއެވެ.މިފަހަރު މިކަމަށް އަޅުގަނޑު ކުރި މަސައްކަތުގައި ފުވައްމުލަކު ވިދުވަރުގޭ ޢަލިދީދީ މަޢުލޫމާތު ދެއްވީވެސް މިގޮތަށެވެ. އެއީ ޙާޖީ ބަންޑާރައިންގެ ޢާއިލާއަށް ނިސްބަތްވާ ދަރިކޮޅުގެ މަޢުލޫމާތު ތަނަވަސް ބޭފުޅެކެވެ.ޝުކުރިއްޔާ!\nރައީސް މައުމޫނުގެ ދަރިކޮޅު ލިޔެފައިވަނީ ރަނގަޅަކަށް ނޫނެވެ. ރައީސް މައުމޫންއަކީ މުޡުހިރުއްދީން ރަދުންގެ، މުޙައްމަދު މަނިކުފާނުގެ، މޫސާ މަނިކުފާނުގެ، ކޮނޑޭ ޢަލިމަނިކުފާނުގެ، ދޮންދީދީގެ ތުއްކަލާދީދީގެ ޢާއިޝާދީދީގެ (އާއި ވިލިގިލީ ދޮންމަނިކުފާނު ކައިވެނި ބައްލަވައިގެން ލިބިލެއްވި) މަރިޔަމްދީދީގެ، ޚަދީޖާދީދީ(ކަތްދާދީދީ)ގެ، ބޭފުޅެކެވެ. އާއިޝަތުދީދީގެ ދޮންމަނިކުފާނުގެ މަރިޔަމްދީދީއޭ އޮތުމުން ދޮން މަނިކުފާނަކީ ހީވަނީ ޢާއިޝަތުދީީދީގެ ބޭފުޅެއް ހެންނެވެ. މި މެސެޖު ޙިލްމީއަށް ރައްދުކޮށްދިނުން އެދެމެވެ.\nހިތަށް އަރައެވެ. މި ޙިލްމީ އަކީ ހަމަ އެ ޙިލްމީ ހެއްޔެވެ؟ އެހެން ކަމަށް ވާނަމަ، އަޅުގަނޑު ދުށީ ޞިއްޙީ ފަރުވާ ދޭމީހެއްގެ ގޮތުގައެވެ. އިލެކްޓްރިޝަނެއްގެ ގޮތުގައެވެ. ޑްރާމާ ކުޅުނު މުމައްސިލެއްގެ ގޮތުގައެވެ. ކުޅަދާނަ ލިޔުން ތެރިއެއްކަން އެނގެން މިފެށީ އަދި ކިރިޔާއެވެ. އެއަށްވުރެވެސް ކުޅަދާނަ ޝާޢިރެއްކަން އެނގުނީވެސް މި ވެބް ސައިޓް މެދުވެރިޔަކަށް ވެގެންނެވެ. މަރިޔަމްދީދީގެ ރަން އަޑުން، މި ހަނދާނުގައި ބިންވަޅު ނެގިފައިވާ މޮޅު ޅެން، "އާނ ކިޔާ އުޅުނު ހިތްވަރު .......... " ހެއްދެވި ޝާޢިރަކީ ޙިލްމީ ކަން އެނގުނީ ތިރީހަކަށް އަހަރު ފަހުން އަދި ކިރިޔާއެވެ. ޙިލްމީގެ އަގު އަދި އިތުރަށް އުފުލިގެން ހިނގައްޖެއެވެ. ލިއުއްވުން ހުއްޓައި ނުލައްވާށެވެ.\nމި ލިޔުންތެރިޔާގެ ލިޔުންތައް\nއިސްދޫ ދަރިކޮޅުން މުޡުހިރުއްދީން ރަސްގެފާނުގެ ޢާއިލާ (2)\nއިސްދޫ ދަރިކޮޅުން މުޡުހިރުއްދީން ރަސްގެފާނުގެ ޢާއިލާ (3) ހުވަދޫ އަބޫބަކުރު ފަނޑިޔާރުތަކުރުފާނުގެ ވިސްނުންފުޅު\nސިޔާސީ ސިލުވާނު އިސްދޫ ދަރިކޮޅުން މުޡުހިރުއްދީން ރަސްގެފާނުގެ ޢާއިލާ (5)\nއިސްދޫ ދަރިކޮޅުން މުޡުހިރުއްދީން ރަސްގެފާނުގެ ޢާއިލާ (6) ތާރީޚީ އޮޅުން ބޮޅުން\nތާރީޚީ އޮޅުން ބޮޅުން (2)\nވާދޫއަށް އެރި ފުރޭތަ ސައިޒަށް ކަނޑައިލުން\nހުވަދޫ ވާރެވެރިމީހާ ފަޔާ ކަޑަންނަށް ވޮންޑީ ވާހަކެޔާ\nމިސްކިތުގެ އަޑިން ކުއްލިއަކަށް ޤަބުރު\nއެންމެ ފަހު ވަގުތާ ހަމައަށް ވެސް އިޙުތިރާމް\nނުރައްކާތެރި ބައްޔެއްގެ ހިތާމަވެރި ދުވަސްވަރެއް (1)\nވިސްނުމުގެ ނަޒަރަކުން- އިންސާނާ ދެ ވެރިޔެއްގެ ދެ އިނާމު- ނިކަމެތި ފަޤީރު އަންހެނަކަށް\nހުތްތައްޚާނުގެ ލަކުޑި ސިޓީ\n"ބަންދަލްމުޚްތާރަށް ހަދައިލީމާ ދުވަންޏެއްކަމަކު އިދިފުށަށް ދެމުން ހުއްޓުވައިލެވިދާނެ"\nޝައިޠާނާގެ ޑަބަލް ޕްރޮމޯޝަން\nފުވައްމުލަކު ހިރިހަމައިދި ކަލޭގެފާނު\nދިވެހި ސަރުކާރުން ތައްޔާރުކުރި "ބަންދަލް މުޚްތާރު"\nފުވައްމުލަކުގެ ޢިލްމީ އުދަރެހުން..... (2) ޙާޖީ ބަންޑާރައިންގެ ޚިދުމަތްތެރި ޢާއިލާ އިން ....(2)\nފުވައްމުލަކުގެ ޢިލްމީ އުދަރެހުން (3)\nހުވަދޫގެ ޚިދުމަތުގެ މަސްރަޙުން (1)\nއައްޑުއަތޮޅުގެ ޢިލްމީ ޝަޚުޞިއްޔަތެއް\nއަބޫބަކުރު ފަނޑިޔާރު ތަކުރުފާނު\nގައުމާތުގޭ ޢީސާފުޅު ކަލޭގެފާނުގެ ޢާއިލާ\nދެއްވަދޫ ގަނޑުވަރު ދޮންދަލޭކަ ކަނބުލޭގެފާނު (ފުރަތަމަ ބައި)\nދެއްވަދޫ ގަނޑުވަރު ދޮންދަލޭކަ ކަނބުލޭގެފާނު (ދެވަނަ ބައި)\nދެއްވަދޫ ގަނޑުވަރު ދޮންދަލޭކަ ކަނބުލޭގެފާނު (ތިންވަނަ ބައި)\nޙަޔާތުގެ ދެ ގޯލު\nއިސްދޫ ދަރިކޮޅުން މުޡުހިރުއްދީން ރަސްގެފާނުގެ ޢާއިލާ – (7)\nހަވަރާއި ފުރެތިކާލުންގެ ހަނގުރާމަ (1)\nހަވަރާއި ފުރެތިކާލުންގެ ހަނގުރާމަ – 2\nދިޔަމިގިލީ އިބްރާހީމް ރަސްގެފާނުގެ ޢާއިލާއިން ޞަފުޙާއެއް\nހުރާގޭ މުޙައްމަދު މަނިކުފާނު ދިޔަމިގިލީ ދަރިކޮޅުން މާވާގަނޑުވަރު ޙުސައިންދީދީގެ ޢާއިލާ (1)\nދިޔަމިގިލީ ދަރިކޮޅުން މާވާގަނޑުވަރު ޙުސައިން ދީދީގެ ޢާއިލާ (2)\nޢަލްމަރުޙޫމް ޢަލީ ނަޞީރު ޒޫރިޔާގެ، މަޑަވެލި\nމި ވަގުތު އޮންލައިންގައި\n43 ކިޔުންތެރިން ހޮވައިލެވިފައިވާ ލިޔުން\nއިސްލާމީ ޝަރީޢަތުގައި ދައުލަތް (3)\nކީރިތި ޤުރުއާނުގައި ނަބީބޭކަލުންގެ ނަންފުޅު ބަޔާންވެގެންވާ މިންވަރު (2)\nދިވެއްސަކު ކާފަރުވިޔަސް، ދީނުން ބޭރެއް ނުވާނެއެވެ. ޙަޔާތުން ފިލާވަޅެއް\nއެންމެ ގިނައިން ކިޔައިފައިވާ\nއެންމެ ބޭފުޅެއް – އެންމެހައި ބޭފުޅުން\nދުނިޔެ އާއި ޑިމޮކްރެސީ\nކަމަނާ ތިޔަ ވަޑައިގަތީ ގައުމެއް ރޮއްވައިފައެވެ!\nޙާޖީ ބަންޑާރައިންގެ ޚިދުމަތްތެރި ޢާއިލާ އިން ....(2)\nފުވައްމުލަކުގެ ޢިލްމީ އުދަރެހުން..... (2) ފުވައްމުލަކުގެ ޢިލްމީ އުދަރެހުން (3)\nމާދަރީބަހުގެ ބައެއް ޙަޤީޤަތްތައް\nހަހުރަޔާ - ނ. (ބޯދާ) ހަސަދަވެރިޔާ\tލިޔުންތައް ކިޔައިފައިވާ ޖުމްލަ ޢަދަދު : 10098999\nމެންބަރަކަށް ވުމަށް އެދޭ ފޯމު - ޕީޑީއެފް\nމެންބަރަކަށް ވުމަށް އެދޭ ފޯމު - އިލެކްޓްރޯނިކް\nމުހިއްމު ބައެއް ތަންތަން\nދިވެހި ބަހުގެ އެކެޑަމީ\nވިކިޕީޑިއާ - ދިވެހި\nދިވެހި ބަހުގެ ރަދީފު\nދިވެހިރާއްޖޭގެ ޑިޖިޓަލް ލައިބްރަރީ\nދެން ހެދޭނީ ގޯސްވަރަށް ޢިބްރަތްތެރި ބަސްކޮޅެއް. އަޚު އާދަމް އަށް ސުވާސްތި!\nމިލިޔަނަރެއްގެ އެންމެ ފަހުބަސްކޮޅުވަރަށް ދިގު އިންތިޒާރަކަށް ނިމުން އައީއެވެ. އެކުވެރި ސަމީރުގެ ލިޔުއްވުމަކުން މިސައިޓަށް އަނެއްކާ ވެސް އަލިކަމެއް ލިބެންފެށީއެވެ. ﷲ އަށް ޙަމްދުހުއްޓެވެ. އެކުވެރި ސަމީރަށް ޝުކުރުހުއްޓެވެ.\nދިހަ މިލިއަން ހަމަވީމި ސައިޓާމެދު ތަފާތު ނަޒަރުތަކުން ޚިޔާލު ފާޅުކުރައްވާ ބޭފުޅުންނަށްވެސް ޝުކުރު ދަންނަވަމެވެ. ސައިޓުގެ ކަންތަކުގައި ކޮންމެވެސް ވަރަކަށް އުޅެވޭ މީހެއްގެ ހައިސިއްޔަތުންނެވެ. ސައިޓު ވެސް، ލިޔުންތ...\nމިލިޔަނަރެއްގެ އެންމެ ފަހުބަސްކޮޅުކުޑަ ބުރަކި ޖެއްސެވުކަށް ފަހު، އަޚް ސަމީރު އަނެއްކައި ވެސް ތިޔަ ހަދިޔާ ކުރެއްވީ ހާދަހާވާ ޢިބްރަތްތެރި ފިލާވަޅެކެވެ. ކޮންމެ މީހަކުވެސް ވިސްނައި ފިކުރުކޮށްލަން ޖެހޭ ކަމެކެވެ. ފައިސާ އާއި ތަނަވ...\nދިހަ މިލިއަން ހަމަވީއަޅުގަނޑު ދެކޭގޮތުގައި، މިސައިޓަށް އެންމެ ގިނައިން ލިޔުއްވާ ބޭފުޅަކީ އަލްއަޚު އަހުމަދު ސަމީރު ޢަލީ، ނަމަވެސް މިހާރު އެބޭޅާގެ އާ ލިޔުމެއް މިސައިޓުން ނެފެނުަމަކީ މިސައިޓް މަރުވަމުން ނެތެމުން ދ...\nދިހަ މިލިއަން ހަމަވީލިޔުންތެރިންގެ ގުޅުމުން ތިޔަ ކުރައްވާ ޚިދުމަތަށް ފަށްފަށުން ޝުކުރު ދަންނަވަން. އެހެނީ ދިވެހިބަހުން ލިޔެވިފައިވާ އޮއްޓަރު ހުރި ލިޔުންތަކެއް ފަސޭހައިން ކިޔާލުމުގެ ފުރުޞަތު އަޅުގަނޑުމެންނަށް މި...\nކަމަނާ ތިޔަ ވަޑައިގަތީ ގައުމެއް ރޮއްވައިފައެވެ!ވަރަށް ކިޔާހިތްވި ރަގަޅު ލިއުމެއް ޝުކުރިއްޔާ ސަމީރު\n500 ތާނައިން ލިޔުމުގެ 'މައްސަލަ' ނިންމުމަކާ ހަމައަށް ދިޔުމުގެ 'މަސްއަލަ': އެ'މަސްސަލަ'އިން ލިބިގަނެ...ވަރަށް އިލްމީ ލިޔުމެއް...ޝުކުރިއްޔާ\n[ހާމަސް ގަންނާނެއްބާ!]ތިމާގެ ދުވަހު ނުވަތަ ތިމާގެ މައިންބަފައިން ކާފައިން މާމައިންގެ ދުވަހުގެ ތަސައްވުރުތައް ހިމެނޭ މިފަދަ ތަކެތި އަޅުގަނޑުމެން ތެރޭގައި ލިޔެވިފައި ހުއްޓާ ފެންނަނީ ވަރަށް މަދުން. މިކަމުން އަޅުގަނޑ...\nދިހަ މިލިއަން ހަމަވީﷲ އަށް ޙަމްދާއި ޝުކުރު ހުއްޓެވެ. މުޖްތަމަޢަށް ކޮންމެވެސް ވަރެއްގެ ޚިދުމަތެއް ކުރުމުގެ ފުރުޞަތު ދެއްވީތީއެވެ. މި ސައިޓް ދިރިދެމި އޮތުމުގެ އެންމެ ބޮޑު އެއް ޝުކުރުގެ ޙައްޤުވެރިޔަކީ އަލްއަޚު ޢަބ...\nލިޔުންތެރިންގެ ގުޅުން - ހ. އާމުލީގެ، މާލެ، ދިވެހިރާއްޖެ - info@liyuntherin.org


Local Inthihab ge voters list aa medhu suvaalu ufedhey, soi kuran dhathi: MDP | Mihaaru\nވޯޓާސް ލިސްޓާ މެދު ކަންބޮޑުވުން ފާޅުކޮށް އެމްޑީޕީން ބޭއްވި ޕްރެސް ކޮންފަރެންސްގައި ނިޔާޒް ވާހަކަ ދައްކަވަނީ --ފޮޓޯ: ހުސެއިން ވަހީދު\nލޯކަލް އިންތިހާބުގެ ވޯޓާސް ލިސްޓާ މެދު ސުވާލު އުފެދޭ، ސޮއިކުރަން ދަތި: އެމްޑީޕީ\n17 އެޕްރީލް 2017 - 15:47 48 comments\nއެމްޑީޕީން ބޭއްވި ނިއުސް ކޮންފަރެންސެއްގައި އެ ޕާޓީގެ ޗެއާޕާސަންގެ ނައިބު އަލީ ނިޔާޒް ވިދާޅުވީ މިފަހަރު ވޯޓާސް ލިސްޓު އާއްމުކޮށްފައި ވަނީ ވޯޓުލާ އެއްވެސް މީހެއްގެ އައިޑީ ކާޑު ނޭނގޭ ގޮތަށް ކަމަށެވެ. އެހެންކަމުން، ޕާޓީތަކުން ސޮއިކުރަން އެދިފައިވާ އެ ލިސްޓަކީ ސައްހަ ލިސްޓެއް ކަމަށް އެމްޑީޕީ އަށް ގަބޫލުނުކުރެވޭ ކަމަށް އޭނާ ވިދާޅުވި އެވެ.\n"އަޅުގަނޑުމެން ވާނީ އިއްޔެ ސިޓީއަކުން ދަންނަވާފައި، އޭގެ ކުރިން ވެސް އޮންނާނީ ދަންނަވާފައި ވޯޓުލާ މީހުން މިހާ ބޮޑަށް ސިއްރުކުރަން ޖެހޭ ސަބަބަކީ ކޮބައިތޯ. ހަގީގަތުގައި މިނިވަން، އިންސާފުވެރި އިންތިހާބެއްގައި އެންމެ ބޮޑަށް ސިއްރުކުރަން މިޖެހެނީ ވޯޓުލާ ގޮތް. ވޯޓުލާ މީހާއެއް ނޫން،" ނިޔާޒް ވިދާޅުވި އެވެ.\nއޭނާ ވިދާޅުވި ގޮތުގައި ވޯޓުލާ މީހާ ސިއްރުކުރަން އިލެކްޝަނުން ބޭނުންވާ ސަބަބު އޮޅުންފިލުވައިދޭން އެދި ތަކުރާރުކޮށް އެދފައިވީ ނަމަވެސް މިހާތަނަށް އެ ކޮމިޝަނުން ޖަވާބެއް ނުދެ އެވެ. ލިސްޓު މިހާރު ނެރެފައިވާ ގޮތުން، އެ ލިސްޓުގައި ސޮއިކުރަން އެމްޑީޕީ އަށް އުނދަގޫ ކަމަށް ނިޔާޒް ވިދާޅުވި އެވެ.\n"މިހާރު އާއްމުކޮށްފައި ވަނީ މައްސަލަ ނެތް ވޯޓާސް ލިސްޓެއް ކަމަށް ގަބޫލުކުރަން ދަތި،" އޭނާ ވިދާޅުވި އެވެ.\nއެމްޑީޕީގެ ސެކްރެޓަރީ ޖެނެރަލް އަނަސް އަބްދުއްސައްތާރު ވިދާޅުވީ ރާއްޖޭގައި ބާއްވާ އިންތިހާބުތަކަށް އަމާޒުކޮށް 2013 ގައި ސުޕްރީމް ކޯޓުން އެކުލަވާލި ގައިޑްލައިނުގައި ވޯޓާސް ލިސްޓު އާއްމުކުރަން ޖެހޭނީ ވޯޓުލާ މީހާގެ ނަމާއި ގޭގެ އެޑްރެހާއި އައިޑީ ކާޑު ނަމްބަރު އެނގޭ ގޮތަށް ކަމަށް ކަނޑައަޅާފައިވާ ކަމަށެވެ. އެކަމަކު ލޯކަލް އިންތިހާބަށް ވޯޓާސް ލިސްޓު އިލެކްޝަނުން އާއްމުކޮށްފައި ވަނީ އެ ގައިޑްލައިނުގައި ބުނެފައިވާ ގޮތާ ހިލާފަށް ކަމަށް އޭނާ ވިދާޅުވި އެވެ.\n"އަޅުގަނޑުމެންނަށް ސާފެއް ނޫން، އިލެކްޝަނުން މިހާރު ގެންގުޅެނީ އެއް ލިސްޓު ކަމެއް ދެ ލިސްޓު ކަމެއް ވެސް. އައިޑީ ކާޑު ނަމްބަރު ނުހިނަމާ އެ ނެރުނީ ކޮން ލިސްޓެއް ކަމެއް ވެސް ނޭނގެ. އަދި އިންތިހާބަށް ފައިނަލް ކުރަނީ ކޮން ލިސްޓެއް ކަމެއް ވެސް ކަށަވަރުކުރާކަށް ނޭނގެ،" އަނަސް ވިދާޅުވި އެވެ.\nއެމްޑީޕީގެ ލީގަލް ޑިރެކްޓަރު ހިސާން ހުސެއިން ވިދާޅުވީ އާއްމުކޮށްފައި އޮތް ލިސްޓުގައި އެމްޑީޕީން ކަންބޮޑުވާ ގިނަ ކަންތައްތަކެއް އެބަހުރި ކަމަށެވެ. އެކަންކަން ހައްލުކޮށްދޭން އެދިފައިވީ ނަމަވެސް އެ ކޮމިޝަނުގެ ޖަވާބެއް ލިބިފައި ނުވާ ކަމަށް އޭނާ ވެސް ވިދާޅުވި އެވެ.\nހިސާން ވިދާޅުވި ގޮތުގައި ވޯޓާސް ލިސްޓު އާއްމުކުރަން ޖެހޭނީ ގާނޫނީ ގޮތުން އިލެކްޝަންސް ކޮމިޝަނުގެ މައްޗަށް ލާޒިމްކުރާ ގޮތަށެވެ. އެއީ މީހާގެ ނަމާއި ގޭގެ ނަމާއި އައިޑީ ކާޑު ނަމްބަރާ އެކުގައި ކަމަށާއި ވޯޓާސް ލިސްޓުގެ ސައްހަ ކަން ކަށަވަރުކުރެވޭނީ އޭރުން ކަމަށް ވެސް ހިސާން ވިދާޅުވި އެވެ.\nވޯޓާސް ލިސްޓުގެ ސައްހަކަން ކަށަވަރު ކުރުމަށް ފަހު ސޮއިކުރަން މަޖުބޫރުވަނީ، އޭނާ ވިދާޅުވި ގޮތުގައި، އިންތިހާބުގެ ކެންޑިޑޭޓުންނާއި ވޯޓުލާ މީހުން އަދި ޕާޓީތަކުގެ ވެސް ހައްގު އެކުލެވިގެންވާތީ އެވެ.\n"ލިސްޓު ވެރިފައިކުރުމަކާ ނުލައި ގޮސް ސޮއިކުރުމަކީ އަޅުގަނޑުމެންނަށް އުނދަގޫ ކަމެއް،" ހިސާން ވިދާޅުވި އެވެ.\nއޭނާ ވިދާޅުވީ އިލެކްޝަންސް ކޮމިޝަނުން ކޮންމެ އިންތިހާބެއް ވެސް ބާއްވަންވާނީ މިނިވަންކަމާއި އިންސާފުވެރިކަމާ މެދު ސުވާލު އުފެދޭ ނުވަތަ އުފެދިދާނެ ހުރިހާ ކަމަކުން އެއްކިބާވެ ތިބެގެންކަން ސުޕްރީމް ކޯޓުގެ ގައިޑްލައިނުގައި ކަނޑައަޅާފައިވާ ކަމަށެވެ. އެހެންކަމުން ވޯޓާސް ލިސްޓުގެ ސައްހަކަން ބެލުމަށް އެމްޑީޕީން އެދޭ މައުލޫމާތުތައް އިލެކްޝަނުން ނުދިނުމަކީ އެ ކޮމިޝަނުން ބާއްވަން އުޅޭ އިންތިހާބުގެ މިނިވަންކަމާ މެދު ސުވާލު އުފެދޭނެ ކަމެއް ކަމަށް ވިދާޅުވި އެވެ.\n"އެ ސަބަބަށްޓަކައި އިލެކްޝަން ކޮމިޝަންގެ މައްޗަށް އެބަ ލާޒިމްވޭ ރައްޔިތުންނަށް އެ މީހުންގެ މިނިވަންކަމާ މެދު ސުވާލު ނޫފެދޭނެ ގޮތަކަށް އަމަލުތައް ބައްޓަންކޮށް، މަސައްކަތްތައް ރާވައިގެން ކުރިއަށް ގެންދަން،" ހިސާން ވިދާޅުވި އެވެ.\nއިތުރު ލިޔުންތައް އެމްޑީޕީ ސިޔާސީ ޕާޓީ ލޯކަލް އިންތިހާބު ސުޕްރީމް ކޯޓް ލޯކަލް ކައުންސިލްތައް މެމްބަރު ހިސާން ހުސެއިން (ތުޅާދޫ) ލޯކަލް ކައުންސިލްތަކުގެ އިންތިހާބު 2017 އިދިކޮޅު ފަރާތްތައް


Himabihi Vaccin doze furiham nukura dharivarunnah Vaccin dheynq mashvaranee\nވެކްސިން ފުރިހަމަކުރެވިފައި ވޭ ތޯ ބަލާ! އިހަކުން ނުވި ރައްކަލެއް ފަަކުން ނުވާނެ!\n15 ޖެނުއަރީ 2020, 18:13 |\nފުވައްމުލައް ސިޓީ ސްކޫލްތަކުގައި ތިބި ހިމަބިހި (މީސަލްސް) ވެކްސިންގެ2ޑޯޒު ފުރިހަމަ ނުކުރާ ދަރިވަރުންނަށް ވެކްސިން ދިނުމާއި ގުޅޭ ގޮތުން ސްކޫލްތަކުގެ ވެރިންނާއި ފުވައްމުލަކު ހޮސްޕިޓަލުން މިއަދު ބައްދަލުކޮށްފިއެވެ. މިއަދު ފުވައްމުލަކު ހޮސްޕިޓަލުގައި ބޭއްވި މިބައްދަލުވުމުގައި ފުވައްމުލަކު ސްކޫލްތަކުގެ އިސްވެރިންނާއި ބައްދަލުކުރެއްވީ ހޮސްޕިޓަލުގެ މެނޭޖަރ އަހުމަދު ސައީދެވެ.\nމި ބައްދަލުވުމަށްފަހު ފުވައްމުލަކު ހޮސްޕިޓަލުން ހާމަކުރައްވާފައި ވަނީ ދިވެހިރާއްޖޭގައި ފެތުރެމުންދާ ހިމަބިހި (މީސަލްސް) ބަލިން ރައްކާތެރިވުމުގެ ގޮތުން ސްކޫލްތަކުގެ ދަރިވަރުންނަށްނަށް ވެކްސިން ދިނުމާއި ގުޅޭ ގޮތުން ސްކޫލްތަކުގެ އިސްފަރާތްތަކާއެކު މަޝްވަރާ ކުރެވިފައިވާ ކަމަށެވެ.\nމި ބައްދަލުވުމުގައި ސްކޫލްތަކުގައި ކިޔަވާ ދަރިވަރުންގެ ތެރެއިން މީސަލްސް ވެކްސިންގެ2ޑޯޒް ފުރިހަމަނުކުރާ ދަރިވަރުންނަށް ވެކްސިން ފުރިހަމަ ކުރުމަށް ބާރު އެޅުމަށް ސްކޫލްތަކުގެ ވެރިން އެއްބަސްވެފައިވާ ފުވައްމުލަކު ހޮސްޕިޓަލުން ހާމަކުރެއެވެ.\nމިއީ ސްކޫލްތަކުގެ ވެރިން ބާރު އެޅުމަށްވުރެ ބޮޑަށް ކޮންމެހެން ކަށަވަރުކުރަން ޖެހޭ ކަމެއްކަމަސ ްމިކަލް ނޫހަސް މައުލުޟާތު ދިން ފުވައްުލކުގެ އާއްމު ރައްޔިތަކު ބުންޏެވެ. ދިވެހި ސަރުކާރުން ކަނޑައަޅާފައިވަނީ ވެކްސިން ފުރިމަނުކޮށް ސްކޫލްތަކަށް ދަރިވަރުންނަށް ނުވަދެވޭނެ ކަަމަށެވެ. ނަމަވެސް ފުވައްމުލަކުގެ ހުރިހާ ސްކޫލެއްގައި ވެސް ވެކްސިން ޖެހުމާއި ދެކޮޅުހަދައި ވެކްސިން ނުޖާހާ ތިބި ކުދިން އެބަތިބި ކަމަށް މިކަލްނޫހަށް އިތުބާރުހިފޭ މައުލޫމާތު ތަކެއް ލިބިފައި ވެއެވެ.\nއެމީހުން ސްކޫލްތަކަށް ވަނީ ކިހިނެތް ކޮން ގޮތަކުން ތޯ ސުވާލު އުފެދެއެވެ. ސްކޫލަށް ކުދިން ވައްދާއިރު ވެކްސިން ކާޑު ފުރިހަމަތޯ ޔަގީން ކުރަން ޖެހެއެވެ.\nރާއްޖޭގައި ވެކްސިން ޖެހުމާއި ދެކޮޅު ހަދާކަމަށް ބޮޑަށް އަޑުއިވެނީ ދީނީ ވަކި ފިކުރުތަކެއް ގެންގުޅޭ މީހުންގެ ގްތޫޕްތަކުން ކަމަށް ވެއެވެ.\nރާއްޖެއިން ނައްތާލެވިފައިވާ ހިމަބިހި ރާއްޖޭއިން އަލުން ފެނިފައިވަނީ ވެކްސިން ނުދީ ތިބި ކުދިންތަކެއްގެ ގައިންނެވެ. މިދުވަސްކޮޅު ރާއްޖޭގައި ހިމަބިހި ފެތުރެމުންދާކަމަށާއި އެކަމަށް ސަމާލުވުމަށް ހެލްތު މިނިސްޓރީން ވަނީ ހާމަކޮށްފައެވެ.\nރާއްޖޭގައި މީސަލްސް ވެކްސިން ޖަހަން ފެށީ 1980ގެ އަހަހަރުތަކުގައެވެ. އެއިގެ ކުރިން އުފަންވެފައިވާ މީހުންނަށް މީސަލްސް ވެކްސިން ނުޖެހި ހުރުމުގެ ފުރުސަތު ބޮޑެވެ.\nވެކްސިން ފުރިހަމަ ނުކުރާ ދަރިވަރުނަނަށް ވެކްސިން ދިނުމާއި ގުޅޭ ގޮތުން މަޝްވަރާ ކުރުން -ފުވައްމުލަކު ހޮސްޕިޓަލުގައި\n1980-2007 އާއި ދެމެދު އުފަންވެފައިވާ މީހުންނަށް މީސަލްސްގެ 1 ޑޯޒް، 9އެމް ފުރިހަމަ ކުރެވިފައި ހުރުމުގެ ފުރުސަތު ބޮޑެވެ.\n2005-2006 އަދި 2017 ގައި އެމްއާރު ވެކްސިން ކެމްޕޭނެއް މުޅި ރާއްޖޭގައި ހިންގާފައިވެއެވެ. އަދި 2007 އަކީ ރާއްޖެގައި އެމްއެމްއާރު ވެކްސިން ކެމްޕޭނެއް ކުރިޔަށްގެންދިޔަ އަހަރެކެވެ. މިދެކެމްޕޭނުން ވެކްސްިން ޖަހާފައި ހުރިނަމަ މީސަލްސްގެ2ޑޯޒް ފުރިހަމަކުރެވިފައި ވާނެއެވެ.\nކުރިން މީސަލްޖެހި ރަންގަޅުވެފައިވާ މީހުން ވެސް އެ ވެކްސިން ޖަހާކަށް ނުޖެހޭނެއެވެ. އމީހުންގެ ދިފާއީ ނިޒާމުގައި މީސަލްސްއިން ދިފާއުވުމުގެ ބާރު އެކުލެވިގެން ވާނެތީއެވެ. އެހެން ނޫންނަމަ ރަކާތިރިކަން ބޮޑީ އަވަހަށް މީސަލްސް ވެކްސިބް ޖެހުމެވެ.\nއިތުރު ލިޔުންވެކްސިން ދިނުންފުވައްމުލަކު ހޮސްޕިޓަލް\nTags: ވެކްސިން ދިނުން, ފުވައްމުލަކު ހޮސްޕިޓަލް


ފަޤީރުވެދާނެކަމުގެ ބިރު ޝައިޠާނާ ދައްކައެވެ. – DhiSalafiyyah\n06/01/2012 އެހެނިހެން, ދީންއައްޝައިޚް މުޙައްމަދު ސިނާން\nﷲއަށް އިޚްލާޞްތެރިވެ، އެއިލާހަށް އީމާންވެގެންވާ މީހުން ޤަބޫލުކުރާގޮތުގައި، ﷲ ކަމެއް ނުވަތަ އެއްޗެއް ޙަރާމްކުރައްވައިފިނަމަ، އެކަމަކީ އިންސާނާއަށް ގެއްލުން ބޮޑު ކަމެއް ނުވަތަ އެއްޗެކެވެ. އެކަމުގެ ގެއްލުން އަޅުގަނޑުމެނަށް ވިސްނުނުކަމުގައިވީނަމަވެސް ނުވަތަ ނުވިސްނުނުކަމުގައިވީނަމަވެސް މެއެވެ. އަދި އެބައިމީހުން ޤަބޫލުކުރާގޮތުގައި ﷲ އެފަދަ ކަންކަމާއި އެއްޗެހި ޙަރާމްކުރައްވާފައިވަނީ އެއްވެސްޙާލެއްގައި އަޅުގަނޑުމެންނަށް އުނދަގޫ ކުރިމަތިކުރުވައި، ފަޤީރުކޮށް، ބަނޑަށްޖެއްސުމަކަށް ނޫނެވެ. ﷲ ވަޙީ ކުރައްވާފައިވާ ފަދައިންނެވެ. ((يُرِيدُ اللَّهُ بِكُمْ الْيُسْرَ وَلا يُرِيدُ بِكُمْ الْعُسْرَ)) البقرة: 185 މާނައީ: “ﷲ، ތިޔަބައިމީހުންނަށް ލުއިފަސޭހަގޮތް އިރާދަކުރައްވަތެވެ. އަދި ދަތި އުނދަގޫގޮތް ތިޔަބައިމީހުންނަކަށް އިރާދައެއް ނުކުރައްވަތެވެ.” އަދިވެސް ވަޙީކުރައްވާފައިވެއެވެ. ((يُرِيدُ اللَّهُ أَنْ يُخَفِّفَ عَنْكُمْ وَخُلِقَ الإِنسَانُ ضَعِيفاً)) النساء: 28 މާނައީ: “ﷲ އިރާދަކުރައްވަނީ، ތިޔަބައިމީހުންނަށް ލުއިކޮށް ދެއްވުމަށެވެ. އަދި، އިންސާނާ ހައްދަވާފައިވަނީ، (އެދުންތަކުގެ ކުރިމަތީގައި) ނިކަމެތިވެގެންވާ މީހެއް ކަމުގައެވެ.” އަދިވެސް ވަޙީކުރައްވާފައިވެއެވެ. ((مَا يُرِيدُ اللَّهُ لِيَجْعَلَ عَلَيْكُمْ مِنْ حَرَجٍ وَلَكِنْ يُرِيدُ لِيُطَهِّرَكُمْ وَلِيُتِمَّ نِعْمَتَهُ عَلَيْكُمْ لَعَلَّكُمْ تَشْكُرُونَ)) المائدة:6މާނައީ: “ތިޔަބައިމީހުންގެ މައްޗަށް ދަތިކަމެއް ލެއްވުމަކަށް ﷲ އިރާދައެއް ނުކުރައްވަތެވެ. އެހެނެއްކަމަކު އެކަލާނގެ އިރާދަކުރައްވަނީ ތިޔަބައިމީހުން ޠާހިރުކުރެއްވުމަށާއި، ތިޔަބައިމީހުންގެ މައްޗަށް އެކަލާނގެ ނިޢުމަތް ފުރިހަމަ ކުރެއްވުމަށެވެ. (އެއީ) ތިޔަބައިމީހުން ޝުކުރުކުޅައުމަށްޓަކައެވެ.” ކަންއޮތީ ﷲ ސުބުޙާނަހޫ ވަތަޢާލާ ވަޙީ ކުރައްވާފައިވާ ފަދައިންނެވެ. ކަންމިހެންހުރިއިރު، އެއިލާހުގެ ޙުކުމްފުޅުތަކާމެދު ފަރުވާކުޑަކޮށް، އެޙުކުމްފުޅުތަކަށް ކުޑައިމީސްކޮށް ހެދުމަކީ އެއިލާހުގެ ޙުކުމްފުޅުތައް ދައްކޮށްލުމެވެ. އެއިލާހުގެ ޙުކުމްފުޅުތަކަށް ފާޑުކިޔުމަކީ އެއިލާހަށް ފާޑުކިޔުމެވެ. ކަމަކީ ބިރުހުރިކަމެކެވެ.\nޖާބިރު ރަޟިޔަﷲ ޢަންހު ކިބައިން ރިވާވެފައިވާ ޙަދީޘެއްގެ މާނައިގައިވެއެވެ. މައްކާ ފަތަޙަކުރެއްވި ދުވަހު، ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރައްވަނިކޮށް ތިމަން އެހީމެވެ. “ހަމަކަށަވަރުން ﷲ އާއި އެއިލާހުގެ ރަސޫލާ ވަނީ ބަނގުރަލާއި، މުޅަތަކެއްޗާއި، އޫރާއި، އަޅުކަންކުރަން ގެންގުޅޭ ބުދު ވިއްކުން ޙަރާމްކުރައްވާފައެވެ.” އެހިނދު އެކަލޭގެފާނަށް ދެންނެވުނެވެ. “މުޅަތަކެތީގެ ސަރުބީ (ގަނެވިއްކުން ހުއްދަކަމަށް) ކަލޭގެފާނު ދެކިލައްވަމުތޯއެވެ؟ ފަހެ، އެއީ (އެބަހީ ސަރުބީން ހަދާ ތެލަކީ) ނާތަކުގައި ލައި، އަދި ހަމުގައި ލައި، މީސްތަކުން ބައްތިތައް ދިއްލާ އެއްޗެކެވެ.” ފަހެ، އެކަލޭގެފާނު ޙަދީޘްކުރެއްވިއެވެ. “ނޫނެކެވެ. އެ ޙަރާމެވެ. (އެބަހީ މުޅަތަކެތީގެ ސަރުބީ ގަނެވިއްކުން ޙަރާމެވެ.)” ދެން އެއަށްފަހު އެކަލޭގެފާނު ޙަދީޘްކުރެއްވިއެވެ. “ﷲ ޔަހޫދީން ޤަތުލުކުރައްވާށިއެވެ! ހަމަކަށަވަރުން ﷲ އެބައިމީހުންގެ މައްޗަށް މުޅަތަކެތީގެ ސަރުބީ ޙަރާމްކުރެއްވުމުން، އެސަރުބީ ހާނައިގެން އެވިއްކައިގެން އެއިންލިބޭ ފައިދާ ކެއެވެ.” (ބުޚާރީ: 2236، މުސްލިމް: 1581)


Messi ah hatrick eh, Liverpool fahu vaguthu molhuvejje | Mihaaru\nޕީއެސްވީ ކޮޅަށް ލަނޑު ޖެހުމަށް ފަހު މެސީ އުފާފާޅުކުރަނީ.-- ފޮޓޯ: އޭއެފްޕީ\n19 ސެޕްޓެމްބަރ 2018 - 08:567comments\nބާސެލޯނާ ދަނޑުގައި ކުޅުނު މެޗުގެ 31 ވަނަ މިނިޓްގައި ބާސެލޯނާ އަށް ލީޑު ލިބުނީ މެސީ ޖެހި ހިލޭޖެހުމަކުންނެވެ. ބާސެލޯނާ އިން ފަހު ތިން ލަނޑު ޖެހީ މެޗުގެ ފަހު 20 ވަނަ މިނިޓް ތެރޭގަ އެވެ. ލީޑުފުޅާކޮށްދިން ލަނޑު ޖެހީ އޮސްމޭނާ ޑެމްބެލޭ އެވެ. އޭނާ މި ލަނޑު ޖެހީ އޭރިއާ ބޭރުންނެވެ.\nއޭގެ ތިން މިނިޓް ފަހުން ބާސެލޯނާގެ ތިން ވަނަ ލަނޑު ޖެހީ މެސީ އެވެ. ބާސެލޯނާ އިން މެޗުގެ ފަހު 11 މިނިޓް ކުޅުނީ ކުޅުންތެރިއަކު މަދުކޮށެވެ. އެއީ އެ ޓީމުގެ ފަހަތަށް ކުޅޭ ފްރާންސްގެ ސެމިއުލް އުމްޓީޓީ އަށް ދެ ވަނަ ރީނދޫ ކާޑާ އެކު ރަތް ކާޑު ދެއްކުމުންނެވެ. ބާސެލޯނާގެ ފަހު ލަނޑު މެޗުގެ 87 ވަނަ މިނިޓްގައި ކާމިޔާބުކުރީ މެސީ އެވެ. މިއީ އޭނަ ޔޫރަޕްގައި ހެދި އަށް ވަނަ ހެޓްރިކެވެ. މިއީ ރެކޯޑެކެވެ.\nމިދިޔަ ތިން އަހަރު ވެސް ޗެމްޕިއަންސް ލީގުގެ ސެމީން ފުރުސަތު ނުލިބި ބާސެލޯނާ ކެޓުމުން މި ސީޒަނުގައި އެ ޓީމުން އެންމެ ބޮޑަށް ޓާގެޓްކުރާ މުބާރާތަކީ ޗެމްޕިއަންސް ލީގު ކަމަށް ބާސެލޯނާގެ ކޯޗު އާނެސްޓޯ ވަލްވޭޑޭ ވަނީ ބުނެފަ އެވެ.\nލިވަޕޫލްގެ ސަލާހު (ވ) ކައިރިން ޕީއެސްޖީގެ ނޭމާ ބޯޅަ ހިފައިގެންދަނީ. -- ފޮޓޯ: އޭއެފްޕީ\nމި ގްރޫޕުގެ އަނެއް މެޗުގައި އިންޓަ މިލާނުން ވަނީ އަމިއްލަ ދަނޑުގައި ކުޅުނު މެޗުން ފަހަތުން އަރައި ޓޮޓެންހަމް ހޮޓްސްޕާސް 2-1 އިން ބަލިކޮށްފަ އެވެ. ކްރިސްޓިއަން އެރިކްސެންގެ ގޯލުން ޓޮޓެންހަމް ލީޑުނެގިއިރު، އިންޓަ އިން އެ ޓީމު ކޮޅަށް މެޗުގެ ނަތީޖާ އަނބުރާލީ ފަހު ހަތް މިނިޓް ތެރޭގަ އެވެ. އިންޓަ ކެޕްޓަން މައުރޯ އިކާޑީ މެޗުގެ 85 ވަނަ މިނިޓްގައި ނަތީޖާ ހަމަހަމަކޮށްދިންއިރު، އިތުރު ވަގުތުގައި އެ ޓީމު މޮޅުކޮށްދިން ލަނޑު ޖެހީ މަޓިއަސް ވެޝީނޯ އެވެ.\nމިދިޔަ އަހަރު ޗެމްޕިއަންސް ލީގުގެ ފައިނަލުން ބަލިވި ލިވަޕޫލް މި ފަހަރުގެ މުބާރާތުގައި ކުޅުނު ފުރަތަމަ މެޗުން ރޭ އަމިއްލަ ދަނޑުގައި ފްރާންސްގެ ގަދަބާރު ޕީއެސްޖީގެ މައްޗަށް ކުރިހޯދީ މޮޅު ކުޅުމެއް ދައްކައިގެންނެވެ. ޑެނިއަލް ސްޓަރިޖް ބޮލުން ޖެހި ގޯލުންނާއި ޖޭމްސް މިލްނާގެ ލަނޑުން ލިވަޕޫލް ދެ ލަނޑުގެ ލީޑެއް ނަގާފައިވަނިކޮށް ފުރަތަމަ ހާފް ނިމުމުގެ ކުރިން ޕީއެސްޖީ އަށް އުއްމީދެއް ލިބުނީ ބެލްޖިއަމްގެ ފުލްބެކް ތޯމަސް މުނިއޭ ޖެހި ގޯލުންނެވެ.\nމެޗު ނިމެން ހަތް މިނިޓަށް ވެފައި ވަނިކޮށް ކީލިއަން އެމްބާޕޭ ޕީއެސްޖީ އަށް ނަތީޖާ ހަމަހަމަ ކޮށްދިނެވެ. ލިވަޕޫލް މޮޅުކޮށްދިން ލަނޑު އިތުރު ވަގުތުގެ ދެ ވަނަ މިނިޓްގައި ފިރްމީނޯ ޖެހީ އޭރިއާ ތެރެއިން ލިބުނު ބޯޅައަކުންނެވެ.\nމި ގްރޫޕުގެ އަނެއް މެޗުގައި ރޭ ސާބިއާގެ ރެޑްސްޓާ ވަނީ ލަނޑެއް ނުޖެހި ނަޕޯލީއާ އެއްވަރުވެފަ އެވެެ. ފްރާންސްގެ މޮނާކޯ ރޭ ކުޅުނު މެޗުން އަމިއްލަ ދަނޑުގައި ވަނީ 2-1 އިން އެތުލެޓިކޯ މެޑްރިޑް އަތުން ބަލިވެފަ އެވެ.


Lashkare Taiba ge baanee ge mahchah5aharuge jalu hukumeh | Mihaaru\nލަޝްކަރެ ތޮއިބާގެ ބާނީ ހާފިޒް މުހައްމަދު ސައީދު. --ފޮޓޯ:އޭއެފްޕީ\nލަޝްކަރޭ ތޮއިބާގެ ބާނީގެ މައްޗަށް ފަސް އަހަރުގެ ޖަލު ހުކުމެއް\n13 ފެބުރުއަރީ 2020 - 15:392comments\nލާހޯރު (ފެބްރުއަރީ 13) - ޕާކިސްތާނުގެ ހަތިޔާރު އެޅި ޖަމާއަތް ލަޝްކަރެ ތޮއިބާގެ ބާނީ ހާފިޒް މުހައްމަދު ސައީދުގެ މައްޗަށް ފަސް އަހަރާއި ބައިގެ ޖަލު ހުކުމެއް އެ ގައުމުގެ އެންޓި-ޓެރަރިޒަމް ކޯޓުން އިއްވައިފި އެވެ.\nއިންޑިއާގެ ވިޔަފާރީގެ މައި މަރުކަޒު ކަމަށް ވާ މުމްބާއީ އަށް 2008 ގައި ދިން ޓެރަރިސްޓް ހަމަލާގެ މޭސްތިރި ކަމަށް ބެލެވޭ ހާފިޒް ސައީދުގެ މައްޗަށް ތުހުމަތުކޮށްފައި ވަނީ ޓެރަރިޒަމަށް ފައިސާ ހޭދަކުރުމެވެ. އޭނާގެ މައްޗަށް އިއްޔެ ހުކުމްކުރީ ދެ ކުށަކަށެވެ. މަނާ ޖަމާއަތެއްގައި ބައިވެރިވުމުގެ ކުށުގައި ހަ މަހަށް ޖަލަށްލާން ހުކުމްކުރި އިރު ފަސް އަހަރަށް ޖަލަށްލީ "ގަވާއިދާޚިލާފަށް މުދާ" ގެންގުޅުނު ކަމުގެ ކުށުގަ އެވެ.\nހާފޒް ސައީދުގެ އިތުރުން އޭނާގެ އިސް އެހީތެރިއެއް ކަމަށްވާ މާލިކް ޒަފަރު އިގުބާލްގެ މައްޗަށް ވެސް ވަނީ ފަސް އަހަރާއި ބައިގެ ޖަލު ހުކުމެއް ކޮށްފަ އެވެ.\nލަޝްކަރެ ތޮއިބާ އުފެއްދި ނަމަވެސް އުމުރުން 70 އަހަރުގެ ހާފިޒް ސައީދު ބުނެފައި ވަނީ 2001 ވަނަ އަހަރުން ފެށިގެން އެ ޖަމާއަތުގައި އޭނާގެ އެއްވެސް ރޯލެއް ނޯންނާނެ ކަމަށެވެ. މުމްބާއީގައި 2008 ވަނަ އަހަރު ބޮމުގެ ހަމަލާ ދިނުމުގެ ފަހަތުގައި ވަނީ ލަޝްކަރެ ތޮއިބާ ކަމަށް ވަނީ ތުހުމަތުކޮށްފަ އެވެ. މުމްބާއީގެ ބޮމުގެ ހަމަލާގައި ވަނީ 166 މީހުން މަރުވެފަ އެވެ. އެ ހަމަލާގައި ބައިވެރިވީ ޕާކިސްތާންގެ ޓެރަރިސްޓުންނެވެ. އޭގެ ތެރެއިން އެންމެ މީހެއް ފިޔަވައި އެހެން އެންމެން، އިންޑިއާ ސިފައިންނާ ދެމެދު ހިނގި ބަޑީގެ ހަމަލާތަކުގައި މަރުވި އެވެ. އަތުލައިގަތް މީހާއަށް އިންޑިއާ އިން ފަހުން ވަނީ ޝަަރީއަތް ކޮށް މަރުގެ އަދަބު ދީފަ އެވެ.\nހާފިޒް ސައީދުގެ ބޮލަށް އެމެރިކާ އިން ވަނީ 10 މިލިއަން ޑޮލަރު ހުށަހަޅައިފަ އެވެ.\nނޮވެމްބަރު 26، 2008 ގައި މުމްބާއީ އަށް ދިން ހަމަލާއާ ގުޅިގެން ސައީދު ގޭ ބަންދުކުރި އެވެ. އެކަމަކު ހަ މަސް ފަހުން ޕާކިސްތާނުން އޭނާ ދޫކޮށްލީ ދައުވާ ކުރެވޭ ވަރަށް ނުވަތަ އިންޑިއާ އަށް ހަވާލު ކުރެވޭ ވަރަށް އެކަށީގެންވާ ހެކި ނެތް ކަމަށް ބުނެ އެވެ.\nލަޝްކަރެ ތޮއިބާ މަނާކުރުމުން ހާފިޒް ސައިދު ވަނީ ޖަމާއަތުއް ދައުވާ އުފައްދައިފަ އެވެ.\nލަޝަކަރެ ތޮއިބާގެ ބާނީ ޕާކިސްތާނުން ހައްޔަރުކޮށްފި


FTA aa behey gothun indhikolhun dhahkanee holhi vaahaka: Saeedh\nއެފްޓީއޭއާ ބެހޭ ގޮތުން މިނިސްޓަރު ސައީދު މިއަދު "އަވަސް" އަށް އިންޓަވިއު ދެއްވަނީ- ފޮޓޯ: ޒަހާ އަހުމަދު | އަވަސް\nޗައިނާ-ރާއްޖެ، މިނިވަން ވިޔަފާރީގެ އެއްބަސްވުމާއި ބެހޭ ގޮތުން، އިދިކޮޅު ފަރާތްތަކުން ދައްކަނީ އެއްވެސް އަސްލެއް ނެތް، ހޮޅި ވާހަކަ ތަކެއް ކަމަށް ވިދާޅުވެ އިދިކޮޅު ފަރާތްތަކުން ދައްކާ ވާހަކައަށް އިކޮނޮމިކް މިނިސްޓަރު މުހައްމަދު ސައީދު މިއަދު ރައްދުދެއްވައިފި އެވެ.\nޗައިނާއާ އެކު ރާއްޖެ އިން ސޮއިކުރާ މިނިވަން ވިޔަފާރީގެ އެއްބަސްވުމާ ބެހޭ ގޮތުން، އިނދިކޮޅު ފަރާތްތަކުން ފާޑު ކިޔަމުންދާ ދަނޑިވަޅެއްގައި "އަވަސް" އަށް ދެއްވި އިންޓަވިއުއެއްގައި ސައީދު ވިދާޅުވީ އިދިކޮޅު ފަރާތްތަކުން އެފްޓީއޭއާ ބެހޭ ގޮތުން ހަމަޖެހޭ ވާހަކަތަކެއް ނުދައްކާ ކަމަށެވެ. މިނިސްޓަރު ވިދާޅުވީ ޗައިނާ މާކެޓުން ދިވެހި ވިޔަފާރިތަކަށް ރަނުގެ ފުރުސަތުތަކެއް ހުޅުވޭނެ ކަމަށެވެ.\n"ދުނިޔޭގެ އެންމެ ބޮޑު ކޮންސިއުމާ މާކެޓަކީ ޗައިނާ. ކުރީގެ [އެމްޑީޕީ] ސަރުކާރަކުން ދެއްކި ކަނޑު ގޮވާން ކުރުމާއި ފަޅު ގޮވާން ކުރުމުގެ ވާހަކަ މިސާލަކަށް. މިގެން އުފެދޭ ތަކެތި އެކްސްޕޯޓް ކުރަނީ ކޮން ތަނަކަށްތޯ މާކެޓު ނުހޯދައި. ރާއްޖޭގެ ގްރޫޕާ [ފާނަ] އަށް އެންމެ ރަނގަޅު އަގު ލިބެނީ ހޮންކޮންގް އިން. މި ދިރާސާ ކުރައްވަން ވީނޫންތޯ އިދިކޮޅުން. އަޅުގަނޑުމެން މިނިވަން ވިޔަފާރީގެ އެއްބަސްވުން ހަދަން އެބަ ހޮންކޮންގްއާ ވެސް،" ސައީދު ވިދާޅުވި އެވެ.\nދުނިޔޭގެ އެންމެ ބޮޑު ކޮންސިއުމާ މާކެޓަކީ ޗައިނާ. ކުރީގެ [އެމްޑީޕީ] ސަރުކާރަކުން ދެއްކި ކަނޑު ގޮވާން ކުރުމާއި ފަޅު ގޮވާން ކުރުމުގެ ވާހަކަ މިސާލަކަށް. މިގެން އުފެދޭ ތަކެތި އެކްސްޕޯޓް ކުރަނީ ކޮން ތަނަކަށްތޯ މާކެޓު ނުހޯދައި.\nއިކޮނޮމިކް މިނިސްޓަރު މުހައްމަދު ސައީދު\nމި ސަރަހައްދުގެ ގައުމުތަކާ މިނިވަން ވިޔަފާރީގެ އެއްބަސްވުމެއް ނުހަދައި، ޗައިނާއާއެކު އެއްބަސްވުމަކަށްދާތީ، ކިޔަމުންދާ ފާޑު ކިޔުންތަކަށް ރައްދު ދެއްވަމުން މިނިސްޓަރު ވިދާޅުވީ ދެކުނު އޭޝިޔާގެ ގައުމުތަކުގެ ދެމެދުގައި ވެސް މިނިވަން ވިޔަފާރީގެ އެއްބަސްވުމެއް "ސަފްޓާ" ގެ ނަމުގައި އެބައޮތް ކަމަށެވެ. އަދި މި އެއްބަސްވުމަށް ހުރިހާ ގައުމުތަކުން ވެސް އިހުތިރާމު ކުރަން ޖެހޭ ކަމަށް މިނިސްޓަރު ވިދާޅުވި އެވެ. އެކަން ކުރެވޭނީ ހުރިހާ ގައުމުތަކެއް އެއްބަސް ކިޔައިގެން ކަމަށް ވެސް މިނިސްޓަރު ވިދާޅުވި އެވެ.\n"ސާކުގެ ހަތް ގައުމުގެ ފްރީޓްރޭޑް އޭރިއާއެއް އޮވޭ. އެހެންވެ އެއަށް އޮނާ ކުރަން ޖެހޭ. އެހެންވެ އޭގެ ބޭރަށް އަޅުގަނޑުމެން ވިސްނަން ޖެހެނީ،" ސައީދު ވިދާޅުވި އެވެ.\nމިނިސްޓަރު ވިދާޅުވީ ޗައިނާގައި ރާއްޖޭގެ ކަނޑުމަހަށް ބޮޑު ޑިމާންޑެއް އެބައޮތް ކަމަށެވެ. އެކަން އެނގުނީ ޗައިނާގައި ބޭއްވި ކުންމިން ފެއާގައި ދިވެހި އުފެއްދުންތެރިން ބައިވެރި ކުރި ތަކެއްޗަށް ލިބުނު ތަރުހީބުން ކަމަށް ވިދާޅުވި އެވެ.\n"ކުންމިން ފެއާގައި ދިވެހި މަސްދަޅާއި މަހުގެ ބާވަތްތައް ގެންދިޔަ. މި ގެންދިޔަ ވިޔަފާރިވެރިންގެ ކައިރީ އައްސަވާ ލިބުނު ތަރުހީބު. އަޅުގަނޑު އަޑު އަހަން ބައެއް އިދިކޮޅު ފަރާތްތަކުން ބުނާ އަޑު ދިވެހި މަހަށް ޗައިނާގައި އެއްވެސް ތަރުހީބެއް ނެތޭ. އެއީ މުޅިން ގޯސްވާހަކައެއް. ކުންމިން ފެއާގައި އެންމެ ދެ ދުވަސްތެރޭގައި ހުރި ހުރިހާ މަހެއް ވިކި ހުސްވި،" ސައީދު ވިދާޅުވި އެވެ.\nކުރީގެ ރައީސް މުހައްމަދު ނަޝީދު ވަނީ މިނިވަން ވިޔަފާރީގެ އެއްބަސްވުމުގެ ސަބަބުން ރާއްޖޭގެ ބާޒާރުގައި ޗައިނާގެ މުދާ ގިނަވެ ރިޓެއިލް ވިޔަފާރިވެރިންނަށް ގެއްލުން ވާނެ ކަމަށް ވިދާޅުވެފަ އެވެ. އަދި މި އެއްބަސްވުމުން ރާއްޖެއަށް ގެއްލުންވާނެ ކަމަށް ރައީސް ވިދާޅުވެފައިވެ އެވެ.\nމި ވާހަކަ އަށް ރައްދު ދެއްވަމުން ސައީދު ވިދާޅުވީ މިހާރު ރާއްޖޭގެ ބާޒާރުގައި ގިނައީ ކޮން ގައުމެއްގެ މުދަލެއްތޯ ބަލަން ޖެހޭ ކަމަށެވެ. މިއީ އިދިކޮޅު ފަރާތްތަކުން ދިވެހިންނަށް ސާފުކޮށްދޭން ޖެހޭ ކަމެއް ކަމަށް މިނިސްޓަރު ވިދާޅުވި އެވެ.\n"ދުނިޔޭގައި ވެސް އެންމެ ގިނައީ މިވަގުތު ޗައިނާ މުދާ. މުދާ އަންނާނީ ގިނައިން އުފައްދާ ގައުމުތަކުން. ނުވަތަ ގައުމަކުން. މިއީ އެއްވެސް ދިރާސާ ކުރުމެއްނެތި ރައްޔިތުންނާއި ވިޔަފާރިވެރިންގެ ހިތުގައި ބިރުވެރިކަން އުފައްދަން ދެއްކާ ވާހަކައެއް. އެވާހަކަ އެމީހުން ދެއްކި މިހާރު ވެސް ކުރޭ. އަޅުގަނޑުމެން ކުރާ ކޮންމެ ކަމެއްގައި ވެސް. އެ ނޫން ވާހަކައެއް ދައްކާކަށް ރެޑީއެއް ވެސް ނޫން. ނުވެސް އެނގޭ،" ސައީދު ވިދާޅުވި އެވެ.\nމިނިސްޓަރު ވިދާޅުވީ ޗައިނާއާ އެކު ރާއްޖެ އިން ސޮއިކުރާ މިނިވަން ވިޔަފާރީގެ އެއްބަސްވުމުގެ ސަބަބުން އިތުރު ބޭންކުތައް ރާއްޖެ ގެނެވޭނެ ކަމަށެވެ.\n"މި އެއްބަސްވުމުން ދިވެހި ބޭންކުތަކަށް ބޭރުގެ ބޮޑެތި ބޭންކުތަކުން ފައިސާ ގެނެސް ދިވެހި ވިޔަފާރިތަކަށް ދިނުމުގެ ފުރުސަތު ވެސް ހަމަޖެހިގެން އެބަދޭ. ބޭރުގެ ބޭންކުތަކުން ޑައިރެކްޓްކޮށް ދިވެހި ވިޔަފާރިތަކަށް ނުވަތަ އަލަށް ވިޔަފާރި ފަށަން ބޭނުންވާ ފަރާތްތަކަށް ހެޔޮ އަގެއްގައި ލޯން ނެގުމުގެ ފުރުސަތު ފަހިވާނެ،" ސައީދު ވިދާޅުވި އެވެ.\nޗައިނާ އާއި ރާއްޖެ އެފްޓީއޭގައި ސޮއިކުރަން ސަރުކާރުން ތައްޔާރުވުމުން ގޮތުން ވަނީ ކެބިނެޓާއި ރައްޔިތުން މަޖިލީހުންވެސް ވަނީ ރުހުންވެސް ދީފަ އެވެ. އަދި މި އެއްބަސްވުމުގެ ސަބަބުން ރާއްޖޭގެ މަސްވެރިކަމާއި ޓޫރިޒަމް ސިނާއަތަށް ފައިދާ ކުރާނެ ކަމަށް ސަރުކާރުން ބުނެފައިވެ އެވެ.\nމުހައްމަދު ސައީދު މިނިސްޓްރީ އޮފް އިކޮނޮމިކް ޑިވެލޮޕްެމަންޓް ޗައިނާ\n"ޗައިނާގެ އެއްބަސްވުމުގައި ރާއްޖެއިން ބޭނުންވާ ހުރިހާ ލުއިތަކެއް ވަނީ ދީފައި"


BREAKING NEWS: Ingireysivilaathun Ithuru 828 Meehaku Maruvejje - Vaguthu\nއިނގިރޭސިވިލާތުން އިތުރު 828 މީހަކު މަރުވެއްޖެ\nކޮވިޑް-19 ޖެހިގެން މިއަދު އިނގިރޭސިވިލާތުން އިތުރު 828 މީހަކު މަރުވެއްޖެއެވެ.\nމިއަދަކީ ފާއިތުވި ތިން ދުވަސް ތެރޭގައި އިނގިރޭސިވިލާތުން އެންމެ ގިނަ މީހުން މަރުވި ދުވަހެވެ. އިނގިރޭސިވިލާތުން މިއަދު މަރުވި މީހުންގެ ތެރެއިން ހަމައެކަނި އިންގްލެންޑުން 778 މީހުން މަރުވިއެވެ. މިއަދަކީ ދެހަފްތާ ތެރޭގައި އިންގްލެންޑުން އެންމެ ގިނަ މީހުން މަރުވި ދުވަހެވެ. އިނގިރޭސިވިލާތުގެ ހުޅަނގު އުތުރު ސަރަހައްދުތަކުން 172 މީހުން މަރުވިއެވެ.\nމިއަދު އިނގިރޭސިވިލާތުން މަރުވި މީހުންގެ އަދަދު އިއްޔެ އަށްވުރެ ވަނީ ވަރަށް ބޮޑަށް އިތުރުވެފައެވެ. އިއްޔެ އެގައުމުން މަރުވީ 449 މީހުންނެވެ.\nމިއަދު އިނގިރޭސިވިލާތުން 4301 މީހަކު ފައްސި (ޕޮޒިޓިވް) ވެފައި ވެއެވެ. އެގައުމުން ފައްސިވި މީހުންގެ ޖުމްލަ މިހާރު ވަނީ 129,044 އަށް އަރާފައެވެ. އޭގެތެރެއިން 17,337 މީހުން ވަނީ މަރުވެފައެވެ.\nނަމަވެސް މީޑިއާ ރިޕޯޓްތައް ބުނާ ގޮތުގައި އިނގިރޭސިވިލާތުން މަރުވާ މީހުންނާއި ބަލި ޖެހޭ މިހުންގެ އަސްލު އަދަދު ސަރުކާރުން އިއުލާން ކުރާ އަދަދުތަކަށް ވުރެ މާބޮޑަށް ވެސް އިތުރު ވާނެއެވެ. ސަބަބަކީ ގިނަ ބަޔަކު އުމުރުން ދުވަސްވީ މަރުކަޒުތަކުގައި ވެސް މަރުވަމުން ދާތީއެވެ.


China ge Xinjiang ah dhathurukuraa meehunge phone thah balaa faaskuranee - vNews.mv\nޗައިނާގެ ޝިންޖިއާންއަށް ދަތުރުކުރާ މީހުންގެ ފޯނުތައް ބަލައި ފާސްކުރަނީ\nމުޙައްމަދު އަފްރާޙް 04 July 2019, 14:18\nޗައިނާގެ ރަށެއް ކަމަށްވާ ޝިންޖިއާންއަށް ދަތުރުކުރާ ފަރާތްތަކުގެ ފޯނުތައް ބަލައި ފާސްކުރަމުންދާ ކަމަށް ދުނިިޔޭގެ ނަން ހިނގާ ބައެއް ނޫސްތަކުން ބުނެފި އެވެ.\nޗައިނާގެ އިމިގްރޭޝަން އޮފިޝަލުން، ޝިންޖިއާންއަށް ދަތުރުކުރާ ހުރިހާ ފަތުރުވެރިންގެ ފޯނުތައް އަތުލައި، އެތަކެތީގައިވާ މައުލޫމާތު ފާސްކުރަމުންދާ ކަމަށް އެ ފަރާތްތަކުން ބުނެ އެވެ. އިިމިގްރޭޝަން އޮފިޝަލުން މިކަން ކުރަނީ ފަތުރުވެރިންގެ ފޯނުތައް އަތުލައި، އެއަށް ވަކި ޚާއްސަ އެޕްލިކޭޝަނެއް އިންސްޓޯލް ކޮށްގެން ނުވަތަ އަޅައިގެންނެވެ.\nމިއީ ތެދަކަށްވާނަމަ މިކަން ވެގެންދާނީ މުސްލިމުންނަށް ބޮޑެތި ފިއްތުންތަކެއް ކުރިމަތިކުރަމުންދާ ޝިންޖިއާންގައި ދިރިއުޅޭ މީހުންނާއި އެ ރަށަށް ޒިޔާރަތްކުރާ ފަރާތްތަކަށް ކުރިމަތި ކުރުވާ އިތުރު ފިއްތުމަކަށެވެ.\nއެމެރިކާގެ ޚާރިޖީ ވުޒާރާއިން ލަފާކުރާ ގޮތުގައި ޝިންޖިއާންގެ ޖަލުތަކުގައި މިހާރުވެސް ދެ މިލިއަނަށް ވުރެ ގިނަ މުސްލިމުން ބަންދުކޮށްފައި އެބަތިއްބެވެ.\nގިނަ އަދަދެއްގެ ފުލުހުންނާއި ގިނަ އަދަދެއްގެ ސެކިއުރިޓީ ކެމެރާތައް ޝިންޖިއާންގައި ފެނުމަކީ އާންމު މަންޒަރެކެވެ. 2017 ވަނަ އަހަރުން ފެށިގެން ޗައިނާގެ ސަރުކާރުންދަނީ އެ ސަރަހައްދުގައި ދިރިއުޅޭ މީހުންގެ ޑީއެންއޭ އަދި ބަޔޯމެޓްރިކް މައުލޫމާތު އެއްކުރަމުންނެވެ.\nޗައިނާއަށް ޒިޔާރަތް ކުރާ ފަތުރުވެރިންގެ ފޯނުތަކަށް ވަކި ޚާއްސަ އެޕްލިކޭޝަނެއް އަޅައި، އެ އެޕްލިކޭޝަން މެދުވެރިކޮށް ފޯނުތަކުގައިވާ މައުލޫމާތު ފާސްކުރަމުންދާ ކަމަށް ރިޕޯޓްކޮށްފައިވާ ދުނިޔޭގެ ބޮޑެތި ނޫސްތަކުގެ ތެރޭގައި ގާޑިއަން، ނިއު ޔޯކް ޓައިމްސް، މަދަބޯޑް، އަދި ޖަރުމަނު ވިލާތުގެ ނޫހަކާއި ޓީވީ ސްޓޭޝަން އެންޑީއާރް ހިމެނެ އެވެ.\nމިކަމާ ބެހޭގޮތުން ސުވާލު ކުރުމުން ޗައިނާގެ ޚާރިޖީ ވުޒާރާއިން ދީފައިވާ ޖަވާބަކީ "ތިފަދަ މައުލޫމާތެއް، ނުވަތަ ތިފަދަ އެޕްލިކޭޝަނެއްގެ އެއްވެސް މައުލޫމާތެއް ނުދެނަހުރި" ކަމަށެވެ.\nނޫސްތަކުން ތުހުމަތުކުރާ ގޮތުގައި ޗައިނާގެ އިމިގްރޭޝަން އޮފިޝަލުން ފަތުރުވެރިންގެ ފޯނުތައް ބަލައި ފާސްކުރަމުންދަނީ ގަދަ ބާރުންނެވެ. އަދި އަޅާ އެޕްލިކޭޝަން މެދުވެރިކޮށް ފާސްކުރާ ތަކެތީގެ ތެރޭގައި އެސްއެމްއެސް މެސެޖުތަކާއި، ކޯލް ރެކޯޑްތަކާއި، ކޮންޓެކްސްޓްތަކާއި، ކަލަންޑަރުވެސް ހިމެނޭ ކަމަށް ރިޕޯޓްކޮށްފައިވެ އެވެ.\nމީގެ އިތުރުން އިސްލާމް ދީނާއި ގުޅުންހުރި މައުލޫމާތު ފޯނުތަކުގައި ހިމެނޭކަން އެ އެޕްލިކޭޝަން މެދުވެރިކޮށް ފާސްކުރާ ކަމަށް ބުނެފައިވެ އެވެ. މީގެ ތެރޭގައި އަރަބި ބަހުގެ ޑިކްޝަނަރީއެއްގައި ހިމެނޭ ލަފުޒުތައް ހިމެނޭތޯވެސް ބަލަ އެވެ. މި އެޕްލިކޭޝަން ގަދަ ބާރުން އަޅާފައިވަނީ އެންޑްރޮއިޑް އޮޕަރޭޓިން ސިސްޓަމް ބޭނުންކުރާ ފޯނުތަކަށެވެ. އަދި އެޕަލްގެ ފޯނުތަކުގައިވާ މައުލޫމާތު ފާސްކުރަނީ ޔޫއެސްބީ ކޭބަލްއެއް މެދުވެރިކޮށް ފޯނާއި ވަކި ވައްތަރެއްގެ "ޑިވައިސް"އެއް ގުޅައިގެން ކަމަށްވެސް ރިޕޯޓްކޮށްފައިވެ އެވެ.\nއެމްޑީއެންގެ ރިޕޯޓްގެ ތަހުގީގަށް އަޒުރާ ނަސީމް ހޯދަނީ!\nފުށިދިއްގާ އޮތީ ވަގު ވިޔަފާރި އާއި ވަގުފާރިއަށް ފަހިވެފައި!\nކަނޑުމަހުން ﷲގެ އިސްމުފުޅު ވަރަށް ސާފުކޮށް ފުނުނު!


JP Ge Riyaasee Candidate Kanda'alhaanee Council In Kamah Ninmaifi - Vaguthu\nޖޭޕީގެ ރިޔާސީ ކެންޑިޑޭޓް ކަނޑައަޅާނީ ޕާޓީގެ ކައުންސިލުން ކަމަށް ނިންމައިފި\nޖުމްހޫރީ ޕާޓީ (ޖޭޕީ) ރިޔާސީ ކެންޑިޑޭޓަކަށް ޕާޓީގެ ލީޑަރު ކަމަށް އަސާސީ ޤަވައިދުގައި އޮންނަ އޮތުން ބަދަލުކޮށް ގޮތް ބަދަލުކޮށް ރިޔާސީ ކެންޑިޑޭޓް ހޮވާނީ ޕްރައިމަރީ އަކުން ކަމަށާއި ޕްރައިމަރީގައި ވޯޓް ދެވޭނީ ޕާޓީގެ ކައުންސިލްގެ މެންބަރުންނަށް ކަމަށް ނިންމާ އަސާސީ ޤަވައިދު އިސްލާހު ކޮށްފިއެވެ.\nޖޭޕީގެ ކޮންގްރެސްގައި ދެން ފާސްކޮށްފައި ވަނީ ޕާޓީގެ ރިޔާސީ ކެންޑިޑޭޓް ހޮވާނީ ޕްރައިމަރީއަކުންކަމަށާއި އެ ޕްރައިމަރީގައި ވޯޓުލުމުގެ ހައްގު ލިބޭނީ ޕާޓީގެ ކައުންސިލަށް ކަމަށެވެ.\nކޭޕީގެ ކޮންގްރެސްގައި 15 މެންބަރަކު ކައުންސިލަށް ހޮވަން ޖެހޭނެ ކަމަށް ވެސް އަސާސީ ގަވައިދުގައި ބުނެފައިވެ އެވެ. އެ މަގާމުތައް ހޮވުމަށް ބާއްވާ އިންތިޚާބު މިހާރު ފެށިގެން ކުރިއަށް އެބަދެއެވެ. އެމަގާމަށް 22 ބޭފުޅަކު ކުރިމަތިލައްވާފައިވެ އެވެ.


Faadukiyun Boduvumun Member Raai Maafah Edhijjeh\nފާޑުކިއުން ބޮޑުވުމުން މެމްބަރު ރާއީ މާއަފާށް އެދިއްޖެ\n- 11 months ago3- އަބްދުﷲ ހުސައިން\nމުޅި ދުނިޔޭއާއި ރާއްޖެގައި ހަލުވިކަމާއިއެކު ފެތުރެމުންއަންން ނުރައްކާތެރި ކޮވިޑް-19 ގުޅިގެން މަޖިލިސް ތަޅުމުގައި މަކުނޫ ދާއިރާގެ މެންބަރު ދެއްކެވި ވާހަކައަށް މާއަފަށް އެދިއްޖެއެވެ.\nރައްޔިތުން މަޖިލީހުގެ މަކުނުދޫ ދާއިރާގެ މެމްބަރު މުހައްމަދު ރައީ ކުރެއްވި ޓުވީޓެއްގައި ބުނެފައިވަނީ މަޖިލީހުގެ ތަޅުމުގައި ކޮވިޑް-19 އާއި ބެހޭގޮތުން އެދުވަހު އެގޮތަށް ވާހަކަ ދެއްކެވީ އޭރު ލިބިފަ ހުރި މައުލޫމާތުގެ އަލީގައެވެ. ރާއި ޓްވީޓް ގައި ބުނެފައިވާނީ އޭރު ފެތުރިގެން ދިޔައީ ކޮރޯނާކަމަށެވެ. އަދި އެބައްޔަށް އޭރު ނަންވެސް ދެވިފައި ނުވާކަމަށެވެ.\nރާއި ވަނީ އެ ޓްވީޓް ގައި ރާއްޖޭގެ ރައްޔިތުން ކިބައިން ދެކެވުނު ވާހަކަޔާ ގުޅިގެން މާފަށް އެދިފައެވެ.\nމިދިޔަ ފެބްރުއަރީ މަހުގެ ތެރޭގައި މަޖިލީހުގެ ތަޅުމުގައި ވާހަކަ ދައްކަމުން ރާއި ވިދާޅުވެފައި ވަނީ ކޮރޯނާއަކީ ދުނިޔޭގައި އުޅޭ ބައްޔެއްނަމަ ރާއްޖެވެސް އަންނާނެކަމަށެވެ. އަދި އެބައްޔަކީ ރަށްރަށުގެ ސިއްހީ މަރުކަޒުތަކުގައި ޕެނަޑޯލް ދީގެންވެސް ފަރުވާ ކުރެވޭނެ ބައްޔެއްކަމަށެވެ.\nރާއީ މިހެން ވިދާޅުވި ނަމަވެސް އޭރުވެސް ރާއްޖޭގެ ސިއްހީ މާހިރުންނާއި، އެޗްޕީއޭއިން ވަނީ މިކަމުގެ ނުރައްކަލާ، އެކު މީހުން އެއްނުވުމާއި، ރައްކަތެރިކަމުގެ ފިޔަވަޅު އެޅުމަށް ގޮވާލަމުންނެވެ. މަޖިލިސްގައި ކުރެވުނު ބަހުސްއަކީ ވެސް ސިއްހީ މާހިރުންނަށް ގޮންޖައި، ލޯކަލް ކައުންސިލް އިންތިހާބު ބޭއްވުމަށް މަޖިލިސް ސުޕާ މެޖޯރިޓީ އޮންނަ އެމްޑީޕީގެ މެންބަރުން ވަކާލާތުކޮށްފައިވާ ބަހުސްތަކެކެވެ.\nރާއީގެ އިތުރުންވެސް އެމްޑީޕީގެ ގިނަ މެންބަރުންނާއި މަޖލިސް ރައީސްކަން ކުރައްވާ ރައީސް ނަޝީދުވެސް ވަނީ ކޮވިޑް-19 އާއި ގުޅިގެން މިފަދައިން ވާހަކަދައްކަވާފައެވެ. އަދި ސިއްހީ މާހިރުންގެ އެންގުންތަކާއި ހިލާފަށް އޭރު ވަނީ އެމްޑީޕީން ކެންޕެއިން އެއްވުންތައް ބާއްވައި، އެކަން ކުރުމަށް ހިތްވަރު ދީފައެވެ.\nރައީސް ނަޝީދުވަނީ ލޯކަލް ކައުންސިލް އިންތިހާބު ތިން ފޫޓް ގައި ތިބެގެންވިޔަސް ބާއްވަންޖެހޭނެކަމަށް ވިދާޅުވެފައެވެ. އަދި ކަރަންޓީންކުރުމާއި ދެކޮޅަށްވެސް ވަނީ ވާހަކަ ދައްކަވާފައެވެ.\nފާޑުކިއުން ބޮޑުވާނެ މިމީހުންނައް މަޖިލީހުގެ މިންބަރު ކަން ލިބުނީމާ ހިތައްއަރަނީ އަހަރުމެން މިތިބީ މިދުނިޔެއަކުނޫނޭ ޖަޒީރާ ރާއްޖޭގައޭ ހިތައްއަރަނީ ތިމަގާމުދެއްވި ފަރާތައް ބަދުބަސްބުނެއެއުޅޭ އިރަކު ހިތަކައް ނާރާތީ\nއަސްލުވާ ގޮތަކީ ރައްޔަތުންގެ މަޖްލިސްގެ މެމްބަރުކަމަށް ކުފޫހަމަނުވާމީހުންވީމަ ކިޔޭ ނުކިޔޭ އެއްޗެއް ނޭންގެނީ ކަމަށް ޤާބިލް ނޫންވީމަ ވާގޮތް ރާއްޖެ އަށް ވަމުންދާ ގޮތާއި މެދު ވަރައް ކަންބޮޑުވާންޖެހޭ\nހިޔާ ފްލެޓް ލިސްޓުގައި ކުށްމަދުވާނެ: ރައީސް ނަޝީދު21 month ago\nމިމަހު 25ގައި އެމްޑީޕީ ކެންޕެއިން އޮންލައިންކޮށް ރީލޯންޗުކުރަނީ!01 month ago\nމިއީ މާލެ ސިޓީއަށް "އެލް" ބޯޑު ޖެހި މޭޔަރަކު ހޮވަންވީ ވަގުތެއްނޫން: މުހައްމަދު އިސްމާއިލް02 months ago\nޒުވާނުން ބޭނުންވާ ބޯހިޔާވަހިކަމުގެ ބަދަލުގައި ލަތީފް ހުށަހެޅީ މިއުޒިކާއި މަޖާކޮށްލެވޭނެ މަރުކަޒެއް ޤާއިމްކުރުމަށް!05 months ago\nއެޖެންޑާ19 އަށް އެމްޑީޕީން ނޫނެކޭ: ޖޭއެސްސީ އެކުލެވިފައިވާގޮތް އިސްލާހުކުރަން ހުށަހެޅި ބިލް މަޖިލީހުން ބޭރުކޮށްލައިފި 15months ago\nކައުންސިލް އިންތިޚާބަކީ އެއްވެސް ސަރުކާރަކަށް ފަސޭހަ އިންތިޚާބެއް ނޫން: ރައީސް ނަޝީދު05 months ago


2019 ވަނަ އަހަރުގެ ރައްޔިތުންގެ މަޖްލިސް އިންތިހާބާ ގުޅިގެން އިސްތިހާރު ހަރުކުރުމާއި ގުޅޭ\nކުރިއަށް އޮތް ރައްޔިތުންގެ މަޖިލީހުގެ އިންތިޚާބަކީ ގިނައަދަދެއްގެ ކެންޑިޑޭޓުން ވާދަކުރައްވާ އިންތިޚާބަކަށްވާތީ، މިއިންތިޚާބުގައި ވާދަކުރައްވާ ކެންޑިޑޭޓުންނަށް ފީއަކާ ނުލައި މާލޭ ސިޓީގައި އިސްތިހާރު ހިއްޕުމުގެ ހުއްދަ ދިނުމަށް މިކައުންސިލުންވަނީ ނިންމާފައެވެ.\nވީމާ ތިރީގައި ދަންނަވާފައިވާ ކަންތައްތައް ފުރިހަމަ ކުރެއްވުމަށްފަހު، އަދި ބަޔާންކޮށްފައިވާ ކަންތައްތަކާ އެއްގޮތަށް އަމަލުކުރުމަށް އެއްބަސްވާ ފަރާތްތަކަށް އިސްތިހާރު ބެހެއްޓުމުގެ ހުއްދަ ހޯއްދެވުމަށް މި ކައުންސިލަށް ހުށަހެޅުއްވުމަށް ދެންނެވީމެވެ.\n1- ހުއްދަ ނުނަގާ އިސްތިހާރު ހިއްޕައިފިނަމަ މިމާއްދާގެ (ހ) ގައިވާ ގޮތުގެމަތިން އެފަރާތެއް ޖޫރިމަނާ ކުރެވޭނެއެވެ.\n(ހ) ހުއްދަ ނުނަގާ އިސްތިހާރު ބަހައްޓާ ކޮންމެ ދުވަހަކަށް -/1000ރ. (އެއްހާސް) ރުފިޔާއާއި -/2000ރ. (ދެހާސް) ރުފިޔާއާ ދެމެދުގެ އަދަދަކުން ޖޫރިމަނާ ކުރެވޭނެއެވެ. އަދި އިސްތިހާރު ނަގަންޖެހޭ މުއްދަތު ހަމަވުމުން އިސްތިހާރު ނުނަގާ ހިނގާ ކޮންމެ ދުވަހަކަށް -/2000ރ. (ދެހާސް) ރުފިޔާއިން ޖޫރިމަނާ ކުރެވޭނެއެވެ.\n2- އިސްތިހާރު ހަރުކުރުމަށް ހުށަހަޅާއިރު މިމާއްދާގެ (ހ)، (ށ)، (ނ) އަދި (ރ) ގައިވާ ތަކެތި ހުށަހަޅަންވާނެއެވެ.\n(ހ) 2019 ވަނަ އަހަރުގެ ރައްޔިތުންގެ މަޖްލިސް އިންތިހާބުގެ މެމްބަރެއް ކަމުގެ ލިޔުން އިލެކްޝަންގެ ލިޔުން ހުށަހަޅަންވާނެއެވެ.\n(ށ) ހަރުކުރަން ބޭނުންވާ އިސްތިހާރެއްގެ ހާޑްކޮޕީ ކުލަކޮށް ހުށަހަޅަން ވާނެއެވެ.\n(ނ) ދީނާ ގުޅުންހުރި ލިޔުމެއް ލިޔެފައިވާ އިސްތިހާރެއްނަމަ، މިނިސްޓްރީ އޮފް އިސްލާމިކް އެފެއާޒުން ހުއްދަ ނަގަންވާނެއެވެ.\n(ށ) ދަމާފައިވާ ބެނާ އިސްތިހާރުގެ ސަބަބުން ޢާއްމުރައްޔިތަކަށް ނުވަތަ ތަނަކަށް ގެއްލުމެއް ވެއްޖެނަމަ އިސްތިހާރު ހަރުކުރި ފަރާތުން އެކަމުގެ ޒިންމާ ނަންގަވަންޖެހޭނެއެވެ.\n(ބ) ދީނާ ގުޅުންހުރި ލިޔުމެއް ލިޔެފައިވާ އިޝްތިހާރެއްނަމަ، މިނިސްޓްރީ އޮފް އިސްލާމިކް އެފެއާޒްއިން ދޫކޮށްފައިވާ ހުއްދައިގެ ކޮޕީ ހުށަހަޅަންވާނެއެވެ.\n(ޅ) އަމިއްލަ ފަރާތެއްގެ ޢިމާރާތުގައި ހަރުކުރާނަމަ، އެފަރާތުގެ ހުއްދަ އޮތްކަމުގެ ލިޔުމުގެ ކޮޕީ ހުށަހެޅުމާއެކު، ހުއްދަ ދޫކުރި ލޮކޭޝަންތައް / ހަރުކުރަން ހުއްދަ ކުރިގޮތް (މެތޮޑް) އެނގެން އޮންނަންވާނެއެވެ.\n3- އިޝްތިހާރު ނުހިއްޕޭނެ ތަންތަން\n(ހ) ދައުލަތުގެ ޢިމާރާތްތަކުގައާއި، ސަރުކާރުގެ ތަންތަނުގެ މަގުމަތީ ފާރުގައާއި، ސަހަރާތަކުގައާއި، ޕާކުތަކުގައާއި އަދި ޔުޓިލިޓީސް ޚިދުމަތް ދިނުމަށް މަގުމަތީ ފާރުގައި ހަރުކޮށްފައިވާ ފޮށިތަކުގައާއި، މަގުމަތީގައި ބެހެއްޓިފައި ހުންނަ ޑަސްބިންތަކާއި، ގަސް އިންދުމަށް މަގުމަތީގައި ޖަހާފައިހުންނަ ފެންސްތަކުގައި އިޝްތިހާރު ބެހެއްޓުމަކީ ނުވަތ ހިއްޕުމަކީ މަނާކަމެކެވެ.\n(ށ) މިސްކިތްތަކުގައި ތިބޭ މީހުންނަށް ފެންނަގޮތަށް އެކިއެކި ތަސްވީރު ހުންނަ އިޝްތިހާރު ބަހައްޓައި ހަރުކުރުމަކީ މަނާ ކަމެކެވެ.\n(ނ) އެއްވެސް ބާވަތެއްގެ އިޝްތިހާރެއް މަގުމައްޗަށާއި، މަގުމަތީގައި ހުންނަ އެއްޗިއްސަށާއި، ވެހިކަލްތަކަށާއި އެނޫންވެސް ތަންތަނަށް އެޅުމަކީ މަނާ ކަމެކެވެ.\n4- ގޭގޭގެ ފާރުގައި އިޝްތިހާރު ހިއްޕުން އަމިއްލަ މީސްމީހުންގެ ގޭގެއާއި، ޢިމާރާތްތަކުގައި އިޝްތިހާރު ބަހައްޓައި ހަރުކުރަންވާނީ އެތަނެއްގެ ވެރިފަރާތުގެ ހުއްދަ ހޯދުމަށްފަހުގައެވެ. އަދި އިޝްތިހާރުގެ މުއްދަތު ހަމަވުމުން އެތަނަކުން އިޝްތިހާރު ނައްޓައި ނުވަތަ ނަގައި ތަން ސާފުކުރުމަކީ އިޝްތިހާރު ހަރުކުރާ ފަރާތުން ކުރަންޖެހޭނެ ކަމެކެވެ.\n27 ޖުމާދަލްއާޚިރާ 1440\nސުންގަޑި: 11 މާރިޗު 2019 0000


Hiyaanaathuge massalaigai yaamin ekani jaluggai behettumaky insaafeh noon kamah bunefi | Fenvaru Online\nޚިޔާނާތުގެ މައްސަލައިގައި ޔާމީން އެކަނި ޖަލުގައި ބެހެއްޓުމަކީ އިންސާފެއްނޫން: ނަޝީދު\n15:07 - 22 މެއި 2020 -0ކޮމެންޓް\nއެމްއެމްޕީއާރުސީގެ ހިޔާނާތުގެ މައްސަލައިގައި ކުރީގެ ރައީސް އަބްދުﷲ ޔާމީން އެކަނި ޖަލުގައި ބެހެއްޓުމަކީ އިންސާފެއް ނޫންކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nރައީޝް ނަޝީދު މިހެން ވިދާޅުވެފައިވަނީ "ރަށްވެހި ފަތިސް ލަންކާ" ނަމަކަށް ކިޔާ ވަޓްސްއެޕް ގުރޫޕެއްގައި ރައީސް ނަޝީދުގެ އަތްޕުޅުން ލިޔުއްވާ ފޮޓޯ ނަންގަވައި ހިއްސާކުރެއްވި މެސެޖެއްގަ އެވެ. މިމެސެޖުގައި ރައީސް ޔާމީންގެ އަމަލުފުޅުތަކާއި އަދި ހިޔާލުފުޅުތަކަށް ތާއީދު ނުކުރައްވާ ކަން ފާހަގަކޮށް އެމްއެމްޕީއާރްސީގެ ހިޔާނާތުގެ މައްސަލާގައި ހަމައެކަނި ރައީސް ޔާމީން ޖަލުގައި ބޭންދުމުގެ މާ ބޮޑު އިންސާފެއް "އަޅުގަނޑަކަށް ނުވިސްނޭ" ކަމަށް އެމަނިކުފާނު ލިޔުއްވާފައިވެއެވެ.\nމެސެޖުގެ ފޮޓޯ މިހާރު މީސް މީޑިއާގައި ދަނީ ދައުރުވަމުންނެވެ.\nނަމަވެސް އެމްއެމްޕީއާރުސީގެ ހިޔާނާތުގެ މައްސަލައިގައި ހަމައެކަނި ޔާމީން ޖަލުގައި ބޭންދުމުގައި މާބޮޑު އިންސާފެއް ލިބިދާނެ ކަމަކަށް ވިސްނިވަޑައިނުގަންނަވާ ކަމަށާއި ސަރުކާރުގެ ވައްކަމުގެ މައްސަލަތައް ބަލާނެ ކަމަށާއި އެކަން ކުރުމުގައި ފަސްޖެހެންވީ އެއްވެސް ސަބަބެއް ނެތް ކަމަށް އެމްޑީޕީ އިން ބުނެފައިވާނެ ކަމަށް ރައީސް ނަޝީދު ވިދާޅުވި އެވެ.\n"އަޅުގަނޑުމެން ބުނީ ކުރީ ސަރުކާރުގެ ވައްކަމުގެ މައްސަލަތައް ބަލާނެ ކަމަށް. އެކަން ކުރުމުގައި އަޅުގަނޑުމެން ފަސްޖެހެންވީ އެއްވެސް ސަބަބެއް ނެތް" ނަޝީދު ވިދާޅުވިއެވެ.\nއެމްއެމްޕީއާރުސީގެ ކޮރަޕްޝަންގެ ބޮޑެތި ތުހުމަތުތަކެއް ކުރެވޭ ކުރީގެ ނައިބު ރައީސް އަހުމަދު އަދީބާއި އެމްއެމްޕީއާރުސީގެ އޭރުގެ މެނޭޖިން ޑިރެކްޓަރު އަބްދުﷲ ޒިޔަތު ވަނީ މި ސަރުކާރުން ގޭ ބަންދަށް ބަދަލުކޮށްފައެވެ.\nރައީސް ނަޝިދު މިފަދަ މޭރުމަކުން ވާހަކަފުޅު ދައްކާފައިވާއިރުރައީސް އަބްދުﷲ ޔާމިންގެ އުފަން ދުވަހުގެ ތަހުނިޔާ ފޮނުވައި، ޔާމީނަށް ސަނާކިޔާފައި އިދިކޮޅު ޕީޕީއެމް/ޕީއެންސީގެ ދެ މެމްބަރަކު ކުރެއްވި ޓްވީޓްތަކެއް ވެސް ނަޝީދު ވަނީ އިއްޔެ ޓްވީޓުކުރައްވާފައެވެ.\nޔާމީންގެ ވެރިކަމުގައި ނަޝީދުގެ މައްޗަށް އައީ 13 އަހަރުގެ ޖަލު ހުކުމެކެވެ. ޔާމީނުގެ ވެރިކަން ނިމުމުން ރައީސް ޔާމީނަށްވެސް މިވަނީ ފަސް އަހަރުގެ ޖަލު ހުކުމެއް އިއްވައިފައެވެ. މިދިޔަ ނޮވެމްބަރު މަހުން ފެށިގެން އެމަނިކުފާނު ހުކުމް ތަންފީޒު ކުރައްވަމުން ގެންދަވަނީ މާފުށީ ޖަލުގައި ހުންނަ ހާއްސަ ޔުނިޓެއްގައެވެ.\nރައީސް ނަޝީދުރައީސް ޔާމީން\nޔާމިނު ޖަލަށްލީ ނުހައްގުންކަމަށް މައުމޫންއަށް ވިދާޅުނުވެވޭނެ: މުހައްމަދު ނަޝީދު\nމަދަރުސާއެއް ހެނެއް ރައްޔިތުންގެ މަޖިލީހެއް ނުހިންގަން. - ރައީސް ނަޝީދު\nއެމްޑީއެންއާއި ސަލަފް ކުށްވެރިކޮށްފިއްޔާ ކޮންމެ މީހަކަށްވެސް އަދަބު ދެވެންޖެހޭނެ - ރައީސް ނަޝީދު


Zico aai Maradona huttuvi gotha Iniesta huttuvan jehey: Gentile | Mihaaru\n1982 ވަނަ އަހަރުގެ ވޯލްޑް ކަޕުގައި އިޓަލީގެ ޖެންޓިލޭ (ވ-2) އާޖެންޓީނާގެ މަރަޑޯނާ މާކްކޮށްގެން ކުޅެނީ.\nޒިކޯ އާއި މަރަޑޯނާ ހުއްޓުވި ގޮތަށް އިނިއެސްޓާ ހުއްޓުވަން ޖެހޭ: ޖެންޓިލޭ\n27 ޖޫން 2016 - 13:06\nއިޓަލީން 1982 ވަނަ އަހަރުގެ ވޯލްޑް ކަޕް ކާމިޔާބުކުރީ ނިސްބަތުން އާދައިގެ ސްކޮޑަކާ އެކު އެވެ. ގްރޫޕް ސްޓޭޖުން ކިރިޔާ ސަލާމަތްވިއިރު މަންޒަރު ބަދަލުވީ ދެ ވަނަ ބުރުގައި އޭރުގެ ގަދަ ދެ ބާރު އާޖެންޓީނާ އާއި ބްރެޒިލް އަތުން މޮޅުވި ހިސާބުންނެވެ. އެ ދެ މެޗުން އިޓަލީ މޮޅުވުމުގެ ބޮޑު ހިއްސާއެއް އޮތީ ބްރެޒިލްގެ ޒިކޯ އަދި އާޖެންޓީނާގެ ޑިއޭގޯ މަރަޑޯނާ ޓައިޓްކޮށް މާކްކޮށްގެން ކުޅުނު އިޓަލީގެ ޑިފެންޑަރު ކްލައުޑިއޭ ޖެންޓިލޭ އަށެވެ.\nޔޫރޯގެ ދެ ވަނަ ބުރުގައި ސްޕެއިނާ ދެކޮޅަށް އިޓަލީ މިރޭ ނުކުންނައިރު އެ ޓީމަކީ، 1982 ވަނަ އަހަރެކޭ އެއްގޮތަށް ފޭވަރިޓެއް ނޫނެވެ. ޖެންޓިލޭ ބުނީ މި ފަހަރު ސްޕެއިން ހުއްޓުވަން ބޭނުން ނަމަ ކުރަން ޖެހޭނެ ކަމަކީ އެ ޓީމުގެ މިޑްފީލްޑަރު އަންދްރޭ އިނިއެސްޓާ ބަނދެލުމެވެ.\n"އަހަރެމެން ސްޕެއިނަށް އިހުތިރާމް ކުރަން ޖެހޭ. އެ ޓީމުގެ ގިނަ ކުޅުންތެރިންނަކީ ޔޫރަޕުގެ ޗެމްޕިއަނުން އަދި ކްލަބް ލެވެލްގައި ތަށި ހޯދާފައި ތިބި ބައެއް. ގްރޫޕް ސްޓޭޖުގައި ކްރޮއޭޝިއާ އަތުން ބަލިވި ނަމަވެސް ސްޕެއިނަކީ އަދިވެސް ގަދަބާރެއް،" ޖެންޓިލޭ ބުންޏެވެ.\n1982 ވަނަ އަހަރުގެ ވޯލްޑް ކަޕުގައި ބްރެޒިލުގެ ޒިކޯ (ވ) މާކްކޮށްގެން އިޓަލީގެ ޖެންޓިލޭ ކުޅެނީ.\nޖެންޓިލޭ ބުނީ އިޓަލީގެ ޑިފެންސް ވަރުގަދަ ކަމަށާއި ސްޕެއިނުގެ އެޓޭކް ވަރުގަދަ ކަމަށެވެ. އެކަމަކު މެދުތެރޭގެ ހުރިހާ ބާރެއް އޮތީ އިނިއެސްޓާ އަތުގައި ކަމަށް އޭނާ ބުންޏެވެ.\n"އިނިއެސްޓާ އަކީ މެދުތެރޭގެ މައި އިންޖީނު. މެޗުގެ ޓެމްޕޯ ހިފަހައްޓަނީ އޭނާ. އޭނާ އެންމެ މަތީ ފެންވަރުގައި ކުޅޭތާ އަހަރުތަކެއްވެއްޖެ. ބޯޅައިގެ ކޮންޓްރޯލް ބޭނުން ނަމަ އިނިއެސްޓާ ހުއްޓުވަން ޖެހޭ. އަހަރެމެން ޒިކޯ އަދި މަރަޑޯނާގެ މައްޗަށް ކުރި ހޯދީ ވެސް އެގޮތަށް،" ލީބިއާ އަށް އުފަން ކުޅުންތެރިޔާ ބުންޏެވެ.\nއިތުރު ލިޔުންތައް އިޓަލީގެ ގައުމީ ޓީމް ސްޕެއިންގެ ގައުމީ ޓީމް އަންދްރޭ އިނިއެސްޓާ


Misrugai,2hafthaah'ah kaafiyu hinganee\nކޮވިޑް-19: މިސްރުގައި، ދެ ހަފްތާއަށް ކާފިޔު ހިންގަނީ\nއެންގުންތަކަށް ބޯނުލަނބާ މީހުން ޖުރިމާނާ ކުރާނެ\n366 މީހަކު ވަނީ ކޮވިޑް-19 އަށް ޕޮޒިޓިވްވެފައި\nކ. މާލެ 25 މާރޗް 2020 | ބުދަ 05:06 3,618\nމިސްރުގައި ކޮވިޑް-19 އަށް ތިން ސަތޭކައަށް ވުރެ ގިނަ މީހުން ވަނީ ޕޮޒިޓިވްވެފައި - egyptianstreets.com\nކޮވިޑް-19 ފެތުރުނަ ނުދިނުމުގެގޮތުން މިސްރުގައި ދެ ހަފްތާއަށް ކާފިޔު ހިންގަން ނިންމައިފި އެވެ.\nއެ ގައުމުގެ 366 މީހަކު ވަނީ ކޮވިޑް-19 އަށް ޕޮޒިޓިވްވެފައެވެ. އޭގެ ތެރެއިން 10 މީހަކު ވަނީ މަރުވެފައެވެ.\nއަންގާރަ ދުވަހު ބޭއްވި ނޫސްވެރިންގެ ބައްދަލުވުމުގައި މިސްރުގެ ބޮޑު ވަޒީރު މުސްތަފާ މަދްބޮލީ ވިދާޅުވީ، ބުދަ ދުވަހުން ފެށިގެން ދެ ހަފްތާއަށް, ކޮންމެ ދުވަހަކު ރޭގަނޑު ހަތަކުން ހެނދުނު ހަޔަކަށް ކާފިޔު ހިންގާނެ ކަމަށެވެ.\nއެމަނިކުފާނު ވިދާޅުވީ، ކާފިޔުގެ ވަގުތުގައި އެއްވެސް ކަހަލަ އެއްގަމު އުޅަނދެއް ދުއްވުން މަނާވާނެ ކަމަށެވެ. އަދި ކޮންމެ ދުވަހަކު ހަވީރު ފަހަކުން ހެނދުނު ހަޔަކާއި ދެމެދު ދެ ހަފްތާގެ މުއްދަތަށް ފިހަރާތަކާއި، މޯލްތަކުގެ އިތުރުން ހިދުމަތްދޭ މަރުކަޒުތައް ބަންދުވާނެ ކަމަށެވެ. މަދްބޮލީ ވިދާޅުވީ، ހުކުރު އަދި ހޮނިހިރު ދުވަހު ހުރިހާ ތަނެއް ބަންދުވާނެ ކަމަށެވެ.\nސްކޫލުތަކާއި ޔުނިވާސީޓީތައް އޭޕްރީލް މަހުގެ މެދުތެރޭއާ ހަމަޔަށް ބަންދު ކުރަން ނިންމާފައިވާއިރު، ކެފޭތަކާއި، ނައިޓް ކްލަބްތަކާއި، ސްޕޯޓްސް ކްލަބްތަކުގެ އިތުރުން ޖިމްތައް ވެސް ކުރިތޔަށް އޮތް ދެ ހަފްތާ އަށް ބަންދުކުރަން މިސްރުގެ ސަރުކާރުން ވަނި ނިންމާފައެވެ. ފިހާރަތަކާއި، ބޭކަރީގެ އިތުރުން ފާމަސީތައް އޭގެ ތެރޭގައި ނުހިމެނެއެވެ.\nއެ އެންގުންތަކަށް ބޯ ނުލަނބާ ފަރާތްތައް 4،000 (255 ޑޮލަރު) އިން ޖުރިމާނާ ކުރާނެ ކަމަށް މިސްރުގެ ސަރުކާރުން ބުންޏެވެ.


Sarukaarun democracy nagahattaane kamuge yageenkan ebaoi: MRM\nރާއްޖެ - އެމްއާރްއެމް\nރާއްޖޭގައި ޑިމޮކްރަސީއަށް ކުރެވުނު މަސައްކަތަކީ ބުރަ އަދި ނުހަނު ދިގު މަސައްކަތެއް\nސުލްހަވެރި ސިޔާސީ ހަރަކާތްތައް ހިންގުމުގެ ފުރުސަތު ދިވެހިންނަށް ލިބިގެންގޮސްފައިވާކަމަށް ބުނި\nޑިމޮކްރަސީއަކީ ހަމައެކަނި ވޯޓުލުމުގެ ހައްގެއް ނޫން ކަމަށް ބުނެފައިވޭ\nކ. މާލެ 15 ސެޕްޓެންބަރ 2019 | އާދީއްތަ 23:02 2,289\nރައީސް އިބްރާހިމް މުހައްމަދު ސޯލިހުގެ ސަރުކާރުން ޑިމޮކްރަސީ ނެގެހެއްޓުމަށް ކުރަންޖެހުނު ހުރިހާ މަސައްކަތެއް ކުރާނެ ކަމުގެ ޔަގީންކަން އެބައޮތް ކަމަށް މޯލްޑިވްސް ރީފޯމް މޫވްމަންޓް (އެމްއާރްއެމް) އިން ބުނެފިއެވެ.\nބައިނަލްއަގްވާމީ ޑިމޮކްރަސީ ދުވަހުގެ ތަހުނިޔާ ރާއްޖޭގެ ރައްޔިތުންނަށް ފޮނުވުމުގެ ގޮތުން އެމްއާރްއެމް އިން ނެރުނު ބަޔާނެއްގައި ބުނެފައިވަނީ ރާއްޖޭގައި ޑިމޮކްރަސީ ނެގެހެއްޓުމަށްޓަކައި ސަރުކާރަށް ދޭންޖެހޭ އެއްބާރުލުން ދިނުމަށްޓަކައި އެ ޕާޓީން އޮތީ ތައްޔާރަށް ކަމަށެވެ.\nދުނިޔޭގެ އެހެން ގައުމުތަކެކޭ އެއްފަދައިން ރާއްޖޭގައިވެސް ޑިމޮކްރަސީއަށް ކުރެވުނު މަސައްކަތަކީ ބުރަ އަދި ނުހަނު ދިގު މަސައްކަތެއް ކަމަށާއި ރާއްޖެ ޑިމޮކްރަސީއަށް ކުރަމުން އައި ދަތުރު ފެށުމުގެ ގޮތުގައި ފާހަގަ ކުރެވެނީ 2004 ވަނަ އަހަރުގެ ޖޫން މަހުގެ ނުވަ ވަނަ ދުވަސް ކަމުގައި އެ ބަޔާނުގައި ބުނެފައިވެއެވެ.\nއެ ދުވަހަކީ ކުރީގެ ރައީސް މައުމޫން އަބްދުލް ގައްޔޫމް އިއުލާނުކުރެއްވި އިސްލާހީ އެޖެންޑާގެ ދަށުން ރާއްޖެއަށް ޑިމޮކްރަސީ ގެނައުމަށް މަގު ކޮށައިދިން ދުވަސް ކަމަށާއި އެ އެޖެންޑާ އިން މަގުފަހި ކޮށްދިން އެންމެ މުހިއްމު އެއް ކަމަކީ ޑިމޮކްރަސީގެ ހަމަތަކާއި އެއްގޮތަށް ސިޔާސީ ކަންކަމާއިމެދު އާންމުންގެ މެދުގައި ހިޔާލު ފާޅު ކުރުމުގެ ފުރުސަތު ފަހިކޮށްދިނުން ކަމަށާއި ގައުމުގައި އޭރު ހުރި މައްސަލަތައް ހައްލުކުރަން މަގުޗާޓު އެކުލަވާލައި ސިޔާސީ ގޮތުން ބޮޑެތި އިސްލާހުތަކެއް އޭގެ ދަށުން ގެންނަން ފެށުން ކަމަށް ބަޔާނުގައި ބުނެފައިވެއެވެ.\nމީގެ އިތުރުން، ދިވެހި ރައްޔިތުން ޑިމޮކްރަސީއަށް ކުރި ދަތުރުގައި އެންމެ ބޮޑު ކާމިޔާބީއެއް ލިބިގެންދިޔައީ7އޮގަސްޓް 2008 ވަނަ ދުވަހު ކަމަށާއި ފެހި ގާނޫނު ތަސްދީގު ކުރުމާއެކު އެ ގާނޫނު އަސާސީގެ ދަށުން ޑިމޮކްރަސީގެ ހަމަތަކުގެ މަތިން ސުލްހަވެރި ސިޔާސީ ހަރަކާތްތައް ހިންގުމުގެ ފުރުސަތު ދިވެހިންނަށް ލިބިގެންގޮސްފައިވާކަމަށް އެމްއާރްއެމް އިން ބުނެފައިވެއެވެ.\nދިވެހި ރައްޔިތުންނަކީ ޑިމޮކްރަސީގެ ހަމަތަކައް ލޯބިކުރާ ބައެއްކަން ހަމަވެގެންދިޔައީ 2018 ވަނަ އަހަރު ބޭއްވި ރިޔާސީ އިންތިހާބުން ކަމަށާއި އެ އިންތިހާބުގައި ދިވެހި ރައްޔިތުންނަށް ގާނޫނު އަސާސީން ކަށަވަރު ކޮށްދީފައިވާ ވޯޓުލުމުގެ ހައްގު ބޭނުންކޮށްގެން އަނިޔާވެރި ވެރިކަމަކަށް ނިމުންގެނެސްދީފައިކަމަށާއި ނިމިދިޔަ ރިޔާސީ އިންތިހާބަކީ ރާއްޖޭގައި ނެތެމުންދިޔަ ޑިމޮކްރަސީގެ ހަމަތައް އަލުން އިއާދަކޮށް ޑިމޮކްރަސީގެ މަގުގައި ކުރިއަށް ދިއުމަށް ދިވެހި ރައްޔިތުން ނިންމި ނިންމުމެއް ކަމަށާއި އެއީ ދިވެހި ރައްޔިތުންނަށް ލިބުނު ބޮޑު ކާމިޔާބީއެއް ކަމަށް އެމްއާރްއެމްގެ ބަޔާނުގައި ބުނެފައިވެއެވެ.\nއެ ބަޔާނުގައި އިތުރަށް ބުނެފައިވަނީ ޑިމޮކްރަސީއަކީ ހަމައެކަނި ވޯޓުލުމުގެ ހައްގެއް ނޫން ކަމަށާއި ފުރިހަމަ ޑިމޮކްރަސީއަކަށް އޭގެ ހަމަތަށް ނަގަހައްޓާ ދަމަހައްޓާނެ ލީޑަރުން ބޭނުންވާކަމަށެވެ.


Nilandhoo ah nagooroalhi eh arai 10 geakah gehlun vehjje\nނިލަންދޫއަށް ނަގޫރޯޅިއެއް އަރައި 10 ގެއަކަށް ގެއްލުންވެއްޖެ\nފ. ނިލަންދޫއަށް މިއަދު ނަގޫރޯޅިއެއް އަރައި އެރަށުގެ 10 ގެއެއްގެ ފުރާޅު އެއްލައިލާ ބޮޑެތި ގެއްލުންތަކެއް ވެއްޖެ އެވެ.\nފުލުހުންގެ މީޑިއާ އޮފިޝަރަކު ވިދާޅުވީ ނިލަންދޫއަށް ނަގޫރޯޅި އަރާފައިވަނީ މިއަދު މެންދުރެއްހާ އިރު ކަމަށެވެ. އެ ހާދިސާގައި އެންމެ ބޮޑު ގެއްލުމެއް ލިބިފައިވަނީ ބީއެމްއެލް ގެ ބްރާންޗަށް ކަމަށެވެ. އަދި އެރަށުގެ ހަތަރު ގެއަކާއި ދެ ވޯކްޝޮޕަކަށް ވެސް ގެއްލުން ލިބިފައިވާ ކަމަށް ފުލުހުން ވިދާޅުވި އެވެ.\nފުލުހުން ވިދާޅުވީ އެރަށަށް ނަގޫރޯޅި އެރި ކަމުގެ މައުލޫމާތު ލިބިފައިވަނީ މިއަދު މެންދުރު 12:30 އެހާއިރު ކަމަށެވެ. އަދި މިހާރު ފުލުުހުން ދަނީ އެރަށުގައި ހަރަކާތްތެރިވެ އެހީތެރިކަން ފޯރުކޮށް ދެމުން ނެވެ. އެ ހާދިސާގައި އެރަށުގެ ބައެއް ގަސްތައް ވެއްޓި ރަށަށް ވަރަށް ބޮޑެތި ގެއްލުންތަކެއް ލިބިފައިވާ ކަމަށް ފުލުހުން ވިދާޅުވި އެވެ.\nރާއްޖެއަށް ކުރަމުންދާ ހުޅަނގު މޫސުމުގެ ވިއްސާރާގައި ރޭ ވަނީ ގދ. ތިނަދޫއަށް ބޮޑެތި ގެއްލުންތަކެއްވެ ހަ ގެއެއްގެ ފުރާޅު ވެސް އެއްލާލާފަ އެވެ. މީގެ އިތުރުން މިއަދު އައި ކޮޅިގަނޑެއްގައި ކަނޑުމަތީގެ ދެ ހާދިސާއެއް ވެސް ވަނީ ހިނގާފަ އެވެ.


ވަޒީފާގެ ފުރުސަތު - ހިއުމަން ރިސޯސް އޮފިސަރ J-321942 (އެމް.އެސް 2) / ޖޮބް ސެންޓަރސް ސެކްޝަން\nނޯޓު: ޓެކްނިކަލް ކޯ އެލަވަންސް ދެވޭނީ ހިޔުމަން ރިސޯސް ޑިވެލޮޕްމަންޓް / ހިޔުމަން ރިސޯސް މެނޭޖްމަންޓް ރޮނގުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7އިން ފެށިގެން މަތީގެ ސަނަދެއް ހާސިލްކޮށްފައިވާ ފަރާތްތަކަށެވެ. އަދި ޓެކްނިކަލް ކޯ އެލަވަންސް ހަމަނުޖެހޭ ފަރާތްތަކަށް ހަމަޖެހިފައިވާ އުޞޫލުގެ ތެރެއިން ސަޕޯޓިންގ ކޯ އެލަވަންސް2ގެ ގޮތުގައި /-900 ރުފިޔާ ލިބޭނެއެވެ.\nހިޔުމަން ރިސޯސް ޑިވެލޮޕްމަންޓް\n- މިމަޤާމަށް މީހަކު ހޮވުމަށް ބާއްވާ އިންޓަރވިއު، އަދި އިމްތިޙާން އޮންނާނީ ، 2022 ވަނަ އަހަރުގެ ޖެނުއަރީ މަހުގެ ތެރޭގައި، މިނިސްޓްރީ އޮފް އިކޮނޮމިކް ޑިވެލޮޕްމަންޓްގައެވެ. ވުމާއެކު މިވަޒީފާއަށް ކުރިމަތިލާ ފަރާތްތަކުން، އެތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.


Ali Waheed filaigen dhiya kamuge thuhumathu fenmathivejje\nމިނިސްޓަރު އަލީ ވަހީދު----\nއަލީ ވަހީދު ރާއްޖެއިން ފިލީ ކަމަށް ތުހުމަތުކޮށްފި\n10 ފެބްރުއަރީ 2021 - 12:34:51\nޖިންސީ ފުރައްސާރައިގެ ބޮޑެތި މައްސަލަތަކެއްގައި މަގާމުން ވަކިކުރި ކުރީގެ ޓޫރިޒަމް މިނިސްޓަރު އަލީ ވަހީދު ރާއްޖެއިން ފިލައިގެން ދިޔަ ކަމުގެ ތުހުމަތު ފެންމަތިވެއްޖެ އެވެ.\nސީއެންއެމްއަށް މައުލޫމާތުދެމުން ރައްޔިތުންގެ މަޖިލީހުގެ ނައިފަރު ދާއިރާގެ މެމްބަރު އަހުމަދު ޝިޔާމް ވިދާޅުވީ އެމްއޭސީއެލް އަދި އޭވިއޭޝަން ކޮމާންޑްއިން އަލީ ވަހީދު ރާއްޖެއިން ފިލައިގެން ބޭރަށް ގޮސްފައިވާ ކަމަށް މައުލޫމާތު ލިބިފައިވާ ކަމަށެވެ.\nއަލީ ވަހީދު ރާއްޖެއިން ފިލައިގެން ދިޔައީ ރޭގެ ވަގުތެއްގައި ޓާކިޝް އެއާލައިންގައި ލަންޑަނަށް ކަމަށާއި ވީއައިޕީގެ ހިދުމަތް ވެސް ހޯދާފައިވާ ކަމަށް ވަރަށް މުއުތަބަރު ގޮތުގައި ވަނީ މައުލޫމާތު ލިބިފައި ކަމަށް ވެސް ޝިޔާމް ވިދާޅުވި އެވެ.\nމި މައްސައާ ގުޅޭ ގޮތުން އެމްއޭސީއެލްއާއި އޭވިއޭޝަން ކޮމާންޑުގެ ބަހެއް ވަނީ ލިބޭ ގޮތް ނުވެފަ އެވެ. އަދި ކަމާ ބެހޭ އެހެން އެއްވެސް އިދާރާއަކުން ވެސް އެއްޗެއް ބުނެފައެއް ނުވެ އެވެ.\nއަލީ ވަހީދު ރާއްޖެއިން ފިލިކަމުގެ ތުހުމަތު ފެންމަތިވެފައިވާއިރު، ކޯޓުން އޭނާގެ ޕާސްޕޯޓު ދޫކޮށްލީ ޑޮކްޓަރު ހާޒިރުކޮށް ސިއްހީ ކަންކަމާ ގުޅޭ މައުލޫމާތު ސާފު ކުރުމަށް ފަހު އެވެ. އޭނާގެ ޕާސްޕޯޓު ދޫކޮށްލުމާ ދެކޮޅަށް ދައުލަތުން ވެސް ވަކާލާތުކޮށްފައެއް ނުވެ އެވެ.\nއަލީ ވަހީދަށް ޖިންސީ ފުރައްސާރައިގެ ތުހުމަތު ކުރަމުން ދަނީ ޓޫރިޒަމް މިނިސްޓްރީގެ ގިނަ އަދަދެއްގެ އަންހެން ސްޓާފުންނެވެ. ފިރިހެން ސްޓާފުންނާއި އަންހެން ސްޓާފުން ގުޅިގެން މި މައްސަލަ ރައީސް އޮފީހަށް ހުށަހެޅުމުން އިސްތިއުފާ ދިނުމަށް އޭނާއަށް އެންގި އެވެ.\nނަމަވެސް އިސްތިއުފާ ނުދީ ހުންނެވުމުން ރައީސް އިބްރާހިމް މުހައްމަދު ސޯލިހު ވަނީ އޭނާ މަގާމުން ދުރުކުރައްވާފަ އެވެ.\nއަލީ ވަހީދުޓޫރިޒަމް މިނިސްޓްރީ ޓޫރިޒަމްފުލުހުން


Hashi Vikkamun Dhiya Ehmaabandu2Anhenaku Hayyaru Kohfi - Vaguthu\nހަށިވިއްކަމުންދިޔަ އެއްމާބަނޑު ދެ އަންހެނުން ހައްޔަރުކޮށްފި\nއެމެރިކާގެ އިރު ދެކުނުގެ ސްޓޭޓެއް ކަމަށްވާ ނޯތް ކެރޮލީނާގައި ހަށިވިއްކަމުންދިޔަ އެއްމާބަނޑު ދެ އަންހެނަކު ހައްޔަރުކޮށްފިއެވެ.\nރިޕޯޓްތައް ބުނާގޮތުގައި އުމުރުން 19 އަހަރުގެ މި ދެ އަންހެނުން ހަށިވިއްކަމުން ދިޔައީ، އެކަން އިންޓަނެޓް މެދުވެރިކޮށް އެތައް ބައެއްގެ ސަމާލުކަމަށް ގެނެސް އެމީހުންގެ "ޙިދުމަތް" އިޝްތިހާރުކޮށްގެންނެވެ.\nމި މައްސަލަ އާއި ގުޅިގެން ފުލުހުން ހިންގި އޮޕަރޭޝަނެއްގައި މި ދެއަންހެނުން ހަށިވިއްކުމުގެ ވިޔަފާރީގައި މަސްއޫލުވެ އުޅެނިކޮށް ހައްޔަރުކޮށްފައިވާއިރު، އޭގެތެރެއިން އެކަކީ މީގެ ކުރިން ފެންމަތިވި އެފަދަ މައްސަލައެއްގައި ކޯޓަށް ހާޒިރުވާން އެންގުމުން، ކޯޓަށް ހާޒިރުނުވެ ފިލައިގެން އުޅެމުންދިޔަ މީހެކެވެ.\nމީގެ އިތުރުން އެމީހުންނާއި އެކު ޖިންސީ ގުޅުން ހިންގަން ތިބި ދެ ފިރިހެނަކުވެސް ފުލުހުންގެބެލުމުގެ ދަށަށް ގެންގޮސްފައިވާއިރު، އޭގެ ތެރެއިން އެކަކު ވަނީ ފުލުހުންގެ ތަހުޤީޤަށް އެއްބާރުލުންދީ އެކަމާއި ގުޅޭ ގިނަ މަޢުލޫމާތު ހާމަކޮށްފައި ކަމަށް އޮފިޝަލުން ބުނެފައިވެއެވެ.\nކެރޮލީނާގެ ފުލުހުން މިހާރު މި މައްސަލަ އިތުރަށް ބަލަމުންދާއިރު، ހައްޔަރުކުރި މީހުންނާއި ގުޅުންހުރި ހަށިވިއްކުމުގެ ވިޔަފާރި ކުރާ ނެޓްވޯކެއް ހޯދުމުގެ މަސައްކަތްވެސް އެފަރާތްތަކުން ދަނީ ކުރަމުންނެވެ.\nއޭޕްރީލް 12, 2018 20:55\nއޭޕްރީލް 12, 2018 21:07\nއެއްވެސް ހިއްހަމަޖެހުމެއްނެތް ހުތުރު ބޮޑު ފާފައެއް ދެން އެންމެފަހުން މީހާ ސިފަ ގެއްލި ނަފްސް ބަލިވެ އަގުވެއްޓުން. އިންޝާﷲ ކައިވެނި ކުރެވެންދެން މި ކެއްތެރި ކަމުގެ ކުޑަ ވަގުތުކޮޅު އިއްފަތްތެރިވުމުން މާތްﷲ ގެ ހެޔޮރަޙުމަތް ފުޅުން ކައިވެނި ކުރެވުމުން ދެން ހެޔޮ ގޮތުގާ އުޅުމުން ހިއްހަމަޖެހުން ލިބި އަދި ސަވާބުވެސް ލިބޭނެ. މާތްﷲ ޤުރުއާންގަ އަންގަވާފަ ވަނީ ޒިނޭއާ ކައިރިވެސް ނުވުމައް އެއީ ހުތުރުކަން ބޮޑުވެގެންވާ ފާފައެއްކަމައް..\nއޭޕްރީލް 12, 2018 21:27\nބަލަ އެމެރިކާގައި ހަށިވިއްކުން މަނާތަ! ކޮބާ މިނިވަންކަން؟ ކޮބާ ޑިމޮކްރަސީ؟ ކޮބާ ޑޮކްޓަރ ޝަހީދާއި އައްނި؟


Madam Fazna ge noo libaas: Hiththiri kamuge namuoona eh Madam Fazna ge noo libaas: Hiththiri kamuge namuoona eh\nރައީސުލްޖުމްހޫރިއްޔާގެ ދެކަނބަލުން ދުބާއީ އެކްސްޕޯގައި: ފޮޓޯ-ރައީސް އޮފީސް\nބުދަ 27 އޮކްޓޯބަރ 2021 | އައުޓްރީޗް\nރައީސް އިބްރާހިމް މުހައްމަދު ސޯލިހްގެ އަނބިކަނބަލުން، ފަސްޓް ލޭޑީ ފަޒްނާ އަހްމަދު (ފަޒޫ) ތުރުކުރައްވާ ހެދުންކޮޅުތަކައް އަބަދުވެސް މީހުންގެ ސަމާލުކަން ލިބެއެވެ. ތަފާތު އެކި މުނާސަބަތުތަކާއި ހަފްލާތަކަށް އެކަމަނާ ތުރުކުރައްވާ ހެދުންކޮޅު ރީތިވެގެން އެވާހަކަދެކެވެއެވެ. އެގޮތުން މިފަހަރު ގިނަ ބައެއްގެ ސަމާލުކަން ލިބުނީ "ދުބާއީ އެކްސްޕޯ 2020"ގައި އެކި ގައުމުތަކުން ތައްޔާރުކޮށްފައިވާ ޕެވީލިއަންތައް ބައްލަވައިލައްވަން ވަޑައިގެންނެވިއިރު ތުރުކުރައްވައިގެން ހުންނެވި ލިބާސްކޮޅެވެ.\nދިވެހި އަންހެނުންގެ ރީތިކަމަށް އިތުރު ފުރިހަމަކަމެއް ލިބާސް ލުމުން ގެނެސްދޭއިރު، މެޑަމް ފަޒުނާ ތުރުކުރައްވައިގެން ހުންނެވީ ދިވެހި އަންހެނުން އާއްމުކޮށް ރަސްމިއްޔާތުތަކުގައި ލައިއުޅޭ ރަތް ލިބާހެއް ނޫނެވެ. އެއާ ހިލާފަށް މެޑަމް ފަޒުނާ ތުރުކުރައްވައިގެން ހުންނެވީ ކަސަބުން ޖަރީކޮށްފައިވާ ނޫކުލައިގެ ލިބާސްކޮޅެކެވެ. ވަރަށްވެސް ރީއްޗެވެ. މިއަދު ސޯޝަލް މީޑިއާގައި އެކަމާނެ ލިބާސްކޮޅު ރީތިވެގެން އެވާހަކަ ދައްކާއިރު، އެކަމަނާވަނީ ފޭސްބުކުގައި ހިއްސާކުރެއްވި ޕޯސްޓެއްގައި ލިބާސްކޮޅުގެ ވާހަކަ ހިއްސާކުރައްވާފައެވެ.\nމެޑަމް ފަޒުނާ ވިދާޅުވިގޮތުގައި ލިބާސްކޮޅާއި އެއާއެކުގައި ބޭނުންކުރެއްވި ހުރިހާ އެއްޗެއްސަކީވެސް އެކި މީހުން އަތުން ހޯދައިގެން ބޭނުންކުރެއްވި ތަކެއްޗެވެ. ބޭނުންކޮށްލާފައި ދޭގޮތައް ގެނަ ތަކެއްޗެވެ. އެގޮތުން ލިބާސް، އުޅާ އަދި ރުމާފަޅިއަކީ ސިވިލް ސާވިސް ކޮމިޝަން (ސީއެސްސީ)ގެ ކުރީގެ ނައިބު ރައީސްކަމާއި ސަރުކާރުގެ އެކި އެކި މަތީ މަގާމްތައް ފުރުއްވި ޖަމީލާ އަލީ ހާލިދުގެ އެއްޗެހިކަން ފާހަގަ ކުރައްވާ މެޑަމް ފަޒުނާ ވަނީ ޖަމީލާއަށް ޝުކުރު އަދާކުރައްވާފައެވެ.\nއޭގެ އިތުރުން މެޑަމް ފަޒުނާ ބޭނުންކުރެއްވި ފޭލިއަކީ މަދީހާ މުހައްމަދުގެ އެއްޗެއްކަން ފާހަގަ ކުރައްވާ މެޑަމް ފަޒުނާ ވަނީ ފޭލި އަންނަންވީ ގޮތް ދަސްކޮށްދިނުމުގެ އިތުރުން އެކަމަނާއާއި ގުޅޭ ގޮތައް އިސްތަށިގަނޑުގައި ހުޅި ޖައްސަވައިދިނުމަށް އެހީތެރިވެދެއްވީތީ ޝުކުރު އަދާކުރައްވާފައެވެ. އަދި ހެއާ ސުޕްރޭއަކާއި ނުލައި އިސްތަށިގަނޑު ރީއްޗައް ބެހެއްޓުމަށް އައިޝަތު ޝާން ކުރެއްވި މަސައްކަތް ފާހަގަކޮށް އެކަމާ ވަނީ ޝުކުރު އަދާކުރައްވާފައެވެ. އޭގެ އިތުރުން އެކަމަނާއަޅުއްވާފައި ހުރި ފައްޓަރުބަޔަކީ އެކަމަނާގެ ތިމާގެ ކުއްޖެއްކަމުގައިވާ މުނާގެ ފިރިމީހާގެ އާއިލީ އެއްޗެއްކަން ފާހަގަކޮށް، އެކަމަށްވެސް ޝުކުރު އަދާކުރައްވާފައެވެ.\nހަފްލާތަކާއި މުނާސަބަތުތަކަށް މީހުން އަތުން ހޯދައިގެން އެއްޗެހި ބޭނުން ކުރުމަކީ އާއްމު ކަމެއް ނަމަވެސް، ބައެއް މީހުންނަށް މީ ހަޑިކަމެކެވެ. ނަމަވެސް ރާއްޖޭގެ ފަސްޓް ލޭޑީ ކަމުގެ މަގާމުގައި ހުންނެވި ފަރާތެއް، މިފަދައިން ކަންތައްކުރުމުން ގިނަ ބަޔަކު ވަނީ އެކަމަށް ތައުރީފްކޮށްފައެވެ. ގިނަ ބަޔަކު މިކަން ސިފަކުރެއްވީ އެއީ އެކަމަނާއަކީ މަޑުމައިތިރި ސާދާ ދިރިއުޅުމަކަށް ލޯބި ކުރައްވާ ހިތްތިރި ބޭކަނބަލެއްކަން ހާމަކޮށްދޭ ކަމެއްގެ ގޮތުގައެވެ. އެހެން މީހުން އަތުން ހޯދައިގެން އެއްޗެހި ބޭނުންކުރުމަކީ ހަޑި، ދަށުދަރަޖައިގެ ކަމެއް ނޫންކަން ހާމަކޮށްދޭ ކަމެއްގެ ގޮތުގައެވެ. ތިމާގެ ކިބައިގައި ކޮންމެ ހަފްލާއަކަށް އައު ހެދުމެއް ހޯދޭނެފަދަ ތަނަވަސްކަން ހުރި ނަމަވެސް ކޮންމެ ހަފްލާއަކަށް އައު ހެދުމެއް ނުހޯދާ، މީހުން އަތުން އެއްޗެހި ހޯދައިގެން ބޭނުން ކޮށްލުމަކީ އެއްވެސް މައްސަލައެއް ނޫންކަމެވެ.


10 ޖޫން 2020 - 05:50 13 comments\nހަނާ މަޑުމަޑުން އެނބުރިލިއެވެ. އަނިލްއާ ހަތަރުކަޅި ހަމަކުރިއެވެ. އެ ވަގުތު ހަނާގެ މޫނުމަތިން އަނިލްއަށް އެ ޖިންނީގެ ސިފަ ފެނުނު ކަހަލައެވެ. ކުޑަ އިރުކޮޅެއް ވަންދެން "ހަނާ" އަށް ބަލަހައްޓައިގެން އަނިލްއަށް ހުރެވުނެވެ. އެއަށް ފަހު ކައިރީގައި ތިބި އެހެން މީހުންގެ މޫނަށް އަނިލް ބަލައިލިއެވެ. އެހެން މީހެއްގެ މޫނުމައްޗަކު އެއްވެސް ހައިރާންކަމެއް ނެތެެވެ. އަނިލްއަށް ކުރެވުނު އިހުސާސް އެހެން މީހަކަށް ނުކުރެވޭކަން އަނިލްއަށް ވިސްނުނެވެ. އޭރު ވެސް އަނިލްގެ ސަލާން ހަނާ ބައެއްނުގަނެއެވެ. ނުވެސް ގަންނާނެކަން އަނިލްއަށް އެނގެއެވެ. ޖިންނިސައިތާނުންނަކީ ސަލާން ބަލައިގަންނަ ބައެއް ނޫނެވެ. ހަމަ އެހެންމެ ބައެއް އިންސާނުން ވެސް ސަލާން ބަލައެއް ނުގަނެއެވެ. ހަނާ ސަލާން ބަލައިނުގަތުމުން ރިޒްވާން ހައިރާން ނުވީ އެހެންވެއެވެ.\n"ކީއް ތި ކުރަނީ؟" އަނިލް ސުވާލުކުރީ ހަނާއަކާ ނޫނެވެ.\n"ފިލްމެއް ބަލައިލަނީ!" ހަނާގެ އަޑު ބޭނުން ކުރިޔަސް އަނިލްއަށް ޖަވާބުދިނީ ވެސް ހަނާއެއް ނޫނެވެ.\nކުރު ޖަވާބެއްދިނުމަށް ފަހު ހަނާ އަނެއްކާ ވެސް ޓީވީއާ ދިމާއަށް އެނބުރުނެވެ. އޭރު ޓީވީން އަންނަނީ އިނގެރޭސި ފިލްމެކެވެ. އަނިލް ހިތަށްއެރިއެވެ. ޖިންނީން އިންސާނުންނާ އެހާ ދޯޅުވީ ކިހިނެއް ހެއްޔެވެ؟ އަނިލް ލޮލުން ކޮށްލި އިސާރާތަށް ހަނާއާ ވާހަކަދެއްކީ ރިޒްވާނެވެ.\n"ހަނާ ހިނގާބަލަ ތުއްތަ ގެއަށް ޖައްސާލަން!" ހަނާއާ މުހާތަބުކޮށްފައި ރިޒްވާން ބުންޏެވެ.\nރިޒްވާން ހަމަ އެހެން ބުނާ އިރަށް ހަނާ ތެދުވިއެވެ. ފިލްމަށް ކުރިން ދިން ޝައުގުވެރިކަން ކުއްލިއަކަށް ކެނޑުނު ކަހަލައެވެ.\n"އޭ!" ހަނާ ބުންޏެވެ. "ފާހާނައަކަށް ދާންވެއްޖެ!"\nރިޒްވާން އެއްޗެއް ބުނުމުގެ ކުރިން ހަނާ ގޮސް ކޮޓަރިއަށް ވަނެވެ. އެހެންކަމުން އަނިލްއާއި ނާހިދާއި، ރިޒްވާން ސޯފާގައި އިށީނދެލިއެވެ.\n"ހީވޭ ކަމެއްހެން؟" އަނިލް މަޑުމަޑުން ބުނެލިއެވެ. "ހަނާއެއް ނޫނޭ އެ ވާހަކަދެއްކީ! އަހަންނަށް ހީވަނީ އޭނައަށް އެނގިއްޖެހެން. ޖިންނީންގެ ނެޓުވޯކު ވަރަށް ވަރުގަދަވާނެ. ހުރިހާ ދިމާއަކުން ޚަބަރުތައް އަންނާނެ."\nއަނިލް ބުނި ވާހަކަ ރިޒްވާނަށް ގަބޫލުކުރެވުނު ހެނެއް އަނިލްއަކަށް ހިއެއް ނުވެއެވެ. ރިޒްވާން ވަކި ޖަވާބެއް ނުދެއެވެ. ފަސް މިނެޓު ވިއެވެ. ފަނަރަ މިނެޓު ވިއެވެ. ހަނާއެއް ނުނިކުތެވެ. ތިރީސް މިނެޓު ވިއިރު ވެސް ހަނާގެ އެއްވެސް ޚަބަރެއް ނުވިއެވެ.\n"ދޭބަލަ ބަލައިލަން!" އަނިލް އެދުނެވެ.\nރިޒްވާން ދިޔައެވެ. ކޮޓަރިއަށް ވަންތާ މިނެޓެއް ވެސް ނުވެ ނުކުތެވެ. ބޮލުގެ އިޝާރާތުން އަނިލްއަށް ގޮވައިލިއެވެ. އަނިލް ގޮސް ކޮޓަރިއަށް ވަނެވެ. ހަނާ އިނީ މުސައްލަ މަތީގައެވެ. އެއްވެސް ހަރަކާތެއް ނުކުރެއެވެ. އިށީނދެގެން އިނީއެވެ. މަޑުމަޑުން ތުންތަޅުވައެވެ. އަނިލްއާ ރިޒްވާނަށް ވެސް ޖެހުނީ ހަނާ ނިމެންދެން އިންތިޒާރުކުރާށެވެ. ދެ މީހުން ނުކުމެގެން އައިސް ސޯފާގައި އިށީނެވެ. އޭރު ދައްކަމުން ދިޔަ ފިލްމަށް ދެ މީހުންގެ ޝައުގުވެރިކަން ގެއްލުނެވެ. އަނެއްކާ ވެސް ތިރީސް މިނެޓު ހޭދަވިއެވެ. ހަނާއެއް ނައެވެ. ރިޒްވާން ގޮސް ބަލައިލިއިރު ހަނާ އޭރު ވެސް އިނީ މުސައްލަ މަތީގައެވެ. ނަމާދެއް ނުކުރެއެވެ. އިށީނދެގެން އިނީއެވެ. އެކަމަކު ތުންތަޅުވައެވެ.\n"ކޮބާ ދެން ނިންމާލަމާ!" ރިޒްވާން ބުންޏެވެ. "ދަމުނަމާދު ވެސް އަދި އޮންނާނެއްނު!"\nހަނާ ވަރަށް ހިތްހަމަނުޖެހިފައި ރިޒްވާނާ ދިމާއަށް ބަލައިލިއެވެ. ތެދުވިއެވެ. ރިޒްވާނާ އެކުގައި ހަނާ ނުކުތްއިރު ވެސް ހަނާގެ ތުންތެޅުވުން ހުއްޓައެއް ނުލައެވެ. އޭނަ ކިޔަވަނީ ކޯޗެއް ކަމެއް އެކަކަށް ވެސް ނޭނގެއެވެ. އަނިލް ފެނުމާއެކު އަނިލްއަށް ކަޅިއަޅައިލިއެވެ.\n"ވަރުގަދަ ބަޔެކޭ!" ވަރަށް މަޑުމަޑުން ހަނާ ކުދިކިއެވެ. "މި މީހުންނާ ހެދި ނޯންނާނެ.."\nހަނާ ވާހަކަދެއްކިލެއް މަޑުކަމުން ކިއި ހުރިހައި އެއްޗެއް ނީވެއެވެ.\n"ކޮބާ ހިނގާ ބޭރަށް ނުކުމެލަމާ!" އަނިލް ތެދުވަމުން ބުންޏެވެ. "ބުނީމެއްނު މި ކަމެއް ފެށި ފަހުން މަ ގޭބަންދު ވެއްޖޭ! ބޭރަށް ނުދެވޭތީ ވަރަށް ފޫހިވެޔޭ! އަހަރެން މި އައީ ހަނާ ގޮވައިގެން ހިނގާލަން ދާންވެގެން."\n"މި ގަޑީގަ؟" ހައިރާންވެފައި ހަނާ ބުންޏެވެ. "މި އެންމެން ގޮވައިގެން؟ ހަމަ ހިނގާލަން ދާން؟"\n"ކޮބާ މައްސަލައަކީ؟" އަނިލް އެހިއެވެ. "ކަޑައީތަ؟"\n"އުހުނ!" ހަނާ ޖަވާބުދިނެވެ. "މިރޭ އެއްވެސް ކިޔެވުމެއް ކަމެއް ނެތީތަ؟ އެކަމަކު އަހަރެންނަކީ އަނިލް ދަންނަ މީހެއް ވެސް ނޫނެއްނު. ދެން ކީއްކުރަން އަހަރެން ގޮވައިގެން މި ގަޑީގަ ހިނގާލަންދަނީ؟"\nއަނިލް ވަރަށް ހިނިއައިސްފައި ހުރެގެން ހަނާ ގާތަށް އައެވެ.\n"ތި ވެސް މުޅީން ގޯސް ވާހަކައެއް ނޫން!" އަނިލް އެއްބަސްވިއެވެ. "އަސްލު މި އައީ މިހިރަ ރިޒްވާން މި ގެއަށް ޖައްސާލަބަލާށޭ ބުނީމަ. އަހަންނަށް ގުޅާފަ އޭނަ ބުނި ހަނާ އުޅެނީ ބޭރަށް ނުނިކުމެވޭތީ ވަރަށް ފޫހިވެގެންނޭ! މަ ބުނިން ހިނގާބަލާށޭ ހަނާ ގޮވައިގެން ހިނގާލަން ދާން! އެއީ ވީ ގޮތަކީ."\nއަނިލް ދެއްކި އެއްވެސް ވާހަކައެެއް ހަނާ ގަބޫލުކުރި ހެނެއް އަނިލް އަކަށް ހިޔެއް ނުވެއެވެ. ވާ ގޮތް އަނިލްއަށް ވިސްނެއެވެ. ހަނާ އުޅެނީ ހަނާއަކީ ކާކުކަން އެހެން މީހުންނަށް އެނގުނަ ނުދޭށެވެ.\n"ތި ނުވާނެ ތެދަކަށް،" ޗޮކެއްކަނޑައިފައި ހަނާ ބުންޏެވެ. "ރިޒްވާނަކީ އަހަރެން ތާކަށް ދާން ބުނާ އިރަށް އެއް ހާސް ބަހަނާ ދައްކާ މީހެއް. ކޯޗެއް ރިޒްވާން އެ ގެންގުޅެނީ؟"\nރިޒްވާން އަތުގައި އޮތީ ކޮތަޅެކެވެ. އޭގެ ތެރޭގައި ހުރީ ރުޤްޔާކުރާ އިރު ބޭނުންކުރާ ބައެއް ސާމާނެވެ. ފެންޖަހާ ފުޅިއަކާއި، ފިނިފެން ފުޅިއަކާއި، ކުޑަ ޒައިތޫނި ތެޔޮ ފުޅިޔަކާއި، ހުއިސުން ޕެކެޓެކެވެ. ހުއިސުންއަކީ މީރުވަސް ދުވާ ތޫނު، ހިތި ރަހައެއް ދޭ މުލެކެވެ. މޫތައް ހުންނާނީ ވަރަށް ހިމުންކޮށް މުގުރައިފައެވެ.\n"އަހަންނަށް ކިހިނެއް އެނގެނީ؟" އަނިލް ދެނަހުރި ކަމަކަށް ނުހެދިއެވެ. "ހިނގާލަން ނުކުންނަ އިރު ކާލާނެ އެއްޗެއް ގެންދަނީ ކަންނޭނގެއެއްނު."\nއަނިލް ދެއްކި ވާހަކަތައް ހަނާ ގަބޫލެއް ނުކުރިއެވެ. އެކަމަކު އެނގޭ ކަމަކަށް ނުހެދިއެވެ.\n"އެހެން ނުވާނެ!" ހަނާ ބުންޏެވެ. "އޭގަ ހުރީ ކާއެއްޗެއްސެއް ނޫން. އެ ބަހައްޓާފަ ހިނގާ! ވާނެ ގޮތް ކިހިނެއް އެނގެނީ؟ މަގުމައްޗަށް ނުކުންނަތަނާ އަހަރެން ދުއްވައިގެންފިއްޔާ ޔޯ؟ އެކަކަށް ވެސް ލާހިކެއް ނޫން އަހަންނާ އެއްވަރަށް ދުވާކަށް. ހުސްއަތާ ތިބިއްޔާއެއްނު ކަލޭމެންނަށް ދުވެވޭނީ ވެސް."\n"ދުއްވައިގަންނަންތަ ތި އުޅެނީ؟" ކަންބޮޑުވި ކަމަށް ހެދިފައި އަނިލް އެހިއެވެ.\n"އާނ ދެން އެހާ ދުވަސް ކޮށްފަ ނުކުތީމަ އުފަލުން ދުއްވައި ވެސް ގަނެވިދާނެތާ!" ހަނާ ވާހަކަދެއްކީ ވަރަށް ދުރުދުރުންނެވެ. "ހަމަ ފަހަރެއްގަ އަހަންނަށް އުދުހިގަނެވިއްޖެއްޔާ ޔޯ؟ އެނގޭތަ އަހަންނަށް ކިހާ ބާރަށް އުދުހެވޭ ކަން؟ ކުއްލިއަކަށް އަހަރެން ގެއްލިއްޖެއްޔާ ޔޯ؟ ލާހިކެއް ނޫން ހޯދާކަށް."\nހަނާ ދެއްކި ވާހަކަތައް އެންމެ ރަނގަޅަށް ވިސްނުނީ އަނިލްއާއި ނާހިދަށެވެ. ޖިންނިސައިތާނުންނަކީ އައްޔަށް ވުރެ ބާރަށް ދަތުރުކުރާ ބައެކެވެ. ސިކުންތަކަށް ވުރެ މާ އަވަހަށް އެއް ބައްރުން އަނެއް ބައްރަށް ދަތުރުކުރެއެވެ. އެކަމަކު އިންސާނެއްގެ ހަށިގަނޑު ތެރެއަށް ވަދެގެން އިންސާނާ ގޮވައިގެން އުދުހެވޭ ކަމެއް އަނިލް އަކަށް ނޭނގެއެވެ. އެ ފަދަ މަންޒަރެއް ފެނިފައެއް ވެސް ނުވެއެވެ. އެކަމަކު އިންސާނުން ގެއްލުވައިލުމުގައި ޖިންނިސައިތާނުން ކާމިޔާބު ހޯދައެވެ. އެ ފަދަ މީހުން ގަސްގަހުގައި ތިއްބައި ވެސް ފެނިފައި އެބަހުއްޓެވެ. ބައެއް މީހުން އުމުރު ދުވަހަށް ވެސް ގެއްލެއެވެ. މަދުން ނަމަވެސް ރާއްޖޭގައި ވެސް އެ ފަދަ ހާދިސާތައް ހިނގައިފައި އެބަހުއްޓެވެ. ހަނާ ގެއްލިއްޖެއްޔާ ދެން ހަދާނީ ކިހިނެއް ހެއްޔެވެ؟ އަނިލްގެ ސިކުނޑީގައި އެ ހުރިހާ ފިކުރުތަކެއް އެނބުރުނެވެ.\n"ރިޒްވާން ހުންނާނެ ހަނާ އަތުގަ ހިފަހައްޓައިގެން." އަނިލް ބުންޏެވެ.\n"އަހަރެން ނޫޅެން ރިޒްވާންގެ އަތުގަ ހިފާކަށް،" ފޫހި ގޮތަކަށް ރިޒްވާނާ ދިމާއަށް ބަލައިލައިފައި ހަނާ ބުންޏެވެ. "އޭނައަކީ އަނިލް ތި ހީކުރާ ކަހަލަ ރަނގަޅު ފިރިއެއް ނޫން."\nހަނާ ތިލަކުރީ ހަނާޔާ އަވަލަވައިގެން އުޅޭ ޖިންނި ތިލަކުރާ މައުލޫއެވެ. ސަބަބު ވަރަށް ސާފެވެ. އަނިލްއަށް ޖަވާބުދެމުން ގެންދިޔައީ ވެސް ހަމަ އޭނައެވެ. ހަނާއެއް ނޫނެވެ. އެކަމަކު އެހާ ފާޅުގައި، އެހާ ޖެހިލުން ކުޑަކޮށް އިންސާނުންނާ މަސްހުނިވެގެން ޖިންނިސައިތާނާ އުޅެން ފެށުމަކީ ނުރައްކާތެރި ރަތް ސިގުނަލެކެވެ. އިންސީންނާއީ ޖިންނީންނަކީ މަސްހުނިވެގެން ދިރިއުޅޭ ބައެއް ނޫނެވެ.\n"އަނިލް ހީކުރާހާ ރަނގަޅު ފިރިއެއް ނޫނޭ ހަނާ ބުނާއިރު، އަހަރެން ހީކުރާ ގޮތް ހަނާއަށް އެނގެނީ ކިހިނެއް؟" އަނިލް ކުރިމަތިކުރުވީ ވަރުގަދަ ސުވާލެކެވެ.\n"ތި ހުންނަނީނު އޭނަ ގެނެސް އަހަރެން ކައިރީގަ ބަހައްޓާފަ." ހަނާ ޖަވާބުދިނެވެ.\n"ބަލަ ހަނާ ތި އުޅެނީ ރިޒްވާނާ އިނދެގެނެއްނު!" އަނިލް ބުންޏެވެ. "އަހަރެން ބުނެގެންތަ އިނީ؟" އެ ސުވާލަށް ދޭނެ ޖަވާބެއް ހަނާ އަކަށް ނޭނގުނެވެ. ހަނާ ބޭރުކޮށްލީ އެތަކެއް މާނައެއް ކުރެވޭ ކަހަލަ ފުން ނޭވާއެކެވެ.\n"ހޫނ! ދެން ހިނގާބަލަ!" ހަނާ ނުކުންނަން އެއްބަސްވިއެވެ.\nގެއިން ނުކުމެވުނު އިރު ރޭގަނޑު އެގާރަ ޖަހަނީއެވެ. އެންމެން ނުކުތީ އެކުއެކީގައެވެ. އެންމެ ކުރީގައި ބެހެއްޓީ ނާހިދެވެ. ނާހިދަށް ވުރެ ފަސް ވަރަކަށް ފޫޓު ފަހަތުގައި ހަނާއާއި ރިޒްވާނެވެ. ރިޒްވާން ހުރީ ހަނާގެ އަތުގައި ހިފާއްޓައިގެންނެވެ. ހަނާ އަތުގައި ބާރަށް ހިފާއްޓައިގެން، ވަރަށް ހުސިޔާރުވެގެން ހުރުމަށް އަނިލް ކުރީބައިގައި ވަނީ ބުނެފައެވެ. އަނިލް ހުރީ އެންމެ ފަހަތުގައެވެ. ހަނާމެންނާއި އަނިލްއާ ދެމެދުގައި ހައެއްކަ ފޫޓުގެ ދުރުމިން ހުއްޓެވެ. ކޯވިޑް ނަވާރައިގެ ބިރުވެރިކަން ފެތުރިފައިވާތީ މަގުމަތީގައި މީހުން ވަރަށް މަދެވެ. ދެތިން މިނެޓު ހިނގުމަށް ފަހު ކުއްލިއަކަށް ހަނާ ހުއްޓިފައި ހަނާގެ ވައަތް އުނަގަނޑުގައި ވިއްދައިލިއެވެ. ހަނާ ހުއްޓުމާ އެކު އެހެން ހުރިހައި އެންމެން ވެސް ހުއްޓުނެވެ. އަނިލް ހީކުރީ ކޮންމެވެސް ކަމެއް ވީ ކަމަށެވެ. އިރުކޮޅަކުން ހަނާގެ ކަނާއަތް ވެސް އުނަގަނޑުގައި ވިއްދައިލިއެވެ. އެ ވަގުތު ވެސް އަނިލް ހިތަށްއެރިއެވެ. ހަނާގެ އަތް ރިޒްވާން ދޫކޮށްލީ ކީއްވެގެން ހެއްޔެވެ؟ އުނަގަނޑުގައި ދެއަތް ވިއްދައިލައިފައި، ނިކަން ނުބައި އަޑަކުން ހަނާ ހީނގަތެވެ.


Kim Ge Ufandhuvahah Manmma Liynu Siteege Dhigumin 20 Sofhaa Ah Araa - Vaguthu\nކިމްގެ އުފަންދުވަހަށް މަންމަ ލިޔުނު ސިޓީގެ ދިގުމިން 20 ސަފްހާއަށް\nކީޕިން އަޕް ވިތްދަ ކާޑޭޝިއަންގެ ތަރި ކިމް ކާޑޭޝިއަންގެ އުފަންދުވަހަކަށް އޭނާގެ މަންމަ، (ކްރިސްޖެނާ) ލިޔުނު ސިޓީގެ ދިގުމިން 20 ސަފްހާއަށް އަރައެވެ. މި ސިޓީ އަކީ ކިމް ކާޑޭޝިއަންގެ 40 ވަނަ އުފަންދުވަހަށް ލިޔުނު ސިޓީއެކެވެ.\nދާދިފަހުން ކްރިސް ޖެނާ ބޭރުގެ ނޫހަކަށް ދިން އިންޓަވިއުއެއްގައި ބުނީ އޭނާގެ ހަ ކުދިންނަށްވެސް މިހާރު ސިޓީތައް ފޮނުވާފައިވާ ކަމަށެވެ.\nމިފަދަ ގޮތަށް ސިޓީ ލިޔުމަކީ މިހާރު ވަރަށް މަދުން ނޫނީ ނުފެންނަ ކަމެއް ކަމަށް ގިނަ ބަޔަކު ބުނެއެވެ.\nއުމުރުން 65 އަހަރުގެ ކްރިސް ޖެނާ ބުނީ އަބަދުވެސް އޭނާގެ ކުދިންނަށް ސިޓީ ލިޔަން ވިސްނާކަމަށެވެ. ނަމަވެސް އެއީ ވަރަށް ގިނަ ވަގުތު ނަގާ ކަމަކަށް ވުމުން އަދި ވަގުތު ނުދެވެނީ ކަމަށް އޭނާ ބުނެއެވެ. އަދި އޭނާ ލިޔަނީ ވަރަށް ދިގު ސިޓީތައް ކަމަށް ކްރިސް ބުނެފައި ވެއެވެ.\nކިމްގެ އުފަންދުވަހަށް ވުމުން އޭނާ އާއި މެދު ދެކޭގޮތް ހާމަކުރުމަށް މި އަހަރު ރީތި ސިޓީއެއް ލިޔުނީ ކަމަށް ކްރިސް ބުނެއެވެ.\nކްރިސް ބުނީ އޭނާ ސިޓީތައް ލިޔުނު މީހުންގެ ތެރޭގައި ކޯޓްނީ ކާޑޭޝިއަން، ކެންޑެލް، ކައިލީ ޖެނާ، ރޮބް، ކްލޮއީ ކާޑޭޝިއަން ހިމެނޭ ކަމަށެވެ. އޭނާގެ ސިޓީތަކުގައި ދަރިންނާއި ދޭތެރޭ އޭނާ ދެކޭގޮތާއި ހަޔާތުގައި ދިމާވެފައިވާ ގިނަ ކަންކަމުގެ ވާހަކަ ހިމަނާފައިވާނޭ ކަމަށް ވެއެވެ. އަދި ދުވަހަކުވެސް ހަނދާނުން ނުފިލާނޭ ކަންކަމުގެ ވާހަކަވެސް ހިމަނާފައި ވާނޭ ކަމަށް އޭނާ ބުނެއެވެ.\nސިޓީ ލިޔުމާއި ބެހޭގޮތުން ކްރިސް ބުނީ ވަގުތު އޮއްވައި އެންމެންވެސް އެކަން ކުރަންވީ ކަމަށެވެ. ކޮންމެ މީހަކަށްވެސް އޭނާ ދޭނެ ނަސޭހަތަކީ އެއީކަމަށް ކްރިސް ބުންޏެވެ.\nމެއި 13, 2021 18:35\nއައިވިލް އޯލްވޭސް ލަވްޔޫ ކިމް. ޖަރުމަނުން ދިމާވާނެ ކަމައް އުނމީދުކުރަން.


Ameeniyya School Ge Arabi Teacher Aku School Ge Baeh Dharivarunnaai Baeh Muvazzafunnah Jinsee Goanaa Kuri Massalaeh Fenmathi Vehjje އަމީނިއްޔާ ސްކޫލްގެ އަރަބި ޓީޗަރަކު ސްކޫލްގެ ބައެއް ދަރިވަރުންނާއި ބައެއް މުވައްޒަފުންނަށް ޖިންސީގޯނާ ކުރި މައްސަލައެއް ފެންމަތިވެއްޖެ – Huvadhoo News Ameeniyya School Ge Arabi Teacher Aku School Ge Baeh Dharivarunnaai Baeh Muvazzafunnah Jinsee Goanaa Kuri Massalaeh Fenmathi Vehjje Huvadhoo News\nއަމީނިއްޔާ ސްކޫލްގެ އަރަބި ޓީޗަރަކު ސްކޫލްގެ ބައެއް ދަރިވަރުންނާއި ބައެއް މުވައްޒަފުންނަށް ޖިންސީގޯނާ ކުރި މައްސަލައެއް ފެންމަތިވެއްޖެ\nއަމީނިއްޔާ ސްކޫލްގެ އަރަބި ޓީޗަރަކު ސްކޫލްގެ ބައެއް ދަރިވަރުންނާއި މުވައްޒަފުންނަށް ޖިންސީގޯނާ ކުރި މައްސަލައެއް ފެންމަތިވެއްޖެއެވެ.\nމައުލޫމާތު ލިބިފައިވާ ގޮތުގައި އަމީނީއްޔާ ސްކޫލްގައި އަރަބި މާއްދާ ކިޔަވައިދެމުންދާ ޓީޗަރަކު އެސްކޫލްގެ ބައެއް ދަރިވަރުންނާއި މުވައްޒަފުންނަށް ޖިންސީފުރައްސާރައާއި ޖިންސީގޯނާ ކުރި މައްސަލައެއް ފެންމަތިވެ އެމައްސަލަ މިހާރު ފުލުހުން ބަލަމުންދާ ކަމަށެވެ.\nމިކަމާ ގުޅިގެން މިހާތަނަށް ފުލުހުންގެ ބަހެއް ލިބިފައިފައި ނުވާއިރު، ޖިންސީ ގޯނާ އާއި ޖިންސީ ފުރައްސާރަ ކުރިކަމުގެ ތުހުމަތު ކުރެވެނީ ކޮން ގައުމެއްގެ މީހެއް ކަމެއް އަދި އެނގިފައިނުވެއެވެ.\nއަދި މިމައްސަލާގައި މީހަކު ހައްޔަރުކޮށްފައިވާ ކަމުގެ މައުލޫމާތުވެސް ލިބިފައިނުވެއެވެ.\nއިއްޗި ތި އިބާރާތް ހަމަނުޖެހޭ


ރީނދޫ ހުމުން ރައްކާތެރިވުމަށް ބްރެޒިލްއިން 11.5 މިލިއަން ޑޯޒު...\nރީނދޫ ހުމުން ރައްކާތެރިވުމަށް ބްރެޒިލްއިން 11.5 މިލިއަން ޑޯޒު ވެކްސިން އޯޑަރުކޮށްފި\nމިހާތަނަށް 5.5 މިލިއަން ޑޯޒު ވެކްސިން ވަނީ ފޯރުކޮށްދީފައި\nމިހާތަނަށް ފެނުނު 70 ކޭސްގެ ތެރެއިން 40 މީހުން ވަނީ މަރުވެފައި\n26 ޖެނުއަރީ 2017 | ބުރާސްފަތި 13:49\nރީނދޫ ހުން ފެތުރިފައިވާ ސަރަޙައްދުތަކަށް ދަތުރުކުރުމުގެ ކުރިން ވެކްސިން ޖެހުމަށް ކަމާ ބެހޭ ފަރާތްތަކުން އިލްތިމާސްކުރޭ\nޔެލޯ ފީވާ ނުވަތަ ރީނދޫ ހުމުން ރައްކާތެރިވުމަށް ބްރެޒިލްގެ ހެލްތު މިނިސްޓްރީއިން 11.5 މިލިއަން ޑޯޒު ވެކްސިން އޯޑަރުކޮށްފިއެވެ.\nބްރެޒިލްގައި ހަލުވިކަމާ އެކު ރީނދޫ ހުން ފެތުރެމުންދާއިރު، މިއީ 2000 ވަނަ އަހަރުން ފެށިގެން މިހާތަނަށް އެޤައުމުގައި މިބަލި މިހާ ނުރައްކާތެރި ފެންވަރަކަށް ފެތުރުނު ފުރަތަމަ ފަހަރެވެ. މިއަހަރުގެ މިހާތަނަށް ރީނދޫ ހުމުގެ 70 ކޭސް ފެންމަތިވެފައިވާއިރު، އޭގެ ތެރެއިން 40 މީހުން މަރުވެފައިވާ ކަން ވަނީ ކަށަވަރުވެފައެވެ. އެންމެ ހަލުވިކަމާ އެކު މިބަލި ފެތުރެމުންދަނީ ބްރެޒިލްގެ ރަށްފުށުގެ އަވަށްތަކުގައި ކަމަށްވާއިރު، މި ބަލިޖެހިފައިވާ ކަމަށް ލަފާކުރެވޭ 300 އަށްވުރެ ގިނަ މީހުންގެ ތަޙުލީލުތައް ހަދަމުންދާ ކަމަށް ޚަބަރުތައް ބުނެއެވެ.\nރީނދޫ ހުން ފެތުރިފައިވާ ޤައުމުތަކަށް ދަތުރުކުރުމުގެ ކުރިން ވެކްސިން ޖެހުމަށް ކަމާ ބެހޭ ފަރާތްތަކުން އިލްތިމާސް ކުރެއެވެ.\nރީނދޫ ހުމަކީ މަދިރީގެ ސަބަބުން ފެތުރޭ، ފުރާނައަށް ވެސް ނުރައްކާވާ ބައްޔެކެވެ. މަދިރިއެއް ހެފުމުން، އިންސާނާގެ ހަށިގަނޑަށް ފެތުރޭ ވައިރަސްއެއްގެ ސަބަބުން ޖެހޭ ރީނދޫ ހުމަކީ ބައެއް ފަހަރު ދެނެގަންނަން އުނދަގޫ ބައްޔަކަށްވާއިރު، ބަލީގެ ފުރަތަމަ މަރުޙަލާގައި ފަރުވާކުރެވިއްޖެ ނަމަ މިބަލިން މީހާ ސަލާމަތްވާނެ ކަމަށް ޞިއްޙީ މާހިރުން ލަފާދެއްވައެވެ. ރީނދޫ ހުމުގެ ޢަލާމާތްތަކުގެ ތެރޭގައި ގަދައަށް ހުންއައުން، ގައިގައި ރިއްސުން، ކާހިތް ނުވުން، ބޯއެނބުރުމާއި ހޮޑުލެވުން އަދި ބޮލުގައި ރިއްސުން ހިމެނެއެވެ.\nމިބަލީގެ ސަބަބުން އާދަޔާ ޚިލާފަށް ގަދައަށް ހުންއައިސް، ގައިގެ ހަންގަނޑާއި ލޮލުގެ ކަޅި ރީނދޫވުމުގެ އިތުރުން ކިޑްނީ ފެއިލްވާ ހިސާބަށް ދަނީ މިބަލި ޖެހޭ މީހުންގެ ތެރެއިން ގާތްގަނޑަކަށް 15 އިންސައްތަ މީހުން ކަމަށް ދިރާސާތަކުން ދައްކައެވެ. މީގެ އިތުރުން މިބަލީގެ އެންމެ ނުރައްކާތެރި މަރުޙަލާ ކަޑައްތުކުރަން ޖެހޭ މީހުންގެ ތެރެއިން ދެބައިކުޅަ އެއްބައި މީހުން 10 ނުވަތަ 14 ދުވަސް ތެރޭގައި މަރުވާ ކަމަށް ވެސް ދުނިޔޭގެ ޞިއްޙަތު ޖަމިއްޔާއިން ހާމަކުރެއެވެ.\nބްރެޒިލްގެ ގިނަ ހިސާބުތަކުގައި ރީނދޫ ހުމުގެ ބިރު އޮތްއިރު، ފާއިތުވި އަހަރުތަކުގައި ފެންމަތިވެފައިވަނީ މިބަލީގެ މަދު ކޭސްތަކެކެވެ. އެހެން ނަމަވެސް، މިހާރުގެ ޙާލަތުގެ ސަބަބުން ރީނދޫ ހުން ޖެހިގެން މަރުވާ މީހުންގެ ޢަދަދު އިތުރުވަމުންދާކަން ފާހަގަކޮށް ބްރެޒިލްގެ ބައެއް ސްޓޭޓްތަކުގައި 180 ދުވަސްވަންދެން ކުއްލި ޙާލަތު ވަނީ އިޢުލާންކޮށްފައެވެ.\nބްރެޒިލްގެ ފަސް ސްޓޭޓަކަށް މިހާތަނަށް ރީނދޫ ހުމުން ރައްކާތެރިވުމަށް ދޭ ވެކްސިންގެ 5.5 މިލިއަން ޑޯޒް ފޯރުކޮށްދީފައިވާއިރު، ބާކީ6މިލިއަން ޑޯޒް އަވަސް މުސްތަޤްބަލެއްގައި ފޯރުކޮށްދެވޭނެ ކަމަށް ޚަބަރުތައް ބުނެއެވެ.\nބްރެޒިލްގައި މިހާ ހަލުވިކަމާ އެކު ރީނދޫ ހުން ފެތުރެން ދިމާވި ސަބަބެއް އަދި މިހާތަަނަށް ސާފުވެފައެއް ނުވެއެވެ. ލަންޑަން ސްކޫލް އޮފް ހައިޖީން އެންޑް ޓްރޮޕިކަލް މެޑިސިންގައި މަސައްކަތްކުރައްވާ، ބައިނަލް އަޤްވާމީ މުޖުތަމަޢުގެ ޞިއްޙަތާ ބެހޭ ޕްރޮފެސަރު ޖިމީ ވިޓްވޯތު ވިދާޅުވީ، މިއީ އާދަޔާ ޚިލާފު ކަމެއް ކަމަށެވެ.


ދެމެހެއްޓެނިވި ތަރައްޤީގެ ލަނޑުދަނޑިތައް ޙާޞިލު ކުރުމުގަ ރާއްޖެ އޮތީ ކުރީ ސަފުގަ! - އަދިވެސް އިތުރަށް ކުރަން ހުރިކަންކަން ގިނަ: ރައީސް\nދެމެހެއްޓެނިވި ތަރައްޤީގެ ލަނޑުދަނޑިތައް ހާސިލުކުރެވުނު މިންވަރަށް ބަލާއިރު، މި ސަރަޙައްދުގެ ޤައުމުތަކުގެ ތެރެއިން، ދިވެހިރާއްޖެ ވަނީ ވަރަށް ރަނގަޅު ނަތީޖާއެއް ހާސިލުކޮށްފައިވާ ކަމަށާއި އުފަންވެނި ޞިއްޙަތަށާއި، ދަރިމައިވުމުގެ ޞިއްޙަތަށް ޤައުމީ ފެންވަރުގައި ދިން ސަމާލުކަމުގެ ސަބަބުން، ވިހެއުމުގެ ތެރޭގައި މައިންނާއި ތުއްތުކުދިން މަރުވާ ނިސްބަތް ވަރަށް ބޮޑަށް ދަށަށް ހިނގައްޖެ ކަމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ވިދާޅުވެއްޖެއެވެ.\nދުނިޔޭގެ އާބާދީ ދުވަސް ފާހަގަކުރުމުގެ ގޮތުން ބޭއްވި ޖަލްސާގައި ރައީސް އިބްރާހީމް މުޙައްމަދު ޞާލިޙް ވިދާޅުވީ ޅަފަތުގައި ކުދިން މަރުވާ ނިސްބަތް ވަނީ ވަރަށް ބޮޑަށް ދަށްކުރެވިފައި ކަމަށެވެ. އުފަންވާއިރު، ދިރިހުންނާނެ ކަމަށް ލަފާކުރެވޭ އެވްރެޖް ޢުމުރު، ކުރިއާއި އަޅައިބަލާއިރު، ގާތްގަނޑަކަށް 10 އަހަރު އިތުރުވެއްޖެ ކަމަށާއި 10 އަހަރުގެ ރަސްމީ ތަޢުލީމު ހާސިލުކުރާ ކުދިންގެ ނިސްބަތްވެސް ވަރަށް ބޮޑަށް މަތިވެއްޖެ ކަމަށެވެ.\nރައީސް އިބްރާހީމް މުޙައްމަދު ޞާލިޙް ވިދާޅުވީ އެހެން ނަމަވެސް، އާބާދީއާއި ތަރައްޤީ، އެއްހަމަ ކުރުމުގައި އަދިވެސް ގޮންޖެހުންތައް އެބަހުރި ކަމަށާއި ޙައްލުކުރަންޖެހޭ އެތައް މައްސަލަތަކަކާއި، ހާސިލުކުރަންޖެހޭ އެތައް ލަނޑުދަނޑިތަކެއް އަދިވެސް އެބަހުރި ކަމަށެވެ. ރައްޔިތުންގެ އުންމީދުތަކާ އެއްވަރަށް ޚިދުމަތްތައް ދެވޭނީ، އެކަންކަމަށް އަޅުގަނޑުމެންގެ ވިސްނުން ބަދަލުކޮށް، އެ މަގަށް ކަންކަން ތަރުތީބު ކޮށްގެން ކަމަށެވެ.\nރައީސް އިބްރާހީމް މުޙައްމަދު ޞާލިޙް ވިދާޅުވީ މުޖުތަމަޢުގައި އެންމެ ނާޒުކު ޙާލަތުގައި ތިބި އަންހެނުންނާއި، އަންހެން ކުދިންގެ އުފަންވެނި ޞިއްޙަތު ރަނގަޅު ކުރުމަށް އަދިވެސް ގިނަ ކަންތައްތަކެއް ކުރަންޖެހޭ ކަމަށާއި ހަމައެފަދައިން، ދެޖިންސުގެ ހަމަހަމަކަމަށްވެސް އިތުރު މަސައްކަތްތަކެއް ކުރަންޖެހޭ ކަމަށެވެ. ނަމަވެސް މިކަންކަން ފުރިހަމަކުރުމަށްޓަކައި މާލީ އަދި ފަންނީ އެހީތެރިކަން ރާއްޖެއަށް ބޭނުންވާ ކަމަށެވެ.


dhon dhoonee ge aabaadhee dhene gathumah addu gai survey eh kuranee\nފައްޔާޒު މަގާމުން ވަކިކޮށްދެއްވުމަށް އެއްބާރުލުން ދެއްވާ- ...\nއައްޑޫސިޓީގެ ދޮންދީނީގެ އާބާދީ ބެލުމަށް ޚާއްޞަ ސާރވޭއެއް ކުރިއަށް ގެންދިއުމަށް އެންވަޔަރަމަންޓަލް ޕްރޮތެކްޝަން އެޖެންސީ، އީޕީއޭއިން ނިންމައިފިއެވެ.\nމިސާރވޭގައި ބައިވެރިވާން ބޭނުންވާ ފަރާތްތަކަށް އީޕީއޭއިން ވަނީ އާއްމުކޮ އެފުރުޞަތު ހުޅުވާލާފައެވެ. މިމަހުގެ 15 އިން 30 އަށް ކުރިއަށްގެންދާ މިސާރވޭގައި ބައިވެރިވާން ބޭނުންވާ ފަރާތްތަކުން އެކަމަށް ޚާއްސަކޮށްފައިވާ ފޯމް ފުރުމުން ސާވޭގައި ބައިވެރިވެވޭނެއެވެ. އަދި ސާރވޭގެ ބައިވެރިން އެމީހެއްގެ ހޯދުންތައް އޮންލައިންކޮށް ހުށައެޅުމަށްވެސް ވަނީ ހުޅުވާލާފައެވެ. އީޕީއޭއާއި އައްޑޫސިޓީ ކައުންސިލް އަދި އައްޑޫ ނޭޗަރ ޕާކް ގުޅިގެން ކުރިއަށްގެންދިއުމަށް ނިންމާފައިވާ މިސާރވޭގެ އެންމެ ބޮޑު ބޭނުމަކީ އައްޑޫސިޓީގެ ދޮންދީނީގެ އާބާދީ ދެނެގަތުމެވެ.\nދޮންދީންޏަކީ ރާއްޖޭގައި ހިމާޔަތްކޮށްފައިވާ ދޫންޏެކެވެ. އަދި މިއީ ހިމާޔަތްކޮށްފައިވާ ދޮންދީނި އާއި ގުޅޭގޮތުން ކުރިއަށްގެންދާ މިފަދަ ފުރަތަމަ ސާރވޭއެވެ.\nދޮންދީންޏަކީ އަކީ ރާއްޖޭގައި ހަމައެކަނި އައްޑޫސިޓީގައި އުޅޭކަމަށް މަޝްހޫރު އަދި އައްޑޫއަށް ޚާއްސަ ދޫންޏެކެވެ. ގައިގައި ހުންނަ ފަތުގައި ސާފު ހުދުކުލަ ހުންނަ މި ދޫނީގެ ތުނބުގައި ހުންނަނީ ކަޅު ކުލައެވެ. މިދޫނި ބިސްއަޅަނީވެސް ގަސްގަހުގެ ކަތްޕަށެެވެ. މިއީ އުމުރު ދިގު ދޫންޏެކަށްވާއިރު، މިދޫނި ގާތްގަނޑަކަށް 18 އަހަރު ދިރިއުޅޭކަމަށްވެއެވެ.\nއާންމު ގޮތެއްގައި މިދޫނި ދިރިއުޅެނީ ޓްރޮޕިކަލް ސަރަހައްދުތަކުގައެވެ. ދޮންދީންޏަކީ ރާއްޖޭގެ ދެކުނުގެ ރަށްތަކުގައި ދިރިއުޅޭ އަދި އާބާދީ މަދު ދޫންޏަކަށް ވާތީ، އެދޫނި ހިފުމާއި ކޮށީގައި ބަންދުކޮށްގެން ގެންގުޅުމާއި އެދޫނި ދިރިއުޅޭ މާހައުލަށޤ ގެއްލުން ދިނުން މަނާކޮށް އެދޫނިވަނީ ހިމާޔަތްކޮށްފައިވާ ދޫނިތަކުގެ ލިސްޓުގައި ހިމަނާފައެވެ.


Aadhayaa hilaafu baarah dhuvaa meehakah samaalukan libijje | Mihaaru\nއާދަޔާ ހިލާފު ބާރަށް ދުވާ އިންޑިއާ މީހަކަށް ސަމާލުކަން ލިބިއްޖެ\n20 އޯގަސްޓް 2019 - 08:12 17 comments\nމީޑިއާތަކުން ރިޕޯޓްކޮށްފައިވާ ގޮތުގައި މަދިޔަ ޕްރަދޭޝްގެ ޝިވްޕޫރީގައި ދިރިއުޅޭ ރަމޭޝްވަރު ގުރްޖާރް ވަނީ އެންމެ 11 ސިކުންތުގެ ތެރޭގައި ހުސްފަޔާ 100 މީޓަރަށް ދުވެފަ އެވެ.\nއޭނާ ދުވާ މަންޒަރު ފެންނަ ވީޑިއޯއެއް މަދިޔަޕްރަދޭޝްގެ ކުރީގެ ޗީފް މިނިސްޓަރު ޝިވްރާޖް ސިންގް ޗޯހަން ޓްވިޓާގައި ހިއްސާކޮށް، ޔުނިއަން ސްޕޯޓްސް މިނިސްޓަރު ކިރެން ރިޖޫގެ ސަމާލު ކަމަށް ވެސް އެކަން ގެނެސްފައިވެ އެވެ.\nއެ ޓްވީޓަށް ޖަވާބު ދެއްވަމުން މިނިސްޓަރު ވަނީ ބޯޕާލްގެ ޓީޓީ ނަގަރް ސްޓޭޑިއަމްގައި ރަމޭޝްވަރްގެ ދުވުން ޓެސްޓް ކުރަން ދައުވަތު ވެސް ދެއްވައިފަ އެވެ. އޭނާ ހޮނިހިރު ދުވަހު ވަނީ ބޯޕާލަށް ގޮސްފަ އެވެ.\nރަމޭޝްވަރު ބުނި ގޮތުގައި އޭނާގެ ދުވުމަށް ބައެއްގެ ސަމާލުކަން ލިބުމަކީ އެއްގޮތަކަށް ވެސް އުންމީދު ކުރި ކަމެއް ނޫނެވެ.\n"އަހަރެން ޓީވީން ދުށިން އުސެން ބޮލްޓް [100 މީޓަރު ދުވުމުން ރެކޯޑް ހަދާފައިވާ ޖެމެއިކާގެ ދުވުންތެރިޔާ] ދުވިތަން. އަހަންނަށް މިނިސްޓަރު ގުޅި އިރު ގެންގުޅުނު ބަފަލޯތަކެއް ހޯދަން އެ މަސައްކަތުގައި އަހަރެން އުޅުނީ،" އޭނާ ބުންޏެވެ. "އަހަރެން ދުވާ ސްޕީޑް ފާހަގަކުރެވި ސަރުކާރުގެ ކަމާބެހޭ ފަރާތްތަކުގެ އެހީތެރިކަން ދޭން ނިންމުމަކީ އުސެންގެ ރިކޯޑް އިންޑިއާ އަށް މުގުރާލެވިދާނެ ކަމެއްކަން އެނގިއްޖެ."\nއޭނާ ބުނި ގޮތުގައި ޕްރެޓިކްސް ކުރެވޭނެ ރަނގަޅު ވަސީލަތްތަކާއި ފުރުސަތުތަކެއް ފަހިކޮށްދީފި ނަމަ އެއީ ނުވާނެ ކަމެއް ނޫނެވެ. ބޮލްޓު ގާއިމުކޮށްފައިވާ 100 މީޓަރުގެ ދުނިޔޭގެ ރެކޯޑަކީ 9.58 ސިކުންތެވެ.\nމަދިޔަ ޕްރަދޭޝްގެ ސްޕޯޓްސް ސްޓޭޓް މިނިސްޓަރު ޖީތޫ ޕަޓްވާރީ ވިދާޅުވި ގޮތުގައި މަހޭޝްވަރަށް ރަނގަޅު ކޯޗެއްގެ ބެލުމުގެ ދަށުން ތަމްރީނު ދީފި ނަމަ އޭނާއަކީ އިންޑިއާގެ ނަން ވިދުވައިލާނެ "ގައުމީ އެސެޓަކަށް" ވެދާނެ އެވެ.\n"އޭނާގެ ދުވުން ޓެސްޓް ކުރުމަށް ފަހު، އެކެޑެމީއަކަށް ވައްދައިގެން ޓްރޭނިން ދޭން ބޭނުންވޭ،" އޭނާ ވިދާޅުވި އެވެ.\nއިތުރު ލިޔުންތައް އިންޑިއާ އެތުލީޓުން


ދެ ފަނޑިޔާރުންގެ މައްސަލަ މާދަމާގެ އެޖެންޑާގައި ދެ ފަނޑިޔާރުންގެ މައްސަލަ މާދަމާގެ އެޖެންޑާގައި\nއުއްތަމަ ފަނޑިޔާރު ޑރ. އަޙްމަދު ޢަބްދުﷲ ދީދީއާއި ސުޕްރީމް ކޯޓުގެ ފަނޑިޔާރު އަލްއުސްތާޛު އާދަމް މުޙައްމަދު ޢަބްދުﷲ ދީދީ ފަޑިޔާރުކަމުގެ މަޤާމުން ވަކިކުރުގެ މައްސަލަ މަދާމާގެ ޖަލްސާއަށް އެޖެންޑާކޮށްފިއެވެ.\nއުއްތަމަ ފަނޑިޔާރު ޑރ. އަޙްމަދު ޢަބްދުﷲ ދީދީ އާއި ފަނޑިޔާރު އަލްއުސްތާޛު އާދަމް މުޙައްމަދު ޢަބްދުﷲ ދީދީ މަޤާމުން ވަކިކުރުމާއި މެދު ޖޭއެސްސީން ނިންމާފައިވާ ނިންމުންތަކަށް ތާއީދުކޮށް ދެބޭފުޅުންވެސް މަޤާމުން ވަކިކުރުމަށް މަޖިލީހުގެ ތަޅުމަށް ފޮނުވުމަށް ރައްޔިތުންގެ މަޖިލީހުގެ ޖުޑިޝަރީ ކޮމިޓީން ނިންމާފައިވަނީ މިދިޔަ ހަފްތާގެ ބުރާސްފަތި ދުވަހުއެވެ. އެ ކޮމެޓީން ބަލާފައިވަނީ މި ދެ ފަނޑިޔާރުން ވަކިކުރުމަށް ޖޭއެސްސީން ނިންމާފައިވަނީ ފުރިހަމަ ކުރަންޖެހޭ އިޖުރާއަތުތައް ފުރިހަމަކުރުމަށް ފަހުތޯއެވެ.\nއުއްތަމަ ފަނޑިޔާރު ޑރ.އަޙްމަދު ޢަބްދުﷲ ދީދީއާއި ސުޕްރީމް ކޯޓުގެ ފަނޑިޔާރު އަލްއުސްތާޛު އާދަމް މުޙައްމަދު ޢަބްދުﷲ ދީދީ ފަޑިޔާރުކަމުގެ މަޤާމުން ދެމަސް ދުވަހަށް ސަސްޕެންޑްކުރުމަށްފަހު، މަޤާމުން ވަކިކުރުމަށް ޖޭއެސްސީން ރައްޔިތުންގެ މަޖިލީހަށް ފޮނުވައިފައިވަނީ މިމަހުގެ 15 ވަނަ ދުވަހުއެވެ.\nއުއްތަމަ ފަނޑިޔާރު އަބްދުﷲ ދީދީ ސަސްޕެންޑްކޮށް މަޤާމުން ވަކިކުރަން ޖޭއެސްސީން ނިންމި ނަމަވެސް އެ ނިންމުން ބަލައި ނުގަންނާނެކަމަށް އުއްތަމަ ފަނޑިޔާރުވަނީ ވިދާޅުވެފައެވެ. އުއްތަމަ ފަނޑިޔާތު ނެރުއްވި ބަޔާނެއްގައިވަނީ ފަނޑިޔާރަކު ނިންމި ނިންމުމާއި ގުޅިގެން އެއްވެސް ފަނޑިޔާރެއްގެ ސުލޫކީ މައްސަލައެއް ބެލުމުގެ ބާރު ޖޭއެސްސީއަށް ލިބިގެން ނުވާކަމަށެވެ. އަދި ޖޭއެސްސީން އަމަލުކުރަމުން އަންނަނީ ޤާނޫނު އަސާސީގެ ބާރު ކަނޑުވާލަންކަމަށްވެސް އުއްތަމަ ފަނޑިޔާރުވަނީ ތުހުމަތުކުރައްވާފައެވެ.\nސުޕްރީމްކޯޓްގެ ހަތަރު ފަނޑިޔާރެއްގެ 51 މައްސަލައެއް ބަލަމުން އަންނަކަމަށް ޖުޑީޝަލް ސާރވިސް ކޮމިޝަން ވަނީ ވިދާޅުވެފައެވެ. އޭގެތެރޭގައި އުއްތަމަ ފަނޑިޔާރު ޑރ. އަޙްމަދު ޢަބްދުﷲ ދީދީގެ 18 މައްސަލައެއް ހިމެނެއެވެ.


Rajjey ge video akah meehun ge hiydhamaigenfi | Mihaaru\nރާއްޖޭގައި މިޔަރުތަކެއްގެ ތެރޭގައި ޓޫރިސްޓަކު އޮތް މަންޒަރު. --ފޮޓޯ: ޝެޑޯޕާމްމޯލްޑިވްސް\n03 ޑިސެމްބަރ 2019 - 16:19 18 comments\nރާއްޖޭގައި މިޔަރުތަކެއްގެ ތެރޭގައި ޓޫރިސްޓަކު އޮތް މަންޒަރު ދައްކައިދޭ ވީޑިއޯއެއް، އެމެރިކަން ބްރޯޑްކާސްޓިން ކޮމްޕެނީ (އޭބީސީ) އިން ޓްވީޓްކުރުމުން ގިނަ ބައެއްގެ ސަމާލުކަން ލިބިއްޖެ އެވެ.\nއޭބީސީން ފުރަތަމަ ކުރި ޓްވީޓްގައި އެ ވީޑިއޯއާ އެކު ޖެހި ޖުމްލައިގައި ބުނަނީ "ޓޫރިސްޓަކު ޖެހިލުމެއް ނެތި ރާއްޖޭގެ މިޔަރުތަކެއްގެ ކަނޑެއްގައި" ކަމަށެވެ. އެ ޓްވީޓްގައި އެއީ ކޮން ވައްތަރެއްގެ މިޔަރުތަކެއް ކަމެއް ބުނެފައެއް ނުވެ އެވެ.\nއެ ޓްވީޓަށް މިހާތަނަށް 2،700 އަށް ވުރެ ގިނަ ލައިކް ލިބި، 900 ފަހަރު ރީޓްވީޓްކުރި އެވެ. އަދި 168،000 ފަހަރު ބަލާފައިވެ އެވެ.\nޓްވީޓް ބެލި މީހުން 300 އަށް ވުރެ ގިނަ ކޮމެންޓްސް ފޮނުވި އެވެ. އޭގެ ތެރެއިން ބައެއް މީހުން ވަނީ އެއީ ކޮން ކަހަލަ މިޔަރުތަކެއްތޯ ސުވާލުކޮށްފަ އެވެ. އެ ސުވާލަށް ބައެއް މީހުން ޖަވާބުދިނީ އެއީ އެއްވެސް ނުރައްކަލެއް ނެތް "ނާސް ޝާކް" ކަމަށް ބުނެ އެވެ.\nކިއުންތެރިންގެ އެ ބަހުސާ ގުޅިގެން އޭބީސީން ވަނީ އަލުން މިއަދު އާ ޓްވީޓެއް، "އެއީ ނާސް ޝާކްސް" ކަމަށް ބުނެ، ކޮށްފަ އެވެ. އެ ޓްވީޓަށް ވެސް އެތައް ބައެއްގެ ސަމާލުކަން ލިބުނެވެ.\nރާއްޖެއަކީ މިޔަރާއި ކަނޑުގެ އެހެން ދިރުންތަކުން މުއްސަނދި ގައުމެކެވެ. ބައެއް ކިއުންތެރިން އެކަން ފާހަގަކުރި އިރު އަނެއް ބަޔަކު މަޖަލަކަށް ސުވާލުކުރީ، ޓުއަރިސްޓް މޫދުގައި އޮތީ "ބަރަހަނާކޮށްތޯ" އެވެ.\nބައެއް މީހުން ހިޔާލު ފާޅުކުރީ އެއީ ފޮޓޯޝޮޕުން ހަދާފައި އޮތް ވީޑިއޯއެއް ކަމަށެވެ. އެކަމަކު އަނެއް ބަޔަކު ބުނީ އެވައްތަރުގެ މިޔަރުތަކާ އެކު އުޅުމަކީ އާންމު ކަމެއް ކަމަށާއި އެއީ ގޭގައި ބުޅަލެއް ގެންގުޅުން ފަދަ ކަމެއް ކަމަށެވެ.\nއެއް ކިއުންތެރިޔަކު ސިފަކުރި ގޮތުގައި ގާނޫނީ ވަކީލަކަށް ނޫނީ އެފަދަ ކަމެއް ކުރާކަށް ނުކެރޭނެ އެވެ.\n"އަހަންނަށް ޔަގީން އެއީ ގާނޫނީ ވަކީލެއްކަން، އެ މިޔަރުތައް އޭނާ ކާނުލާނެ ހަމައެކަނި ސަބަބަކީ އެއީ،" އެ ކިއުންތެރިޔާ ލިއުނެވެ.\nބައެއް ދިވެހިން ވެސް މި ޓްވީޓަށް ހިޔާލު ފާޅުކުރި އެވެ. އެގޮތުން އެކަކު ބުނި ގޮތުގައި "މިއީ ރާއްޖޭގައި އާންމު ކަމެކެ"ވެ.\n"ރާއްޖޭގައި މިޔަރު ހަމަލާއެއް ދިން ހާދިސާއެއްގެ ވާހަކަ އަޑެއް ނާހަމެވެ. މި ގައުމުގައި މިޔަރާ އެކު ފަތަން އެއްވެސް ބިރެއް ގަންނާކަށް ނުޖެހޭނެ އެވެ. ރާއްޖެ ޒިޔާރަތްކުރި މީހުންނަށް އެކަން އެނގޭނެ އެވެ،" އޭނާ ލިއުނެވެ.\nއިތުރު ލިޔުންތައް ދިވެހިރާއްޖެ މިޔަރު ޓޫރިޒަމް


47 flat ah 800 ah vure gina meehun vany kurimathi laifai - Fuvahmulah City Council - AO News\nސަރުކާރުގެ ގެދޮރުވެރިކަމުގެ މަޝްރޫޢުގެ ދަށުން ފުވައްމުލައް ސިޓީގައި އިމާރާތްކޮށްފައިވާ 200 ފްލެޓްގެ ތެރެއިން ބާކީހުރި 47 ފްލެޓަށް 800 އަށް ވުރެ ގިނަ މީހުން ކުރިމަތިލައިފައިވާ ކަމަށް ފުވައްމުލައް ސިޓީ ކައުންސިލުން ހާމަކޮށްފިއެވެ.\nއެ ކައުންސިލުން ހާމަކުރި ގޮތުގައި ފްލެޓަށް އެދި ހުށައެޅުމުގެ މުއްދަތު މިމަހުގެ 10ވަނަ ދުވަހަށް ހަމަވިއިރު މިވަގުތު ކުރިއަށްދަނީ ފޯމުތަކުގެ މައުލޫމާތު ޔަގީން ކުރުމާއި ފޯމުތައް ކެޓަގަރައިޒް ކުރުމުގެ މަސައްކަތެވެ. މިފަހަރު ފްލެޓަށް އެދި ކުރިމަތިލުމަށް ހުޅުވާލައިފައިވަނީ2ކެޓެގަރީއަކުންނެވެ، އެއީ ރަށުގެ ރައްޔިތުންނަށް ހާއްސަ ކޮށްގެން ކެޓަގަރީ އޭ އިން 40 ފްލެޓް އަދި ރަށަށް ހިޖުރަ ކުރަން ބޭނުންވާ ފަރާތްތަކަށް ހާއްސަ ކުރެވިގެން ކެޓަގަރީ ބީ އިން7ފްލެޓެވެ.\nފުވައްމުލައް ސިޓީ ކައުންސިލްގެ ޑިރެކްޓަރ އަލީ މަސީހް ހާމަކުރި ގޮތުގައި ފޯމުތައް ކެޓަގަރައިޒްކޮށް މަޢުލޫމާތު ޔަގީން ކުރުމުގެ ތެރެއިން ފްލެޓަށް އެދި ހުށައަޅައިފައިވާ އެއްވެސް ފަރާތެއްގެ ގޯއްޗެއް ރާއްޖޭގެ އެއްވެސް ތަނެއްގައި އޮތްތޯ ބެލޭނެއެވެ. އެގޮތުން މިގޮތަށް ބަލައި ޝަރުތު ހަމަވާ ފަރާތްތައް ޔަގީން ކުރުމަށްފަހު ފްލެޓް ދެވިގެން ދާނީ އެންމެ މަތިން ޕޮއިންޓް ހޯދާ ފަރާތްތަކަށް ކަމަށްވެސް މަސީހް ވަނީ ވިދާޅުވެފައެވެ. މަސީހް އިތުރަށް ވިދާޅުވެފައިވަނީ ފްލެޓަށް އެދި ހުށައަޅައިފައިވާ ފޯމުތަކުގެ އިދާރީ މަސައްކަތްތަށް ނިންމާ ފްލެޓުގެ ހައްގުވެރިންނަށް ފްލެޓު ދެވޭނެ ކަމަށް ލަފާކުރެވެނީ މިއަހަރުގެ ނިމުމުގެ ކުރިން ކަމަށެވެ.\nފުވައްމުލައް ސިޓީގައި ސަރުކާރުން2ސަރަހައްދެއް ކަމުގައިވާ ދިގުވާނޑު އަވަށް އަދި ދަޑިމަގު އަވަށުގައި ފްލެޓް އަޅައިފައިވާއިރު މިވަގުތު ގިނަ ބަޔަކު އަންނަނީ ފްލެޓު ތަކުގައި ދިރިއުޅެމުންނެވެ.\nފުވައްމުލައް ފްލެޓްފުވައްމުލައް ސިޓީގެދޮރުވެރިކުރުން


India sifain Srilanka ah aran ulhey kamah bunaa report thah dhogu kohfi | Hurihaa.mv\nއިންޑިއާ ސިފައިން ސްރީލަންކާއަށް އަރަން އުޅޭކަމަށް ބުނާ ރިޕޯޓުތައް ދޮގުކޮށްފި\nLast updated on 11 May 2022, 17:38\nސުބްރަމާނިއަމް ސްވާމީގެ ޓްވީޓް\nކޮލަމްބޯ (11 މެއި) - އިންޑިއާ ސިފައިން ސްރީލަންކާއަށް އަރަން އުޅޭ ކަމަށް ސޯޝަލް މީޑިއާގައި ދެކެވުން އަންނަ ވާހަކަތައް ސްރީލަަންކާގައި ހުންނަ އިންޑިއާގެ ހައި ކޮމިޝަނުން ބުނެފި އެވެ.\nއެ ކޮމިޝަނުން ނެރުނު ބަޔާނެއްގައި ބުނެފައިވަނީ އިންޑިއާ ސިފައިން ސްރީލަންކާއަށް ފޮނުވަން އުޅޭ ކަމަށް ބުނާ ރިޕޯޓުތަކަކީ ހަގީގަތެއް ނެތް ވާހަކަތަކެއް ކަމަށާއި އިންޑިއާއިން އެފަދަ ވިސްނުމެއް ނުގެންގުޅޭ ކަމަށެވެ.\nއިންޑިއާއަކީ ސްރީލަންކާގެ މިނިވަންކަމާއި އިސްތިގްލާލާއި ޑިމޮކްރަސީއަށް ތާއީދުކުރާ ގައުމެއް ކަމަށް ބުނަމުން ހައި ކޮމިޝަނުން އިތުރަށް ބުނީ ސްރީލަންކާއަށް ކުރިމަތިވެފައިވާ ހާލަތުން އަރައިގަތުމަށް އިންޑިއާގެ ފުރިހަމަ އެއްބާރުލުން އެގައުމަށް ލިބޭނެ ކަމަށެވެ.\nސްރީލަންކާގެ މަޝްރަހާ ބެހޭ ގޮތުން ޓްވީޓް ކުރައްވަމުން އިންޑިއާގެ ބީޖޭޕީގެ މެމްބަރު ސުބްރަމާނިއަމް ސްވާމީ ވިދާޅުވީ ހޯމަ ދުވަހު ސަރުކާރުގެ އިސް ބޭފުޅުންގެ މުދަލަށް ގެއްލުން ދިން މީހުންނަށް އަދަބު ދިނުމުގައި އެއްވެސް ލުއެއް ދީގެން ނުވާނެ ކަމަށެވެ.\nރާޖަޕަކްސަގެ އާއިލާއާ ވަރަށް ގާތް ގުޅުމެއް އޮންނަ ސުބްރަމާނިއަމްގެ އެ ޓްވީޓަށް ސްރީލަންކާގެ ގިނަ ބައެއްގެ ފާޑުކިޔުން ވަނީ އަމާޒުވެފަ އެވެ.\nސްރީލަންކާއަށް ކުރިމަތިވެފައިވާ އިގްތިސާދީ އަޑިގަނޑުން އަރައިގަތުމަށް އިންޑިއާއިން ވަނީ އެގައުމަށް އަސާސީ ހިދުމަތްތަކުގެ އެހީއެއް ދީފަ އެވެ. -- ނިއުސްވަޔާ